c: application/epub+zip

text:
Dwom 71 ne Mpaebɔ
cl ti 11 ¶9-16 (Simma 30)
Bible akenkan: Numeri 7-9 (Simma 10)
No. 1: Numeri 9:9-23 (Simma 4 anaa nea ennu saa)
No. 2: Dɛn Nti na Yesu Yɛ Ɔhene a Ɔfata?—fg adesua 7 asɛmmisa 2 (Simma 5)
No. 3: Afã Bɛn na Nyamesom Akannifo Anya wɔ Akodi Mu?—ol adesua 6 ¶7-10 (Simma 5)
5 min: “1914-2014: Ahenni no Adi Tumi Mfe Ɔha!” Ɔkasa ne nkɔmmɔbɔ. Ma wɔnkenkan asɛm a ɛwɔ kratafa yi atifi no. Ɔsom Nhyiam dwumadi a yɛbɛyɛ wɔ ɔsram yi mu no bɛtwe adwene asi Ahenni no so. Kyerɛ nhyehyɛe a mo asafo no ayɛ a mode bɛkɔ asɛnka.
10 min: “Fa Wɛbsaet Kratawa Foforo no Yɛ Adwuma.” Monsusu kratawa no mu nsɛm ho. Ma wɔnyɛ ho ɔyɛkyerɛ. Ɔdawurubɔfo bi de kratawa no ama obi, na ɔde ne fon anaa biribi a ɛte saa rekyerɛ onipa no sɛnea ɔbɛtumi akɔ jw.org so.
15 min: “Nea Ɛbɛma Yɛatu Mpɔn wɔ Asɛnka Mu—Fa Ahotoso Ka Ahenni no Ho Asɛm.” Ɔkasa ne nkɔmmɔbɔ. Ma adawurubɔfo mmienu mfa tebea a edi so yi nyɛ ɔyɛkyerɛ: Wɔdi santen mu retɔ ade wɔ sotɔɔ bi mu. Onipa a ɔgyina ɔdawurubɔfo no nkyɛn rehwɛ atesɛm krataa mu na ɔka sɛ: “Wiase bɛn koraa ni? Obiara sɔre a ɔse mɛtumi ayɛ, nanso nneɛma sɛe ara na ɛresɛe.” Ɔdawurubɔfo no ne ne ho kasa. Ɔka sɛ: ‘Asɛm yi de, ɛnsɛ sɛ meka m’ano tom. Ɛsɛ sɛ meka Ahenni no ho asɛm kyerɛ no!’ Afei, ɔdawurubɔfo no ka kyerɛ onipa no sɛ: “Eyi de ka na ka bio; da koro mpo nni hɔ a yɛnte asɛmmɔne. Nanso ma memfa me kratawa yi nkyerɛ wo. Wɛbsaet a ɛreka ho asɛm no aboa me ma manya nsɛmmisa a ɛho hia paa ho mmuae.” Ɔdawurubɔfo no twe n’adwene si kratawa no mu asɛm baako so, na onipa no nso kyerɛ ho anigye.
Dwom 92 ne Mpaebɔ
Afe 1922 mu no, J.F. Rutherford de akokoduru kae sɛ: “Hwɛ, Ɔhene no di tumi! . . . Mommɔ, Ɔhene no ne n’ahenni dawuru.” Mfe 100 ni a Ahenni no fii ase dii tumi, nanso Onua Rutherford asɛm no da so ara kanyan yɛn. Momma yɛnyere yɛn ho mfa yɛn Wɛbsaet no mmoa nkurɔfo ma wɔnsua Ahenni no ho ade, na ama August ayɛ bosome soronko!
Kratawa no asɛmti ne, Ɛhe na Yebenya Nsɛmmisa a Ɛho Hia Paa no Ho Mmuae? Wɔde nsɛmmisa mmiɛnsa aba kratawa no akyi. Enti sɛ wode kyerɛ obi na n’ani gye ho a, bisa no ma ɔnkyerɛ nea ɔpɛ sɛ ɔnya ho mmuae, na kyerɛ no sɛnea ɔbɛtumi anya ho mmuae wɔ Wɛbsaet no so. Ɔnkɔ BIBLE NKYERƐKYERƐ > BIBLE NSƐMMISA HO MMUAE. Ɔkɔ hɔ a, ɔbɛnya nsɛmmisa yi nso ho mmuae: Dɛn ne Onyankopɔn Ahenni? Dɛn na Onyankopɔn Ahenni bɛyɛ?
Fa kratawa yi bi hyɛ wo ho bere nyinaa na wode aboa nkurɔfo ma wɔahu nneɛma pa a Onyankopɔn Ahenni no bɛyɛ daakye a wɔaka ho asɛm wɔ Bible mu no.
Nea Enti a Ɛho Hia: Sɛ yɛbɛtumi de afotu a ɛwɔ 2 Timoteo 1:7, 8 ayɛ adwuma a, ɛnde ɛsɛ sɛ yɛde ahotoso ka Ahenni no ho asɛm. Yɛbɛyɛ dɛn anya ahotoso de aka Ahenni no ho asɛm?
Pɛ obi a wobɛtumi adi no adanse, na bɔ Yehowa mpae ma ɔmma wo akokoduru a wode bɛkasa.
Dwom 78 ne Mpaebɔ
cl ti 11 ¶17-22, adaka a ɛwɔ kr. 116 (Simma 30)
Bible akenkan: Numeri 10-13 (Simma 10)
No. 1: Numeri 10:1-16 (Simma 4 anaa nea ennu saa)
No. 2: Henanom na Wɔne Yesu Bedi Hene?—fg adesua 7 asɛmmisa 3 (Simma 5)
No. 3: Mumfi “Babilon Kɛse” no Mu—ol adesua 6 ¶11 (Simma 5)
15 min: “Yɛabɔ Ahenni no Ho Dawuru Mfe Ɔha!”—Ɔfã 1. (Nkyekyɛm 1-3) Ɔkasa ne nkɔmmɔbɔ; egyina nkyekyɛm mmiɛnsa a edi kan no so. Afei fa asɛm a ɛwɔ Proclaimers nhoma no kratafa 259-260 mu no ka ho. Sɛ wobisa nkyekyɛm 3 asɛmmisa no wie a, bisabisa adawurubɔfo mmienu a wɔasom akyɛ nsɛm. Bisa wɔn ma wɔnka sɛnea na asɛnka adwuma no te bere a wɔbɛyɛɛ adawurubɔfo no ho asɛm.
15 min: “Yɛabɔ Ahenni no Ho Dawuru Mfe Ɔha!”—Ɔfã 2. (Nkyekyɛm 4-6) Nsɛmmisa ne mmuae. Sɛ moresusuw nkyekyɛm 5 ne 6 ho a, bisabisa akwampaefo mmienu nsɛm. Ma wɔnka nhyehyɛe a aboa wɔn ma wɔayɛ bere nyinaa som adwuma no nkyerɛ.
Dwom 103 ne Mpaebɔ
1. Bɛyɛ mfe 100 ni no, dɛn na wɔka kyerɛɛ Yehowa nkurɔfo sɛ wɔnyɛ?
1 “Hwɛ, Ɔhene no di tumi! Mo na moyɛ n’adawurubɔfo. Enti mommɔ, mommɔ, mommɔ, Ɔhene no ne n’ahenni dawuru.” Bɛyɛ mfe 100 ni na Onua Rutherford kaa saa asɛm yi, na ɛhyɛɛ Yehowa nkurɔfo nkuran sɛ wɔnni Ahenni no ho adanse nkɔ asase ano nohoa. Saa pɛpɛɛpɛ na yɛayɛ! Sɛnea tete Kristofo no yɛe no, yɛn nso yɛaka Ahenni no ho asɛmpa “wɔ abɔde a ɛwɔ ɔsoro ase nyinaa mu.” (Kol. 1:23) Sɛ yɛtwa yɛn ani hwɛ yɛn akyi bɛboro mfe 100 a atwam no a, dɛn na yɛayɛ de abɔ Onyankopɔn Ahenni no ho dawuru? Bere a aka kakra ama Ahenni no adi mfe 100 yi, yɛbɛyɛ dɛn akɔ so abɔ Ahenni no ho dawuru?
2. Ɔkwan bɛn so na yɛn nhoma ahorow no abɔ Onyankopɔn Ahenni no ho dawuru?
2 Nea Yɛatumi Ayɛ: Yɛn nhoma ahorow no abɔ Onyankopɔn Ahenni no ho dawuru mfe pii. Efi afe 1939 reba no, edin a ɛda yɛn nsɛmma nhoma a yɛde yɛ adwuma paa no so ne, Ɔwɛn-Aban Ɛka Yehowa Ahenni Kyerɛ. Nsɛmma nhoma no taa ka Ahenni no ne nea ɛbɛyɛ daakye ho asɛm. Nyan! nsɛmma nhoma no nso ma yɛhu sɛ Onyankopɔn Ahenni no nkutoo na ɛbɛtumi aboa adesamma. Ɛno nti, ɛnyɛ nwonwa sɛ wiase nyinaa, saa nsɛmma nhoma mmienu yi na wɔakyerɛ ase kɔ kasa pii mu; ɛno nso ne nsɛmma nhoma a wɔakyekyɛ sen biara!—Adi. 14:6.
3. Akwan bɛn na yɛafa so abɔ Ahenni no ho dawuru?
3 Yehowa asomfo afa akwannuasa nyinaa so abɔ Ahenni no ho dawuru. Tete no, yɛde kar a akasam si so, radio, ne gramafon yɛɛ adwuma de kaa Ahenni no ho asɛm. Saa bere no na Ahenni asɛmpakafo kakraa bi na wɔwɔ hɔ, enti saa nneɛma yi boa ma yɛkaa asɛmpa no kɔɔ akyiri. (Dw. 19:4) Seesei, yɛde nsɛm pii agu jw.org Wɛbsaet no so, enti yɛnam so ka Ahenni no ho asɛm kyerɛ nnipa ɔpempem pii. Eyi ama nnipa bi a wɔtete aman a wɔabara yɛn adwuma wɔ hɔ mpo ate asɛmpa no.
4. Akwan atitiriw bɛn na yɛfa so yɛ asɛnka adwuma no?
4 Yehowa asomfo afa akwan atitiriw bi so aka Ahenni no ho asɛm. Ɛho nhwɛso ni. Efi afe 1995 reba no, yɛyɛe sɛ yɛbɛhyɛ afie afie asɛnka no mu gya, enti yɛkaa asɛm no wɔ baguam, kar gyinabea, ne nnwuma ahorow mu. Nnansa yi ara, yɛde nkurow akɛse mu baguam adansedi nso abɛka ho. Asafo ahorow pii nso hyehyɛ nhoma gu trɔk ne pon so de yɛ baguam adansedi wɔ mmeae a nnipa taa fa paa wɔ wɔn asasesin mu. Nanso, afie afei asɛnka no da so ara yɛ ɔkwan titiriw a yɛfa so ka Ahenni no ho asɛm.—Aso. 20:20.
5. Hokwan bɛn na ɔsom afe foforo no bɛma yɛn mu pii anya?
5 Yɛrekɔ Yɛn Anim: Ɔsom afe foforo a ebefi ase September no, anuanom bebree de wɔn ho bɛhyɛ daa akwampae adwuma no mu. Wo nso wobɛyɛ bi anaa? Sɛ worentumi nyɛ daa kwampaefo a, akwampaefo boafo nso ɛ? Sɛ wotumi yɛ ɔkwampaefo oo, wantumi anyɛ oo, biribiara a wode bɛbɔ afɔre ma woatumi abɔ Ahenni no ho dawuru sɛnea ɛsɛ no, akyinnye biara nni ho sɛ Yehowa bɛhyira wo.—Mal. 3:10.
6. Adɛn nti na October 2014, bɛyɛ bosome titiriw?
6 Bere a Ahenni no fii ase dii tumi no, October 2014, na adi mfe 100. Ɛno nti, Ɔwɛn-Aban a yɛde ma ɔmanfo a ɛbɛba October mu no bɛtwe adwene asi Onyankopɔn Ahenni no so. Adɛn nti na edu hɔ a, wonyere wo ho nkyekyɛ saa Ɔwɛn-Aban no mma nnipa pii? Bere a yɛrehwɛ nea ɛbɛba daakye kwan no, momma yɛn mu biara nkɔ so ‘nka Onyankopɔn Ahenni no ho asɛmpa’ nkyerɛ wɔn a wɔpɛ sɛ wɔtie no nyinaa.—Aso. 8:12.
Dwom 112 ne Mpaebɔ
cl ti 12 ¶1-8 (Simma 30)
Bible akenkan: Numeri 14-16 (Simma 10)
Teokrase Ɔsom Sukuu Ntĩmu (Simma 20)
5 min: Asafo mu Osuahu Ahorow. Ma wɔnyɛ osuahu baako anaa mmienu ho ɔyɛkyerɛ mfa nkyerɛ sɛnea ɔdawurubɔfo bi de ahotoso reka Ahenni no ho asɛm. Monsusuw Hebrifo 6:11, 12 ho tiawa, na ma wɔnhu nea enti a ɛsɛ sɛ yɛyere yɛn ho bɔ Ahenni no ho dawuru.
10 min: Ahenni no a Wobɛkyerɛkyerɛ Mu—Ɔfã 1. Ɔkasa a asafo mu panyin ma. Egyina Ɔsom Sukuu nhoma no kratafa 280, nkyekyɛm 1-4 so.
15 min: Ahenni no a Wobɛkyerɛkyerɛ Mu—Ɔfã 2. Ɔkasa ne nkɔmmɔbɔ. Egyina Ɔsom Sukuu nhoma no kratafa 280, nkyekyɛm 5 kosi kratafa 281, nkyekyɛm 1 so. Ma wɔnyɛ ɔyɛkyerɛ baako mfa nkyerɛ sɛnea ɔdawurubɔfo bi reboa obi ama wahu sɛ Ahenni no yɛ nniso ankasa.
Dwom 101 ne Mpaebɔ
Yɛbɛsusu nsɛmmisa a edidi so yi ho wɔ Teokrase Ɔsom Sukuu no mu wɔ dapɛn a efi ase August 25, 2014 mu.
Ɔkwan bɛn so na asɛm a ɛwɔ Leviticus 18:3 no bɛtumi aboa ma yɛanya papa ne bɔne ho adwene a ɛfata? (Efe. 4:17-19) [July 7, w02 2/1 kr. 29 nky. 4]
Dɛn na ahyɛde a ɛwɔ Leviticus 19:2 no ma yɛhu? Adɛn nti na ɛsɛ sɛ yɛbɔ mmɔden di so? [July 7, w09-E 7/1 kr. 9 nky. 5]
Onyankopɔn ka kyerɛɛ Israelfo no sɛ, sɛ wɔtwa wɔn asase so nnɔbae a, mma wɔnnsesaw ase no. Ɛnnɛ, dɛn na yɛsua fi saa asɛm no mu? (Lev. 19:9, 10) [July 7, w06 6/15 kr. 22-23 nky. 13]
Sɛ Bible ka sɛ “aniwa nsi aniwa ananmu” a, ɛkyerɛ sɛ obi yɛ yɛn bɔne a, ɛsɛ sɛ yɛyɛ bi tua no ka anaa? (Lev. 24:19, 20) [July 14, w09 10/1 kr. 18 nky. 3-4]
Sɛ Israelni bi bɔ ne yɔnko bosea a, bere bɛn na na ɛnsɛ sɛ ɔgye mfɛntom? Bere bɛn na na ɔbɛtumi agye mfɛntom? (Lev. 25:35-37) [July 21, w04 5/15 kr. 24 nky. 3]
Yɛhwɛ mu paa a, na Israelfo no yɛ mmusuakuw 13, nanso adɛn nti na wɔtaa ka sɛ wɔyɛ mmusuakuw 12? (Num. 1:49, 50) [July 28, w08 7/1 kr. 21]
Numeri ti 8 nkyekyɛm 25 ne 26 no ma yɛhu sɛ sɛ Lewini bi di mfe 50 a, ɛnsɛ sɛ ɔyɛ adwuma bio, na eyi kyerɛ sɛ wɔdwen mpanyimfo ho. Dɛn na yɛsua fi mu? [Aug. 11, w04 8/1 kr. 25 nky. 1]
Yehowa yii Israelfo no fii Egypt no, adɛn nti na akyiri yi wɔnwiinwii? Dɛn na yɛsua fi nea Israelfo yɛe no mu? (Num. 11:4-6) [Aug. 18, w95 3/1 kr. 15-16 nky. 10]
Bere a Mose tee sɛ Eldad ne Medad reyɛ wɔn ade sɛ adiyifo no, n’ani gyei. Dɛn na yɛbɛtumi asua afi mu? (Num. 11:27-29) [Aug. 18, w04 8/1 kr. 26 nky. 4]
Yehowa ka kyerɛɛ Israelfo no sɛ wɔnyɛ wɔn “ntade ano mmɛsã.” Dɛn na yɛsua fi saa asɛm no mu? (Num. 15:37-39) [Aug. 25, w04 8/1 kr. 26 nky. 10]
Dwom 46 ne Mpaebɔ
cl ti 12 ¶9-15 (Simma 30)
Bible akenkan: Numeri 17-21 (Simma 10)
No. 1: Numeri 17:1-13 (Simma 4 anaa nea ennu saa)
No. 2: Bere a Yesu Fii Ase Dii Hene no, Dɛn na Esii?—fg adesua 7 asɛmmisa 4 (Simma 5)
No. 3: Dɛn na Ɛbɛba Atoro Som ne Wɔn a Wɔde Wɔn Ho Hyem no So?—ol adesua 6 ¶12-13 (Simma 5)
10 min: Fa Nsɛmma Nhoma Ma wɔ September Mu. Ɔkasa ne nkɔmmɔbɔ. Di kan ma wɔmfa nsɛm a yɛbɛtumi aka a ɛwɔ kratafa yi no nyɛ ɔyɛkyerɛ mmienu. Nea edi kan no ma wɔnkyerɛ sɛnea yɛbɛtumi de Ɔwɛn-Aban no ama. Nea ɛtɔ so mmienu, sɛnea yɛde Nyan! no bɛma. Afei, monsusu nsɛm a yɛbɛtumi aka de Ɔwɛn-Aban ne Nyan! ama no mu biara ho.
10 min: Dɛn Na Yɛtumi Yɛe? Ɔkasa ne nkɔmmɔbɔ. Wɔkae sɛ yɛmfa asɛm a ɛne “Nea Ɛbɛma Yɛatu Mpɔn wɔ Asɛnka Mu—Fa Ahotoso Ka Ahenni no Ho Asɛm” nyɛ adwuma. Ma atiefo nka mfaso a wɔanya afi so. Bisa atiefo ma wɔnkyerɛ nsɛnnennen a wɔn ankasa ahyia bere a wɔpɛ sɛ wɔka Ahenni no ho asɛm no. Ɛyɛɛ dɛn na wɔtumi dii saa nsɛnnennen no so?
10 min: Ɔsatu Titiriw no Ho Amanneɛbɔ. Ɔkasa a ɔsom adwuma sohwɛfo bɛdi ho dwuma. Nsɛntitiriw a ɛwɔ Yɛn Ahenni Som yi mu a ɛma yɛhu sɛnea ɛho hia sɛ yɛbɔ Ahenni no ho dawuru no, bɔ ne nyinaa mua. Mo asafo no de saa akwankyerɛ no dii dwuma sɛn? Bere a yɛyɛɛ ɔsatu no, ɔsom adwuma no afã bɛn na mobɔɔ mu mmɔden paa?
Dwom 45 ne Mpaebɔ
▪ Nhoma a yɛde bɛma August: Ɛhe na Yebenya Nsɛmmisa a Ɛho Hia Paa no Ho Mmuae? (T-37). September ne October: Ɔwɛn-Aban ne Nyan! nsɛmma nhoma. November: Dɛn na Bible Kyerɛkyerɛ Ankasa? anaa nkratawa a edidi so yi mu baako: Wohwɛ a, Bible Yɛ Nhoma Bɛn? (T-30), Wohwɛ a, Dɛn na Ebesi Daakye? (T-31), Dɛn na Ɛde Anigye Ba Abusua Mu? (T-32), Hena Paa na Odi Wiase Yi So? (T-33), Enti Amanehunu To Betwa Da Bi? (T-34).
▪ Sɛ ɛka nnawɔtwe ama moakɔ ɔmantam nhyiam no a, monyɛ Ɔsom Nhyiam no mu nsakrae, na momfa bere no ntĩ nhyiam nkaebɔ a ɛhyɛ April 2014, Yɛn Ahenni Som no mu. Krataa a wɔkyerɛw no August 3, 2013 kɔmaa asafo ahorow nyinaa no, momfa emu nsɛm nka ho. N’asɛmti ne “Ahwɛyiye a yɛbɛyɛ bere a yɛakɔ Kristofo nhyiam ase. Sɛ mokɔ mo nhyiam wie a, ɔsram baako anaa mmienu akyi no, mobɛtumi de asafo mu ahiade bere no ayɛ ntĩmu ama adawurubɔfo aka nhyiam no mu nsɛm pɔtee a wɔahu sɛ ɛboa wɔ asɛnka mu ho asɛm.
“Nnipa pii gye di sɛ abɔfo wɔ hɔ. Wo nso ɛ, wogye di sɛ wɔwɔ hɔ? [Twɛn ma ommua.] Abɔfo yɛ ahonhom na wɔwɔ tumi paa, nanso wohwɛ a wɔbɛtumi aboa yɛn? Bible no ma yɛhu sɛnea wɔboa nnipa nnɛ.” Fa asɛm a ɛwɔ September 1 Ɔwɛn-Aban no akyi kyerɛ no, na munsusuw asɛm a ɛwɔ asɛmmisa a edi kan no ase no ho; anyɛ yiye koraa no monkenkan kyerɛwsɛm baako na munsusuw ho. Fa nsɛmma nhoma no ma no, na yɛ nhyehyɛe san kɔsra no na munsusuw asɛmmisa a edi hɔ no ho.
“Wohwɛ baabi a nnipa asɛe asase akodu no a, asase bɛtumi asi ne dedaw mu bio? [Twɛn ma ommua.] Ɛwom, baabi a asase asɛe akodu no, nnipa rentumi nsiesie, nanso Bible ka sɛ Onyankopɔn bɛtumi asiesie asase no na ɔbɛyɛ nso. Dwom 65:9 ma yɛnya saa awerɛhyem no. [Kenkan.] Ɔwɛn-Aban yi ka sɛnea Onyankopɔn besiesie asase no ne nea yɛyɛ a ɛbɛma yɛn nsa aka saa nhyira no. Wopɛ a mede eyi bɛma wo na ɛyɛ a woakenkan.”
“Nnipa pii te nka sɛ wɔn adwumawuranom twe wɔn mu araa ma wɔgye wɔn ho baabiara a, ɛnnye. Abenfo bi ka sɛ sɛ obi yɛ adwuma na wannye n’ahome a ɛbɛtumi adi no awu. Wohwɛ a, dɛn na ɛbɛtumi aboa obi na adwuma amfa no anyɛ akoa? [Twɛn ma ommua.] Hwɛ afotu a ɛwɔ Bible mu yi. [Kenkan Ɔsɛnkafo 4:6.] Saa nhoma yi kyerɛ akwan nnan a yɛbɛtumi afa so ayɛ nhyehyɛe pa na adwuma anhyɛ yɛn so.”
1 2 3 4
^ (Num. 7:1-9:23) Da a Mose sii ntamadan no wiei no, ɔsraa dan no ne emu nneɛma nyinaa ne afɔremuka no ne ɛso nneɛma nyinaa, na ɔtew ho yɛɛ no kronkron. Enti ɔsraa nneɛma a ɛwɔ hɔ nyinaa maa ne nyinaa bɛyɛɛ kronn. 2 Afei Israelfo mpanyimfo a wɔdeda wɔn agyanom fie ano no gyinaa wɔn mmusua a wɔkan wɔn no ananmu de ayɛyɛde bae. 3 Ayɛyɛde a wɔde baa Yehowa anim no yɛ nteaseɛnam asia a wɔakata so ne anantwi dumien; kyerɛ sɛ mpanyimfo baanu biara de teaseɛnam biako bae, na ɔpanyin biara de nantwi biako bae. Wɔde ne nyinaa baa ntamadan no anim. 4 Ɛnna Yehowa ka kyerɛɛ Mose sɛ: 5 “Gye nneɛma a wɔde aba no na wɔmfa nyɛ ahyiae ntamadan no ho adwuma. Fa ma Lewifo no sɛnea obiara adwuma te.” 6 Enti Mose gyee nteaseɛnam ne anantwi no, na ɔde maa Lewifo no. 7 Sɛnea Gerson asefo adwuma te no, ɔmaa wɔn nteaseɛnam abien ne anantwi anan, 8 na Merari asefo nso wɔn adwuma nti, ɔmaa wɔn nteaseɛnam anan ne anantwi awotwe. Ɔde ne nyinaa hyɛɛ ɔsɔfo Aaron ba Itamar nsa. 9 Nanso Kohat asefo de, wamma wɔn bi, efisɛ na wɔbɛsoa kronkronbea hɔ nneɛma wɔ wɔn mmati so. 10 Mpanyimfo no de wɔn ayɛyɛde no bae da a wɔsraa afɔremuka no hyiraa so no, na wɔde nneɛma no baa afɔremuka no anim. 11 Afei Yehowa ka kyerɛɛ Mose sɛ: “Wɔmfa wɔn ayɛyɛde no mmra mmiako mmiako, ɔpanyin biako de ba nnɛ a, na ɔpanyin biako de aba da foforo. Saa na wɔmfa mmra mma wonhyira afɔremuka no so.” 12 Nea ɔde ne nneɛma bae da a edi kan no ne Aminadab ba Naason a ofi Yuda abusuakuw mu no. 13 Ayɛyɛde a ɔde bae ne dwetɛ ayowa a emu duru yɛ nnwetɛbona ɔha aduasa ne dwetɛ yaawa a emu duru yɛ nnwetɛbona aduɔson, sɛnea wobu dwetɛbona ano wɔ kronkronbea hɔ no. Wɔde esiam muhumuhu a wɔde ngo afra guu emu biara mu mãmã sɛ aduan afɔre. 14 Nea ɛka ho bio ne sika kuruwa a emu duru yɛ nnwetɛbona du a aduhuam ahyɛ no mã, 15 afei nantwinini kumaa ne odwennini ne oguammaa nini a wadi afe a wɔde bɛbɔ ɔhyew afɔre, 16 ne abirekyi ba a wɔde bɛbɔ bɔne ho afɔre, 17 ne anantwi abien ne adwennini anum ne mpapo anum ne nguammaa anini anum a wɔn mu biara adi afe a wɔde bɛbɔ asomdwoe afɔre. Eyi ne nneɛma a Aminadab ba Naason de bae. 18 Da a ɛto so abien no Suar ba Netanel a ɔyɛ Isakar abusuapanyin no de n’ayɛyɛde bae. 19 Nneɛma a ɔde bae ne dwetɛ ayowa a emu duru yɛ nnwetɛbona ɔha aduasa ne dwetɛ yaawa a emu duru yɛ nnwetɛbona aduɔson, sɛnea wobu dwetɛbona ano wɔ kronkronbea hɔ no. Wɔde esiam muhumuhu a wɔde ngo afra guu emu biara mu mãmã sɛ aduan afɔre. 20 Nea ɛka ho bio ne sika kuruwa a emu duru yɛ nnwetɛbona du a aduhuam ahyɛ no mã, 21 afei nantwinini kumaa ne odwennini ne oguammaa nini a wadi afe a wɔde bɛbɔ ɔhyew afɔre, 22 ne abirekyi ba a wɔde bɛbɔ bɔne ho afɔre, 23 ne anantwi abien ne adwennini anum ne mpapo anum ne nguammaa anini anum a wɔn mu biara adi afe a wɔde bɛbɔ asomdwoe afɔre. Eyi ne nneɛma a Suar ba Netanel de bae. 24 Da a ɛto so abiɛsa no Helon ba Eliab a ɔyɛ Sebulon abusuapanyin no de n’ayɛyɛde bae. 25 Nneɛma a ɔde bae ne dwetɛ ayowa a emu duru yɛ nnwetɛbona ɔha aduasa ne dwetɛ yaawa a emu duru yɛ nnwetɛbona aduɔson, sɛnea wobu dwetɛbona ano wɔ kronkronbea hɔ no. Wɔde esiam muhumuhu a wɔde ngo afra guu emu biara mu mãmã sɛ aduan afɔre. 26 Nea ɛka ho bio ne sika kuruwa a emu duru yɛ nnwetɛbona du a aduhuam ahyɛ no mã, 27 afei nantwinini kumaa ne odwennini ne oguammaa nini a wadi afe a wɔde bɛbɔ ɔhyew afɔre, 28 ne abirekyi ba a wɔde bɛbɔ bɔne ho afɔre, 29 ne anantwi abien ne adwennini anum ne mpapo anum ne nguammaa anini anum a wɔn mu biara adi afe a wɔde bɛbɔ asomdwoe afɔre. Eyi ne nneɛma a Helon ba Eliab de bae. 30 Da a ɛto so anan no Sedeo ba Elisur a ɔyɛ Ruben abusuapanyin no de n’ayɛyɛde bae. 31 Nneɛma a ɔde bae ne dwetɛ ayowa a emu duru yɛ nnwetɛbona ɔha aduasa ne dwetɛ yaawa a emu duru yɛ nnwetɛbona aduɔson, sɛnea wobu dwetɛbona ano wɔ kronkronbea hɔ no. Wɔde esiam muhumuhu a wɔde ngo afra guu emu biara mu mãmã sɛ aduan afɔre. 32 Nea ɛka ho bio ne sika kuruwa a emu duru yɛ nnwetɛbona du a aduhuam ahyɛ no mã, 33 afei nantwinini kumaa ne odwennini ne oguammaa nini a wadi afe a wɔde bɛbɔ ɔhyew afɔre, 34 ne abirekyi ba a wɔde no bɛbɔ bɔne ho afɔre, 35 ne anantwi abien ne adwennini anum ne mpapo anum ne nguammaa anini anum a wɔn mu biara adi afe a wɔde bɛbɔ asomdwoe afɔre. Eyi ne nneɛma a Sedeo ba Elisur de bae. 36 Da a ɛto so anum no Surisadai ba Selumiel a ɔyɛ Simeon abusuapanyin no de n’ayɛyɛde bae. 37 Nneɛma a ɔde bae ne dwetɛ ayowa a emu duru yɛ nnwetɛbona ɔha aduasa ne dwetɛ yaawa a emu duru yɛ nnwetɛbona aduɔson, sɛnea wobu dwetɛbona ano wɔ kronkronbea hɔ no. Wɔde esiam muhumuhu a wɔde ngo afra guu emu biara mu mãmã sɛ aduan afɔre. 38 Nea ɛka ho bio ne sika kuruwa a emu duru yɛ nnwetɛbona du a aduhuam ahyɛ no mã, 39 afei nantwinini kumaa ne odwennini ne oguammaa nini a wadi afe a wɔde bɛbɔ ɔhyew afɔre, 40 ne abirekyi ba a wɔde bɛbɔ bɔne ho afɔre, 41 ne anantwi abien ne adwennini anum ne mpapo anum ne nguammaa anini anum a wɔn mu biara adi afe a wɔde bɛbɔ asomdwoe afɔre. Eyi ne nneɛma a Surisadai ba Selumiel de bae. 42 Da a ɛto so asia no Deuel ba Eliasaf a ɔyɛ Gad abusuapanyin no de n’ayɛyɛde bae. 43 Nneɛma a ɔde bae ne dwetɛ ayowa a emu duru yɛ nnwetɛbona ɔha aduasa ne dwetɛ yaawa a emu duru yɛ nnwetɛbona aduɔson, sɛnea wobu dwetɛbona ano wɔ kronkronbea hɔ no. Wɔde esiam muhumuhu a wɔde ngo afra guu emu biara mu mãmã sɛ aduan afɔre. 44 Nea ɛka ho bio ne sika kuruwa a emu duru yɛ nnwetɛbona du a aduhuam ahyɛ no mã, 45 afei nantwinini kumaa ne odwennini ne oguammaa nini a wadi afe a wɔde bɛbɔ ɔhyew afɔre, 46 ne abirekyi ba a wɔde bɛbɔ bɔne ho afɔre, 47 ne anantwi abien ne adwennini anum ne mpapo anum ne nguammaa anini anum a wɔn mu biara adi afe a wɔde bɛbɔ asomdwoe afɔre. Eyi ne nneɛma a Deuel ba Eliasaf de bae. 48 Da a ɛto so ason no Amihud ba Elisama a ɔyɛ Efraim abusuapanyin no de n’ayɛyɛde bae. 49 Nneɛma a ɔde bae ne dwetɛ ayowa a emu duru yɛ nnwetɛbona ɔha aduasa ne dwetɛ yaawa a emu duru yɛ nnwetɛbona aduɔson, sɛnea wobu dwetɛbona ano wɔ kronkronbea hɔ no. Wɔde esiam muhumuhu a wɔde ngo afra guu emu biara mu mãmã sɛ aduan afɔre. 50 Nea ɛka ho bio ne sika kuruwa a emu duru yɛ nnwetɛbona du a aduhuam ahyɛ no mã, 51 afei nantwinini kumaa ne odwennini ne oguammaa nini a wadi afe a wɔde bɛbɔ ɔhyew afɔre, 52 ne abirekyi ba a wɔde bɛbɔ bɔne ho afɔre, 53 ne anantwi abien ne adwennini anum ne mpapo anum ne nguammaa anini anum a wɔn mu biara adi afe a wɔde bɛbɔ asomdwoe afɔre. Eyi ne nneɛma a Amihud ba Elisama de bae. 54 Da a ɛto so awotwe no Pedasur ba Gamaliel a ɔyɛ Manase abusuapanyin no de n’ayɛyɛde bae. 55 Nneɛma a ɔde bae ne dwetɛ ayowa a emu duru yɛ nnwetɛbona ɔha aduasa ne dwetɛ yaawa a emu duru yɛ nnwetɛbona aduɔson, sɛnea wobu dwetɛbona ano wɔ kronkronbea hɔ no. Wɔde esiam muhumuhu a wɔde ngo afra guu emu biara mu mãmã sɛ aduan afɔre. 56 Nea ɛka ho bio ne sika kuruwa a emu duru yɛ nnwetɛbona du a aduhuam ahyɛ no mã, 57 afei nantwinini kumaa ne odwennini ne oguammaa nini a wadi afe a wɔde bɛbɔ ɔhyew afɔre, 58 ne abirekyi ba a wɔde bɛbɔ bɔne ho afɔre, 59 ne anantwi abien ne adwennini anum ne mpapo anum ne nguammaa anini anum a wɔn mu biara adi afe a wɔde bɛbɔ asomdwoe afɔre. Eyi ne nneɛma a Pedasur ba Gamaliel de bae. 60 Da a ɛto so akron no Gideoni ba Abidan a ɔyɛ Benyamin abusuapanyin no de n’ayɛyɛde bae. 61 Nneɛma a ɔde bae ne dwetɛ ayowa a emu duru yɛ nnwetɛbona ɔha aduasa ne dwetɛ yaawa a emu duru yɛ nnwetɛbona aduɔson, sɛnea wobu dwetɛbona ano wɔ kronkronbea hɔ no. Wɔde esiam muhumuhu a wɔde ngo afra guu emu biara mu mãmã sɛ aduan afɔre. 62 Nea ɛka ho bio ne sika kuruwa a emu duru yɛ nnwetɛbona du a aduhuam ahyɛ no mã, 63 afei nantwinini kumaa ne odwennini ne oguammaa nini a wadi afe a wɔde bɛbɔ ɔhyew afɔre, 64 ne abirekyi ba a wɔde bɛbɔ bɔne ho afɔre, 65 ne anantwi abien ne adwennini anum ne mpapo anum ne nguammaa anini anum a wɔn mu biara adi afe a wɔde bɛbɔ asomdwoe afɔre. Eyi ne nneɛma a Gideoni ba Abidan de bae. 66 Da a ɛto so du no Amisadai ba Ahiesa a ɔyɛ Dan abusuapanyin no de n’ayɛyɛde bae. 67 Nneɛma a ɔde bae ne dwetɛ ayowa a emu duru yɛ nnwetɛbona ɔha aduasa ne dwetɛ yaawa a emu duru yɛ nnwetɛbona aduɔson, sɛnea wobu dwetɛbona ano wɔ kronkronbea hɔ no. Wɔde esiam muhumuhu a wɔde ngo afra guu emu biara mu mãmã sɛ aduan afɔre. 68 Nea ɛka ho bio ne sika kuruwa a emu duru yɛ nnwetɛbona du a aduhuam ahyɛ no mã, 69 afei nantwinini kumaa ne odwennini ne oguammaa nini a wadi afe a wɔde bɛbɔ ɔhyew afɔre, 70 ne abirekyi ba a wɔde bɛbɔ bɔne ho afɔre, 71 ne anantwi abien ne adwennini anum ne mpapo anum ne nguammaa anini anum a wɔn mu biara adi afe a wɔde bɛbɔ asomdwoe afɔre. Eyi ne nneɛma a Amisadai ba Ahiesa de bae. 72 Da a ɛto so dubiako no Okran ba Pagiel a ɔyɛ Aser abusuapanyin no de n’ayɛyɛde bae. 73 Nneɛma a ɔde bae ne dwetɛ ayowa a emu duru yɛ nnwetɛbona ɔha aduasa ne dwetɛ yaawa a emu duru yɛ nnwetɛbona aduɔson, sɛnea wobu dwetɛbona ano wɔ kronkronbea hɔ no. Wɔde esiam muhumuhu a wɔde ngo afra guu emu biara mu mãmã sɛ aduan afɔre. 74 Nea ɛka ho bio ne sika kuruwa a emu duru yɛ nnwetɛbona du a aduhuam ahyɛ no mã, 75 afei nantwinini kumaa ne odwennini ne oguammaa nini a wadi afe a wɔde bɛbɔ ɔhyew afɔre, 76 ne abirekyi ba a wɔde bɛbɔ bɔne ho afɔre, 77 ne anantwi abien ne adwennini anum ne mpapo anum ne nguammaa anini anum a wɔn mu biara adi afe a wɔde bɛbɔ asomdwoe afɔre. Eyi ne nneɛma a Okran ba Pagiel de bae. 78 Da a ɛto so dumien no Enan ba Ahira a ɔyɛ Naftali abusuapanyin no de n’ayɛyɛde bae. 79 Nneɛma a ɔde bae ne dwetɛ ayowa a emu duru yɛ nnwetɛbona ɔha aduasa ne dwetɛ yaawa a emu duru yɛ nnwetɛbona aduɔson, sɛnea wobu dwetɛbona ano wɔ kronkronbea hɔ no. Wɔde esiam muhumuhu a wɔde ngo afra guu emu biara mu mãmã sɛ aduan afɔre. 80 Nea ɛka ho bio ne sika kuruwa a emu duru yɛ nnwetɛbona du a aduhuam ahyɛ no mã, 81 afei nantwinini kumaa ne odwennini ne oguammaa nini a wadi afe a wɔde bɛbɔ ɔhyew afɔre, 82 ne abirekyi ba a wɔde bɛbɔ bɔne ho afɔre, 83 ne anantwi abien ne adwennini anum ne mpapo anum ne nguammaa anini anum a wɔn mu biara adi afe a wɔde bɛbɔ asomdwoe afɔre. Eyi ne nneɛma a Enan ba Ahira de bae. 84 Da a wohyiraa afɔremuka no so sraa ho yɛɛ no kronkron no, nneɛma a Israel mpanyimfo de bae ni: dwetɛ nyowa dumien, dwetɛ nyaawa dumien, ne sika nkuruwa dumien. 85 Ayowa biara mu duru yɛ nnwetɛbona ɔha aduasa, na yaawa biara mu duru yɛ nnwetɛbona aduɔson. Enti wɔka nneɛma a wɔde dwetɛ ayɛ nyinaa bom a emu duru yɛ nnwetɛbona mpem abien ahanan, sɛnea wobu dwetɛbona ano wɔ kronkronbea hɔ no. 86 Sika nkuruwa dumien a aduhuam ayɛ no mãmã no mu biara mu duru yɛ nnwetɛbona du, sɛnea wobu dwetɛbona ano wɔ kronkronbea hɔ no. Enti sika nkuruwa no nyinaa ano si nnwetɛbona ɔha aduonu. 87 Anantwi a wɔde bɛbɔ ɔhyew afɔre no nyinaa yɛ dumien, adwennini dumien, nguammaa anini dumien a wɔn mu biara adi afe, ne aduan ayɛyɛde, ne mmirekyi mma dumien a wɔde bɛbɔ bɔne ho afɔre. 88 Na anantwi a wɔde bɛbɔ asomdwoe afɔre no nyinaa yɛ aduonu anan, adwennini aduosia, mpapo aduosia, nguammaa anini aduosia a wɔn mu biara adi afe. Wɔsraa afɔremuka no wiei no, nneɛma yi na wɔde bɔɔ afɔre hyiraa so. 89 Afei sɛ Mose kɔ ahyiae ntamadan no mu na ɔne Nyankopɔn rekasa a, na ɔte nne a ɛne no rekasa no fi adanse adaka mmuaso no so wɔ kerubim abien no ntam.
8 Yehowa ka kyerɛɛ Mose sɛ: 2 “Ka kyerɛ Aaron sɛ, ‘Sɛ wososɔ akanea no a, akanea ason no nhyerɛn kaneadua no anim.’” 3 Na Aaron yɛɛ saa. Ɔsosɔɔ akanea no ma ɛhyerɛn kaneadua no anim, sɛnea Yehowa hyɛɛ Mose no. 4 Eyi ne ɔkwan a wɔfaa so yɛɛ kaneadua no. Wɔboroo sika kɔkɔɔ na ɛyɛe. Efi ne nkorata so kosi ne nhwiren so nyinaa yɛ sika a wɔaboro. Mose yɛɛ kaneadua no sɛnea anisoade a Yehowa yi kyerɛɛ no no te pɛpɛɛpɛ. 5 Yehowa toaa so ka kyerɛɛ Mose sɛ: 6 “Yi Lewifo no fi Israelfo mu na tew wɔn ho. 7 Nea wobɛyɛ de atew wɔn ho ni: Fa nsu a wɔde hohoro bɔne petepete wɔn so. Afei wɔmfa oyiwan nyi wɔn ho nhwi nyinaa na wɔnhoro wɔn ntade mma wɔn ho ntew. 8 Wɔmfa nantwinini kumaa ne esiam muhumuhu a wɔde ngo afɔtɔw a wɔde bɛbɔ aduan afɔre, na gye nantwinini kumaa foforo a wode bɛbɔ bɔne ho afɔre. 9 Fa Lewifo no kogyina ahyiae ntamadan no anim na ma Israel asafo nyinaa mmɔ gua. 10 Ma wonnyina Yehowa anim na Israelfo mfa wɔn nsa ngu Lewifo no so. 11 Afei Aaron mma Lewifo no nhim wɔn ho nkɔ benkum ne nifa sɛ ohim afɔre a Israelfo rebɔ wɔ Yehowa anim na wɔnsom Yehowa. 12 “Na Lewifo no mfa wɔn nsa ngu anantwinini no so. Afei fa biako bɔ bɔne ho afɔre na fa biako bɔ ɔhyew afɔre ma Yehowa fa pata ma Lewifo no. 13 Na ma Lewifo no nnyina Aaron ne ne mma no anim na wonhim wɔn ho nkɔ benkum ne nifa sɛ ohim afɔre mma Yehowa. 14 Tew Lewifo no fi Israelfo ho na Lewifo no mmɛyɛ me dea. 15 Ɛno akyi no, Lewifo no bɛsom wɔ ahyiae ntamadan no mu. Enti tew wɔn ho na him wɔn kɔ benkum ne nifa sɛ ohim afɔre. 16 Nea enti a ɛte saa ne sɛ wɔayi wɔn afi Israelfo mu sɛ wonsi Israelfo mmakan a wobue yafunu ano nyinaa ananmu, na mede wɔn bɛyɛ me dea, 17 efisɛ abakan biara a obue yafunu ano no yɛ me dea, nnipa ne mmoa nyinaa. Da a mikunkum Egyptfo mmakan no na mihyiraa wɔn so fae. 18 Mede Lewifo besi Israelfo mmakan nyinaa ananmu. 19 Na meyi Lewifo afi Israelfo mu de wɔn ama Aaron ne ne mma ma wɔasom wɔ ahyiae ntamadan no mu ama Israelfo. Na wɔbɛpata ama Israelfo no na Israelfo no ammɛn kronkronbea hɔ amma asiane biara anto wɔn.” 20 Na Mose ne Aaron ne Israel asafo nyinaa yɛɛ biribiara a Yehowa hyɛɛ Mose sɛ wɔnyɛ Lewifo no; saa ara na Israelfo no yɛe. 21 Enti Lewifo no dwiraa wɔn ho horoo wɔn ntade. Na Aaron him wɔn kɔɔ benkum ne nifa sɛ ohim afɔre wɔ Yehowa anim. Afei Aaron bɔɔ mpata afɔre de tew wɔn ho. 22 Ɛno akyi no, Lewifo no somee wɔ ahyiae ntamadan no mu wɔ Aaron ne ne mma anim. Sɛnea Yehowa hyɛɛ Mose sɛ wɔnyɛ Lewifo no, saa ara na wɔyɛe. 23 Afei Yehowa ka kyerɛɛ Mose sɛ: 24 “Lewifo ho mmara ni: Sɛ wɔn mu bi nya di mfe aduonu anum rekɔ a, ɔbɛba abɛyɛ adwuma wɔ ahyiae ntamadan no mu. 25 Nanso sɛ odi mfe aduonum a ɔrenyɛ adwuma bio. 26 Mmom ɔmmoa ne nuanom a wɔreyɛ adwuma wɔ ahyiae ntamadan no mu no, na ɔrenyɛ adwuma biara. Eyi na monyɛ mma Lewifo no mfa nni wɔn asɛde ho dwuma.”
9 Bere a Israelfo fii Egypt no akyi afe a ɛto so abien, ɔsram a edi kan no, Yehowa ka kyerɛɛ Mose wɔ Sinai sare so sɛ: 2 “Sɛ bere sõ a, Israelfo nsiesie twam afɔre no. 3 Ɔsram yi da a ɛto so dunan anwummere na munsiesie. Monyɛ no sɛnea ɛho mmara ne ɛho nhyehyɛe te.” 4 Na Mose ka kyerɛɛ Israelfo no sɛ wonsiesie twam afɔre no. 5 Enti ɔsram a edi kan no da a ɛto so dunan anwummere no, wosiesiee twam afɔre no wɔ Sinai sare so. Nea Yehowa hyɛɛ Mose no pɛpɛɛpɛ na Israelfo no yɛe. 6 Nanso na nnipa bi de efunu agu wɔn ho fĩ, enti wɔantumi ansiesie twam afɔre no saa da no. Na da no ara wɔbaa Mose ne Aaron nkyɛn. 7 Afei wobisaa wɔn sɛ: “Efunu agu yɛn ho fĩ de, nanso sɛ bere sõ sɛ Israelfo de ayɛyɛde brɛ Yehowa a, dɛn nti na yenni hokwan sɛ yɛyɛ saa?” 8 Ɛnna Mose ka kyerɛɛ wɔn sɛ: “Montwɛn na mintie nea Yehowa bɛka wɔ asɛm no ho.” 9 Na Yehowa ka kyerɛɛ Mose sɛ: 10 “Ka kyerɛ Israelfo sɛ, ‘Sɛ ɛba sɛ efunu ma mo mu bi anaa mo nkyirimma bi ho gu fĩ anaa sɛ otu kwan a, ɛsɛ sɛ ɔno nso siesie twam afɔrebɔde no ma Yehowa. 11 Ɔsram a ɛto so abien no da a ɛto so dunan anwummere na wonsiesie. Wɔmfa paanoo a mmɔkaw nnim ne ɛfan nwenenwene nka ho nni. 12 Ɛnsɛ sɛ wogyaw bi ma ade kye so, na wommmu dompe biara mu. Wɔnyɛ no sɛnea twam no ho mmara nyinaa te. 13 Na sɛ obi ho tew na ontuu kwan nanso obu n’ani gu twam afɔre no so a, wontwa saa ɔkra no mfi ne man mu. Saa onipa no bɛsoa ne bɔne, efisɛ wamfa Yehowa afɔrebɔde ammrɛ no ne bere mu. 14 “‘Sɛ ɔhɔho bi te mo mu a, ɔno nso nsiesie twam afɔre no mma Yehowa. Ɔnyɛ no sɛnea twam no ho mmara ne ɛho nhyehyɛe te. Mmara koro no ara na ɛwɔ hɔ ma ɔhɔho ne kuromanni nyinaa.’” 15 Da a wosii ntamadan no, omununkum bɛkataa Adanse ntamadan kronkron no so. Na anwummere no biribi a ɛte sɛ ogya bɛkataa ntamadan no so ma ade kyee. 16 Saa na ɛkɔɔ so daa: Sɛ edu anɔpa a na omununkum abɛkata so, na sɛ edu anadwo a na biribi te sɛ ogya abɛkata so. 17 Sɛ omununkum no fi ntamadan no so pɛ, na Israelfo no atu, na faako a omununkum no begyina no, ɛhɔ na Israelfo no bɛsoɛ. 18 Sɛ Yehowa ka sɛ Israelfo no ntu a, na wɔatu, na sɛ wodu baabi na Yehowa ka sɛ wɔntena hɔ a, na wɔatena. Nna dodow a omununkum no bedi wɔ ntamadan no so no, saa bere no na wɔde bɛtena hɔ. 19 Sɛ Israelfo no du baabi na omununkum no kyɛ wɔ ntamadan no so mpo a, wɔyɛ osetie ma Yehowa na wontu mfi hɔ. 20 Ɛtɔ da bi a na omununkum no di nna kakraa bi wɔ ntamadan no so. Ne nyinaa mu no, sɛ Yehowa ka sɛ wɔntena a, na wɔatena, na Yehowa ka sɛ wontu a, na wɔatu. 21 Ɛtɔ da bi a, omununkum no kata so fi anwummere kosi anɔpa, na sɛ edu anɔpa na omununkum no fi so a, na wɔatu. Sɛ anɔpa na ebefi so oo, sɛ anadwo oo, wotu saa bere no. 22 Enti sɛ omununkum no di nnanu anaa ɔsram anaa nea ɛboro saa wɔ ntamadan no so a, Israelfo no tena hɔ a wontu, na sɛ efi so a, wotu fi hɔ. 23 Sɛ Yehowa ka sɛ wɔnsoɛ baabi a, na wɔasoɛ, na Yehowa ka sɛ wontu a, na wɔatu. Wɔyɛɛ osetie maa Yehowa, na wɔyɛɛ nea Yehowa nam Mose so hyɛe nyinaa.
^ (Num. 9:9-23) Na Yehowa ka kyerɛɛ Mose sɛ: 10 “Ka kyerɛ Israelfo sɛ, ‘Sɛ ɛba sɛ efunu ma mo mu bi anaa mo nkyirimma bi ho gu fĩ anaa sɛ otu kwan a, ɛsɛ sɛ ɔno nso siesie twam afɔrebɔde no ma Yehowa. 11 Ɔsram a ɛto so abien no da a ɛto so dunan anwummere na wonsiesie. Wɔmfa paanoo a mmɔkaw nnim ne ɛfan nwenenwene nka ho nni. 12 Ɛnsɛ sɛ wogyaw bi ma ade kye so, na wommmu dompe biara mu. Wɔnyɛ no sɛnea twam no ho mmara nyinaa te. 13 Na sɛ obi ho tew na ontuu kwan nanso obu n’ani gu twam afɔre no so a, wontwa saa ɔkra no mfi ne man mu. Saa onipa no bɛsoa ne bɔne, efisɛ wamfa Yehowa afɔrebɔde ammrɛ no ne bere mu. 14 “‘Sɛ ɔhɔho bi te mo mu a, ɔno nso nsiesie twam afɔre no mma Yehowa. Ɔnyɛ no sɛnea twam no ho mmara ne ɛho nhyehyɛe te. Mmara koro no ara na ɛwɔ hɔ ma ɔhɔho ne kuromanni nyinaa.’” 15 Da a wosii ntamadan no, omununkum bɛkataa Adanse ntamadan kronkron no so. Na anwummere no biribi a ɛte sɛ ogya bɛkataa ntamadan no so ma ade kyee. 16 Saa na ɛkɔɔ so daa: Sɛ edu anɔpa a na omununkum abɛkata so, na sɛ edu anadwo a na biribi te sɛ ogya abɛkata so. 17 Sɛ omununkum no fi ntamadan no so pɛ, na Israelfo no atu, na faako a omununkum no begyina no, ɛhɔ na Israelfo no bɛsoɛ. 18 Sɛ Yehowa ka sɛ Israelfo no ntu a, na wɔatu, na sɛ wodu baabi na Yehowa ka sɛ wɔntena hɔ a, na wɔatena. Nna dodow a omununkum no bedi wɔ ntamadan no so no, saa bere no na wɔde bɛtena hɔ. 19 Sɛ Israelfo no du baabi na omununkum no kyɛ wɔ ntamadan no so mpo a, wɔyɛ osetie ma Yehowa na wontu mfi hɔ. 20 Ɛtɔ da bi a na omununkum no di nna kakraa bi wɔ ntamadan no so. Ne nyinaa mu no, sɛ Yehowa ka sɛ wɔntena a, na wɔatena, na Yehowa ka sɛ wontu a, na wɔatu. 21 Ɛtɔ da bi a, omununkum no kata so fi anwummere kosi anɔpa, na sɛ edu anɔpa na omununkum no fi so a, na wɔatu. Sɛ anɔpa na ebefi so oo, sɛ anadwo oo, wotu saa bere no. 22 Enti sɛ omununkum no di nnanu anaa ɔsram anaa nea ɛboro saa wɔ ntamadan no so a, Israelfo no tena hɔ a wontu, na sɛ efi so a, wotu fi hɔ. 23 Sɛ Yehowa ka sɛ wɔnsoɛ baabi a, na wɔasoɛ, na Yehowa ka sɛ wontu a, na wɔatu. Wɔyɛɛ osetie maa Yehowa, na wɔyɛɛ nea Yehowa nam Mose so hyɛe nyinaa.
^ ***sn dwom 71 Honhom Kronkron Yɛ Onyankopɔn Akyɛde***
Dwom 71
Honhom Kronkron Yɛ Onyankopɔn Akyɛde
(Luka 11:13)
1. Yehowa Otumfoɔ, mmɔb’rɔhun’fo,
Wosõ sen yɛn koma bɔne no.
Gye yɛn adesoa, na ma yɛnhome,
Fa wo honhom no kyekye yɛn werɛ.
2. Agya, yentumi nnu w’anuonyam ho,
Enti yɛfom wo kwan trenee no.
O yɛn Nyankopɔn, yɛsrɛ wo tie yɛn,
Fa wo honhom kronkron no ky’rɛ yɛn kwan.
3. Adwendwen hyɛ yɛn so, yɛpa abaw;
Wo honhom no hyɛ yɛn koma den.
Yɛpɛ ɔkɔre ntaban atu;
Fa wo honhom kronkron no bi ma yɛn.
(Hwɛ Dw. 51:11; Yoh. 14:26; Aso. 9:31 nso.)
^ ***cl nkr. 112-114 “N’akwan Nyinaa Yɛ Trenee”***
Mmɔborohunu ne Yehowa Atɛntrenee a Ɛyɛ Pɛ No
9 Yehowa atɛntrenee, te sɛ ne su afoforo a ebiara ne no nsɛ no, yɛ pɛ, ɛntɔ sin wɔ biribiara mu. Bere a Mose rekamfo Yehowa no, ɔkyerɛwee sɛ: “Ɔbotan no, n’adeyɛ yɛ pɛ, na n’akwan nyinaa yɛ trenee; ɔyɛ nokware Nyankopɔn na nkontompo nni no mu; ɔtreneeni ne teefo ne no.” (Deuteronomium 32:3, 4) Asɛm biara nni Yehowa atɛntrenee ho—ɛnyɛ nea emu yɛ mmerɛw dodo, ɛnna ɛnyɛ katee dodo nso.
10 Yehowa atɛntrenee ne ne mmɔborohunu wɔ abusuabɔ a emu yɛ den. Dwom 116:5 ka sɛ: “Ɔdomfoɔ ne ɔtreneeni [“teefo,” The New American Bible] ne [Yehowa, NW], na yɛn Nyankopɔn yɛ mmɔborohunufo.” Yiw, Yehowa yɛ teefo ne mmɔborohunufo. Ɛnyɛ nea su abien yi nhyia. Mmɔborohunu a ɔda no adi no mmrɛ n’atɛntrenee ase, te sɛ nea sɛ wanyɛ saa a ɛbɛma n’atɛntrenee ayɛ katee dodo. Mmom no, ɔtaa de su abien yi bom di dwuma wɔ bere koro mu, wɔ adeyɛ koro mu mpo. Susuw nhwɛso bi ho hwɛ.
11 Nnipa nyinaa yɛ abɔnefo fi awo mu ma enti wɔfata bɔne ho asotwe—owu. (Romafo 5:12) Nanso, Yehowa ani nnye abɔnefo wu ho. Ɔyɛ “fafiri Nyankopɔn, ɔdomfo ne mmɔborohunufo.” (Nehemia 9:17) Nanso, esiane sɛ ɔyɛ kronkron nti, ontumi mmu n’ani ngu amumɔyɛ so. Ɛnde, ɔkwan bɛn so na ɔda mmɔborohunu adi kyerɛ nnipa a yɛyɛ abɔnefo fi awo mu no? Yenya mmuae no wɔ Onyankopɔn Asɛm mu nokware ahorow a ɛsom bo paa no biako mu: Yehowa agyede nsiesiei ma adesamma nkwagye. Yebesua nhyehyɛe a ɔdɔ wom yi ho ade pii wɔ Ti 14 mu. Ɛteɛ yiye na bere koro no ara no, mmɔborohunu wom kɛse. Yehowa nam ɛno so tumi da mmɔborohunu kɛse adi kyerɛ abɔnefo a wɔanu wɔn ho, na bere koro no ara no, ɔkɔ so kura n’atɛntrenee a ɛyɛ pɛ no ho gyinapɛn ahorow mu.—Romafo 3:21-26.
Yehowa Atɛntrenee Ka Koma
12 Yehowa atɛntrenee nyɛ anuonyampɛ su a ɛpam yɛn, na mmom ɛyɛ su a ɔdɔ wom a ɛma yɛbɛn no. Bible ka sɛnea mmɔborohunu wɔ Yehowa atɛntrenee anaa trenee mu no ho asɛm pefee. Ma yensusuw akwan a ɛka koma a Yehowa fa so da n’atɛntrenee adi no bi ho.
13 Yehowa atɛntrenee a ɛyɛ pɛ no ka no ma odi n’asomfo nokware. Odwontofo Dawid behuu Yehowa atɛntrenee ho ade yi. Dɛn na Dawid fi n’ankasa suahu ne Onyankopɔn akwan ho ade a osuae mu kae? Ɔkae sɛ: “[Yehowa, NW] dɔ [atɛntrenee, NW], na ɔrennyaw n’ahotefo. Ɔhwɛ wɔn so daa.” (Dwom 37:28) Awerɛhyem a awerɛkyekye wom bɛn ara ni! Yɛn Nyankopɔn rennyaw wɔn a wodi no nokware no da. Enti yebetumi de yɛn ho ato n’abusuabɔ ne n’adɔe so. N’atɛntrenee na ɛma yenya eyi mu ahotoso!—Mmebusɛm 2:7, 8.
14 Onyankopɔn atɛntrenee di amanehunufo ahiade ho dwuma. Sɛnea Yehowa dwen ahiafo ho no da adi wɔ Mmara a ɔde maa Israel no mu. Sɛ nhwɛso no, Mmara no yɛɛ nhyehyɛe soronko a na ɛbɛma wɔahwɛ nyisaa ne akunafo. (Deuteronomium 24:17-21) Bere a Yehowa ankasa huu sɛnea na asetra betumi ayɛ den ama mmusua a ɛte saa no, ɔbɛyɛɛ agya Temmufo ne Bammɔfo, nea “obu atɛn ma ayisaa ne okunafo.” (Deuteronomium 10:18; Dwom 68:5) Yehowa bɔɔ Israelfo no kɔkɔ sɛ sɛ wosisi mmea ne mmofra a wonni ahobammɔ no a, obetie saafo no sufrɛ. Ɔkae sɛ: ‘M’abufuw ano bɛyɛ den.’ (Exodus 22:22-24) Bere a abufuw nka Yehowa su atitiriw ho no, sɛ wɔhyɛ da bu ntɛnkyea, titiriw sɛ wobu tia ahiafo ne wɔn a wonni ɔboafo a, ɛka no ma ɔfa abufuw trenee so.—Dwom 103:6.
15 Yehowa ma yɛn awerɛhyem nso sɛ “ɔnhwɛ nnipa anim na onnye adanmude.” (Deuteronomium 10:17) Esiane sɛ Yehowa nte sɛ nnipa pii a wɔwɔ tumi anaa nkɛntɛnso no nti, honam fam ahonyade anaa ɔhonam ani hwɛbea nnya no so nkɛntɛnso. Ɔnhwɛ nnipa anim na ɔnyɛ nyiyim koraa. Susuw adanse a edi mũ a ɛkyerɛ sɛ Yehowa nhwɛ nnipa anim ankasa no ho hwɛ. Hokwan a ɛwɔ hɔ sɛ nkurɔfo bɛba abɛyɛ ne nokware asomfo ahwɛ kwan sɛ wobenya nkwa a enni awiei no nni hɔ mma nnipa atitiriw kakraa bi pɛ. Mmom no, “ɔman biara mu, nea osuro no na ɔyɛ ade trenee no, ɔpɛ no agye no.” (Asomafo no Nnwuma 10:34, 35) Anidaso a ɛyɛ anigye yi ho kwan wɔ hɔ ma obiara, a gyinabea, honam ani hwɛbea, anaa ɔman a wɔte mu mfa ho. So ɛno nyɛ atɛntrenee ankasa a eye sen biara?
16 Yehowa atɛntrenee a ɛyɛ pɛ no ho ade foforo wɔ hɔ a ɛfata sɛ yesusuw ho na yɛkyerɛ obu ma: sɛnea ɔne mmaratofo a wobu ne trenee gyinapɛn ahorow so di nsɛm no.
^ ***fg kr. 14 Dɛn Ne Onyankopɔn Ahenni?***
2. Dɛn nti na Yesu yɛ Ɔhene a ɔfata?
Onyankopɔn Ba no yɛ Ɔhene a ɔfata efisɛ ne yam ye, na ɔyɛ nea ɛteɛ bere nyinaa. (Yohane 1:14) Afei nso, ɔwɔ tumi a ɔde bɛboa nnipa efisɛ ɔbɛtena soro na adi asase so hene. Bere a wonyan no fii awufo mu no, ɔforo kɔɔ soro, na ɔkɔtenaa Yehowa nsa nifa so twɛnee. (Hebrifo 10:12, 13) Awiei koraa no, Onyankopɔn maa no tumi ma ofii ase dii hene.—Kenkan Daniel 7:13, 14.
^ ***ol nkr. 20-21 So Onyankopɔn Pene Ɔsom Ahorow Nyinaa So?***
7 Atoro som ada n’aba a aporɔw no adi wɔ akwan foforo so. Sɛ nhwɛso no, Bible no ka sɛ “dɔ wo yɔnko,” nanso nyamesom akannifo a wɔwɔ wiase nyinaa agyina akodi akyi denneennen.—Mateo 22:39.
8 Ɛyɛ ade a wonim no yiye sɛ wɔ 1994 mu no, mmea nkokorafo ne asɔfo bi de wɔn ho hyɛɛ nnipakum a ɛkɔɔ so wɔ Rwanda no mu. Nyamesom adi akoten wɔ akodi ahorow a ɛkɔ so wɔ Afrikafo mu no mu. Sɛ nhwɛso no, mogyahwiegu a ɛkɔɔ so wɔ amanko a esii Nigeria mu no, nyamesomfo a wɔwɔ afanu no nyinaa hyɛɛ nkurɔfo nkuran sɛ wɔnko. Bere a saa ɔko no rekɔ so no, ɔsɔfo bi kae sɛ asɔre akannifo de “adwuma a Onyankopɔn de ahyɛ wɔ nsa no ato nkyɛn.” Ɔsan kae bio sɛ: “Yɛn a yɛfrɛ yɛn ho sɛ Onyankopɔn asomfo no abɛdan Satan asomfo.”
9 Bible no ka pii fa saa asɛm koro no ara ho: “Satan ankasa po dan ne ho sɛ hann bɔfo. Enti sɛ n’asomfo nso dan wɔn ho yɛ sɛ trenee asomfo a, ɛnyɛ ade kɛse bi.” (2 Korintofo 11:14, 15) Sɛnea nnipa bɔne pii yɛ wɔn ho sɛ nnipa papa no, Satan de asomfo a wɔyɛ wɔn ho atreneefo nanso wɔn nnwuma yɛ bɔne daadaa nkurɔfo.
10 Nyamesom akannifo aka ɔdɔ, asomdwoe, ne papayɛ ho asɛm afa wiase nyinaa, nanso wɔde wɔn ho hyɛ ɔtan, akodi, ne amumɔyɛsɛm mu. Bible no ka wɔn ho asɛm ma ɛfata sɛ: “Wɔka sɛ wonim Nyankopɔn, nanso wɔde wɔn nnwuma pa no.”—Tito 1:16.
^ ***sn dwom 107 Mommra Yehowa Bepɔw So***
Dwom 107
Mommra Yehowa Bepɔw So
(Yesaia 2:2-4)
1. Ma wo ti so na hwɛ,
Hwɛ bepɔw tenten no so.
Ɛyɛ Yehowa bepɔw;
Wama so kɔ soro.
Nnipa fi baabiara;
Wɔfi aman nyinaa mu.
Wɔfrɛ wɔn yɔnkonom sɛ,
‘Mommɛsom Nyankopɔn.’
Afei na b’re asõ;
Nea osua bɛyɛ ɔman kɛse.
Yɛbɛkɔ yɛn anim,
Yebenya Nyankopɔn nhyira.
Nnipa pii ba ne nkyɛn
Bɛhyɛ ne tumi ase.
Wɔyɛ anokwafo,
Na wɔbɛdi n’akyi daa.
2. Yesu ahyɛ yɛn sɛ
Yɛnkɔka asɛmpa no.
Ɛyɛ Ahenni asɛm,
Yɛka wɔ baabiara.
Kristo yɛ Ɔhene,
Na ɔse yɛmmra ne nkyɛn.
Nnipa wɔtie n’asɛm no
Ma ɔkyerɛ wɔn kwan.
Ɛyɛ anigyesɛm;
Nnipakuw kɛse no redɔɔso!
Wo nso ka asɛm no;
Boa nnipa ma wɔnhu Yehowa.
Enti ma wo nne so,
Ma yɛmfrɛ obiara sɛ,
‘Onua, bra Yehowa nkyɛn,
Tena ne bepɔw so.’
(Hwɛ Dw. 43:3; 99:9; Yes. 60:22; Aso. 16:5 nso.)
^ ***sn dwom 92 “Ka Asɛm No”***
Dwom 92
“Ka Asɛm No”
(2 Timoteo 4:2)
1. Yɛn Nyankopɔn ahyɛ yɛn nnɛ;
Wama yɛn adwuma bi sɛ yɛnyɛ.
Siesie wo ho sɛ wobɛkyerɛ
Anidaso a ɛwɔ wo mu no.
(Nnyeso)
2. Ɔhaw bɛba yɛn nyinaa so;
Aniwu ne ɔtan nyinaa bɛba.
Nnipa ani nnye asɛm no ho,
Nanso yɛn ani da Nyankopɔn so.
(Nnyeso)
3. B’re pa nso bɛba ama yɛn;
Ɛho behia sɛ yɛka asɛm no.
Kɔka nkwagye ho asɛm no
Na tew Yehowa din kɛse no ho.
(NNYESO)
Ka Asɛm no,
Ehia sɛ obiara te!
Ka Asɛm,
Wiase awiei no abɛn.
Ka Asɛm,
Ma ahobrɛasefo nte.
Ka Asɛm,
Wɔ baabiara!
(Hwɛ Mat. 10:7; 24:14; Aso. 10:42; 1 Pet. 3:15 nso.)
^ (Num. 10:1-13:33) Yehowa ka kyerɛɛ Mose sɛ: 2 “Boro dwetɛ yɛ ntorobɛnto abien. Na bere biara a wopɛ sɛ nnipa no bɔ gua anaa wotu kɔ baabi foforo no, wɔnhyɛn ntorobɛnto no. 3 Wopɛ sɛ wuhyia asafo no nyinaa a, wɔnhyɛn abien no nyinaa mfrɛ wɔn mmra ahyiae ntamadan no ano. 4 Na sɛ wɔhyɛn biako pɛ a, Israel atitiriw a wɔdeda mpempem ano no mmehyia wo. 5 “Sɛ mohyɛn torobɛnto no ma ne nnyigyei kɔ soro ba fam a, ɛsɛ sɛ wɔn a wɔte apuei fam no fi ase tu. 6 Sɛ mohyɛn ma nnyigyei no kɔ soro ba fam ne mprenu so a, wɔn a wɔte anafo fam no befi ase atu. Bere biara a wɔn mu bi betu no, wɔnhyɛn mma nnyigyei no nkɔ soro mmra fam. 7 “Sɛ morefrɛ asafo no abehyiam a, monhyɛn ntorobɛnto no, nanso ɛnsɛ sɛ moma nnyigyei no kɔ soro ba fam. 8 Aaron mma asɔfo no na wɔbɛhyɛn ntorobɛnto no, na mubedi ahyɛde yi so daa, mo awo ntoatoaso nyinaa mu. 9 “Sɛ ɛba sɛ mo ne mo atamfo a wɔretan mo ani no rekɔko a, monhyɛn ntorobɛnto no mfrɛ dɔm. Moyɛ saa a, Yehowa mo Nyankopɔn bɛkae mo na wagye mo afi mo atamfo nsam. 10 “Sɛ moregye mo ani oo, morehyɛ fã oo, morefi ɔsram foforo bi ase oo, monhyɛn ntorobɛnto no ngu ɔhyew ne asomdwoe afɔre a mobɛbɔ no so. Moyɛ saa a, ɛbɛyɛ nkae ade wɔ mo Nyankopɔn anim ama mo. Mene Yehowa mo Nyankopɔn.” 11 Afei afe a ɛto so abien, ɔsram a ɛto so abien no da a ɛto so aduonu no, omununkum no fii Adanse ntamadan no so. 12 Ɛbaa saa no, Israelfo no siim fii Sinai sare so, sɛnea wɔn akwantu nhyehyɛe te, na omununkum no begyinaa Paran sare so. 13 Wotui nea edi kan, sɛnea Yehowa nam Mose so kae no. 14 Mmusua abiɛsa a wɔwɔ Yuda nsraban mu no na wodii kan tui sɛnea wɔn dɔm te. Nea na ɔda wɔn ano ne Aminadab ba Naason. 15 Nea na ɔda Isakar abusuakuw mu dɔm ano ne Suar ba Netanel. 16 Nea na ɔda Sebulon abusuakuw mu dɔm ano ne Helon ba Eliab. 17 Afei wotutuu ntamadan no, na Gerson abusua no ne Merari abusua no soa kɔe. 18 Na mmusua abiɛsa a wɔwɔ Ruben nsraban mu no nso tui sɛnea wɔn dɔm te. Nea na ɔda wɔn ano ne Sedeo ba Elisur. 19 Nea na ɔda Simeon abusuakuw mu dɔm ano ne Surisadai ba Selumiel. 20 Nea na ɔda Gad abusuakuw mu dɔm ano ne Deuel ba Eliasaf. 21 Na Kohatfo no soasoaa kronkronbea hɔ nneɛma siim kɔe, efisɛ na ɛsɛ sɛ wosi ntamadan no ansa na wɔaba. 22 Na mmusua abiɛsa a wɔwɔ Efraim nsraban mu no tui sɛnea wɔn dɔm te. Nea na ɔda wɔn ano ne Amihud ba Elisama. 23 Nea na ɔda Manase abusuakuw mu dɔm ano ne Pedasur ba Gamaliel. 24 Nea na ɔda Benyamin abusuakuw mu dɔm ano ne Gideoni ba Abidan. 25 Mmusua abiɛsa a wɔwɔ Dan nsraban mu no nso tui. Wɔn na wɔbɔɔ asafo no nyinaa kyidɔm, na nea na ɔda wɔn ano ne Amisadai ba Ahiesa. 26 Nea na ɔda Aser abusuakuw mu dɔm ano ne Okran ba Pagiel. 27 Nea na ɔda Naftali abusuakuw mu dɔm ano ne Enan ba Ahira. 28 Bere a Israelfo ne wɔn dɔm tui no, eyi ne nhyehyɛe a wɔyɛ maa wɔn akwantu no. 29 Afei Mose ka kyerɛɛ Hobab a ɔyɛ Mose ase Midianni Reuel ba no sɛ: “Yɛretu akɔ baabi a Yehowa kae sɛ, ‘Mede bɛma mo’ no. Bra ma yɛnkɔ, na yɛbɛyɛ wo yiye, efisɛ Yehowa aka Israel ho anigyesɛm.” 30 Nanso ɔka kyerɛɛ no sɛ: “Merenkɔ, na mɛkɔ me man mu, m’abusuafo nkyɛn.” 31 Ɛnna ɔkae sɛ: “Yɛsrɛ wo, nnyaw yɛn na wo na wunim sare yi so baabi a eye sɛ yɛtena, enti bɛyɛ aniwa ma yɛn. 32 Sɛ wo ne yɛn kɔ a, papa a Yehowa bɛyɛ yɛn biara no, yɛn nso yɛbɛyɛ wo bi.” 33 Enti wofii Yehowa bepɔw no ho tuu nnansa kwan, na Yehowa apam adaka no dii wɔn anim nnansa hwehwɛɛ baabi a wɔbɛsoɛ. 34 Wotu fii wɔn atenae hɔ no, na Yehowa mununkum wɔ wɔn so awia. 35 Na sɛ Adaka no sim sɛ ɛrekɔ a, Mose ka sɛ: “O Yehowa, sɔre ma w’atamfo mmɔ mpete, na ma wɔn a wokyi wo no nguan mfi w’anim.” 36 Na sɛ ɛbɛsoɛ baabi a, ɔka sɛ: “O Yehowa, san bra Israelfo mpempem huhaa no nkyɛn.”
11 Afei ɔman no fii ase nwiinwii tiaa Yehowa te sɛ nnipa a asɛm bi ato wɔn. Bere a Yehowa tee no ne bo fuw yiye, na Yehowa gya pae guu wɔn so bɛhyew nnipa bi a na wɔwɔ nsraban no ahye so. 2 Na ɔman no su guu Mose so, na ɔsrɛɛ Yehowa maa ogya no dumii. 3 Eyi nti wɔfrɛɛ hɔ Tabera, efisɛ Yehowa gya pae guu wɔn so. 4 Firamanfiramanfo a na wɔka wɔn ho no kɔn dɔɔ nneɛma pii, na Israelfo no nso sui bio sɛ: “Hena na ɔbɛma yɛn nam awe? 5 Hwɛ sɛnea yɛakae nsunam a yɛwee no kwa wɔ Egypt ne ɛfere ne anamuna ne nnuadewa ne gyeene ne galik! 6 Yɛn kra mu nsu atwe. Baabiara a wobɛfa biara mana yi ara na wuhu.” 7 Na mana no te sɛ aba fitaa bi, na na ɛho te sɛ bedola hyɛ. 8 Nnipa fii adi kɔsesawee, na wɔyam wɔ owiyammo so anaa wosiw wɔ waduru mu. Afei wɔnoae wɔ kuku mu anaa wɔde yɛɛ paanoo; wode ka w’ano a, ne dɛ te sɛ tetare dɛdɛ a wɔde ngo afra. 9 Na sɛ edu anadwo na obosu tɔ gu nsraban no so a, mana no nso tɔ gu so. 10 Afei Mose tee sɛ ɔman no resu, mmusua mmusua, obiara wɔ ne ntamadan ano. Ɛbaa saa no, Yehowa bo fuw yiye, na asɛm no yɛɛ Mose yaw. 11 Ɛnna Mose ka kyerɛɛ Yehowa sɛ: “Dɛn nti na wo ne w’akoa adi no nwenweenwene saa, na dɛn na mayɛ a ɛnsɔ w’ani a enti wode nnipa yi nyinaa nnesoa ato me so yi? 12 Adɛn, me na minyinsɛn nnipa yi nyinaa? Anaa me na mewoo wɔn a enti wuse, ‘Turu wɔn wo kokom sɛnea ɔbarima bagyigyefo turu akokoaa,’ na fa wɔn kɔ asase a wokaa ho ntam kyerɛɛ wɔn agyanom no so? 13 Ɛhe na menya nam ama nnipa yi nyinaa? Da biara wosu gu me so sɛ, ‘Ma yɛn nam nwe!’ 14 Dabi, me nkutoo mintumi mfa ɔman yi nyinaa nto me ho so, efisɛ wɔn mu yɛ duru dodo ma me. 15 Sɛ saa na wo ne me bedi a, ɛnde mesrɛ wo, sɛ manya w’anim dom a, kum me prɛko ma ɛnsa na m’ani anhu m’ahoyeraw.” 16 Yehowa nso ka kyerɛɛ Mose sɛ: “Hwehwɛ Israel mmarima mpanyimfo aduɔson a wunim wɔn sɛ ɔman no mu atitiriw ma me, na fa wɔn kɔ ahyiae ntamadan no ho na wo ne wɔn ntwɛn wɔ hɔ. 17 Na mesian aba ne wo abɛkasa wɔ hɔ; na meyi honhom a ɛwɔ wo so no bi ama wɔn, na wɔbɛboa wo asoa ɔman no nnesoa na wo nkutoo ansoa. 18 Afei ka kyerɛ ɔman no sɛ, ‘Monyɛ mo ho kronn mma ɔkyena, na mobɛwe nam, efisɛ moasu agu Yehowa asom sɛ: “Hena na ɔbɛma yɛn nam awe? Yɛwɔ Egypt no, na nneɛma ye ma yɛn.” Hwɛ, Yehowa bɛma mo nam awe. 19 Ɛnyɛ da koro na mobɛwe, ɛnyɛ nnanu, ɛnyɛ nnanum, ɛnyɛ dadu, na ɛnyɛ adaduonu, 20 na mmom mobɛwe no ɔsram biako kosi sɛ ebefi mo hwenem aba na ayɛ mo tan, efisɛ moapo Yehowa a ɔwɔ mo mu no, na musu guu no so sɛ: “Dɛn nti na yɛafi Egypt aba ha yi?”’” 21 Afei Mose kae sɛ: “Nnipa a me ne wɔn wɔ ha yi yɛ mmarima a wɔnam fam mpem ahansia, nanso wuse, ‘Mɛma wɔn nam awe ɔsram biako’! 22 Anantwi ne nguan dodow ahe na yebekum ma aso wɔn? Na yeyi ɛpo mu mpataa nyinaa mpo ma wɔn a, ɛbɛso wɔn anaa?” 23 Yehowa buaa Mose sɛ: “Wususuw sɛ Yehowa nsa yɛ tiaa anaa? Wo de twɛn, na wubehu sɛ nea maka no bɛba mu anaa ɛremma mu.” 24 Na Mose de Yehowa asɛm no kɔtoo ɔman no anim. Na oyii mpanyimfo a wɔwɔ hɔ no mu aduɔson de wɔn begyinaa ntamadan no ho. 25 Afei Yehowa sian bae wɔ omununkum mu ne no bɛkasae, na oyii honhom a ɛwɔ no so no bi maa mpanyimfo aduɔson no mu biara. Na bere a honhom no baa wɔn so no, wofii ase yɛɛ wɔn ade sɛ adiyifo; nanso wɔanyɛ biribi a ɛte saa bio. 26 Ɛkaa mmarima no mu baanu wɔ nsraban no mu. Obiako din de Eldad na obiako nso de Medad. Na wɔka wɔn a wɔakyerɛw wɔn din no ho, enti wonyaa honhom no bi, nanso na wonni ntamadan no ho. Na wofii ase yɛɛ wɔn ade sɛ adiyifo wɔ nsraban no mu. 27 Ɛbaa saa no, aberante bi tuu mmirika kɔbɔɔ Mose amanneɛ sɛ: “Eldad ne Medad yɛ wɔn ade sɛ adiyifo wɔ nsraban no mu!” 28 Ɛnna Nun ba Yosua a ofi ne mmeranteberem asom Mose no kae sɛ: “Me wura Mose, ma wonnyae!” 29 Na Mose bisaa no sɛ: “Adɛn, woretwe ninkunu ama me anaa? Dabi, minyae a anka Yehowa nkoa nyinaa yɛ adiyifo, efisɛ Yehowa de ne honhom bɛma wɔn!” 30 Akyiri yi Mose ne Israel mpanyimfo no kɔɔ nsraban no mu. 31 Afei mframa kɛse bi bɔ fii Yehowa hɔ, na epiaa nkokɔhwerew fii po so baa nsraban no ho nyinaa, benkum ne nifa, bɛyɛ da koro kwan. Ná wosum hɔ fi fam kɔ soro bɛyɛ basafa abien. 32 Da mũ no nyinaa ne anadwo no nyinaa ɔman no sɔre boaboaa nkokɔhwerew ano, na ade kyee no wɔkɔɔ so ara boaboaa ano da mũ no nyinaa. Nea wamfa kɛse koraa no nyaa homar du, na wɔhata twaa nsraban no ho nyinaa hyiae. 33 Afei nam no da so ara hyɛ wɔn se ntam a wonnya nwee no, Yehowa abufuw pae guu ɔman no so, na Yehowa fii ase kunkum nnipa pii. 34 Wɔtoo hɔ din Kibrot-Hatawa, efisɛ ɛhɔ na wosiee nnipa a wonyaa aduan ho akɔnnɔ bɔne no. 35 Wofii Kibrot-Hatawa no, wɔkɔsoɛɛ Haserot kakra.
12 Mose waree Kusni bea, na Kusni bea no nti, Miriam ne Aaron kasa tiaa no. 2 Na wɔkae sɛ: “Mose nkutoo so na Yehowa nam kasa? Ɔmfa yɛn so nkasa bi anaa?” Saa bere no nyinaa na Yehowa retie. 3 Ná Mose yɛ ɔbarima a odwo sen obiara wɔ asase so. 4 Ɛnna Yehowa ka kyerɛɛ Mose ne Aaron ne Miriam sɛ: “Mo baasa nyinaa mmra ahyiae ntamadan no ho.” Enti wɔn baasa kɔe. 5 Afei Yehowa nam omununkum dum mu sian begyinaa ntamadan no ano, na ɔfrɛɛ Aaron ne Miriam, na wɔn baanu kɔe. 6 Na ɔka kyerɛɛ wɔn sɛ: “Muntie me. Sɛ Yehowa diyifo bi wɔ mo mu a, anisoadehu mu na meyi me ho adi akyerɛ no, na dae mu na mɛkasa akyerɛ no. 7 Ɛnte saa wɔ m’akoa Mose ho! Mede me fie nyinaa ahyɛ ne nsa. 8 Me ne no kasa ano ne ano kyerɛ no biribiara fann, na menkasa nkyerɛ no abebu mu. Yehowa ankasa yi ne ho adi kyerɛ no. Adɛn nti na moansuro sɛ mobɛkasa atia m’akoa Mose?” 9 Yehowa bo fuw wɔn denneennen, na ofii hɔ kɔe. 10 Afei omununkum no fii ntamadan no so, na hwɛ, kwata yɛɛ Miriam fitaa sɛ sukyerɛmma. Bere a Aaron dan ne ho hwɛɛ Miriam no na kwata ayɛ no. 11 Na Aaron ka kyerɛɛ Mose sɛ: “Me wura, yɛadi nkwaseasɛm. Na nhwɛ yɛn bɔne yi so ne yɛn nnni! 12 Mesrɛ wo, mma ɔnnyɛ sɛ obi a ofi ne maame yafunu mu bae no na wawu ma ne fã asɛe!” 13 Ɛnna Mose su frɛɛ Yehowa sɛ: “O Onyankopɔn, mesrɛ wo, sa no yare!” 14 Yehowa ka kyerɛɛ Mose sɛ: “Sɛ ne papa na ɔfee ntasu guu n’anim a, anka n’anim rengu ase nnanson? Fa no kosie nsraban no akyi baabi nnanson, na ɛno akyi no ma ɔnsan mmra.” 15 Enti ɔde Miriam kosiee nsraban no akyi baabi nnanson, na nkurɔfo no antu amfi hɔ kosii sɛ wɔde no bae. 16 Ɛno akyi no ɔman no tu fii Haserot kɔtenaa Paran sare so.
13 Afei Yehowa ka kyerɛɛ Mose sɛ: 2 “Ma mmarima bi nwia wɔn ho nkɔhwɛ sɛnea Kanaan asase no te, asase a mede rema Israelfo no. Munyi abusuakuw biara mu otitiriw biako na onnyina hɔ mma n’agyanom fie.” 3 Enti Mose somaa wɔn fii Paran sare so sɛnea Yehowa hyɛe no. Na mmarima no nyinaa yɛ Israel mpanyimfo. 4 Wɔn din ni: Nea osii Ruben abusuakuw ananmu ne Sakur ba Sammua. 5 Simeon abusuakuw, Hori ba Safat; 6 Yuda abusuakuw, Yefune ba Kaleb; 7 Isakar abusuakuw, Yosef ba Yigal; 8 Efraim abusuakuw, Nun ba Hosea; 9 Benyamin abusuakuw, Rafu ba Palti; 10 Sebulon abusuakuw, Sodi ba Gadiel; 11 Yosef abusuakuw mu no, nea osii Manase abusuakuw ananmu ne Susi ba Gadi; 12 Dan abusuakuw, Gemali ba Amiel; 13 Aser abusuakuw, Mikael ba Setur; 14 Naftali abusuakuw, Wofsi ba Nabi; 15 Gad abusuakuw, Maki ba Geuel. 16 Mmarima a Mose soma kɔhwɛɛ asase no din ni. Mose de, ɔfrɛɛ Nun ba Hosea sɛ Yehosua. 17 Bere a Mose resoma wɔn akɔ Kanaan asase so no, ɔka kyerɛɛ wɔn sɛ: “Momfa Negeb na montoa so nkɔ bepɔw no so. 18 Monkɔhwɛ sɛnea asase no te ne nnipa a wɔte so. Monhwɛ sɛ wɔn ho yɛ den anaa wɔn ho nyɛ den, wosua anaa wɔdɔɔso. 19 Afei monhwɛ asase a wɔte so no sɛ eye anaa enye, ne wɔn nkurow a wɔtete mu no sɛ ɛyɛ nsraban anaa abannennen. 20 Monhwɛ sɛ asase no yɛ asase pa anaa awu, sɛ nnua wɔ so anaa ebi nni so. Momma mo bo nyɛ duru na momfa asase no so nnɔbae no bi mmra.” Saa bere no na bobe a edi kan abere. 21 Enti wɔkɔhwɛɛ asase no. Wofi Sina sare so kɔɔ Rehob kopuee Hamat. 22 Wɔkɔfaa Negeb baa Hebron. Na Anak mma Ahiman, Sesai, ne Talmai wɔ hɔ. Wɔkyekyee Hebron kurow no mfe ason ansa na wɔrekyekye Soan a ɛwɔ Egypt no. 23 Bere a wobeduu Eskol subon ho no, wotwaa bobe bãã bi a bobe aba wɔ so. Wɔhyehyɛe wɔ dua tenten bi so maa mmarima no mu baanu soae, na wɔde granate akutu ne borɔdɔma aba kaa ho. 24 Esiane sɛ Israel mmarima no twaa bobe aba wɔ hɔ nti, wɔtoo hɔ din Eskol subon. 25 Adaduanan akyi no wofii asase no so bae. 26 Na wɔbaa Mose ne Aaron ne Israel asafo no nyinaa anim wɔ Paran sare so wɔ Kades. Na wɔbɛkaa nea wohui kyerɛɛ wɔn ne asafo no nyinaa, na wɔde asase no so aba kyerɛɛ wɔn. 27 Wɔde wɔn amanneɛ bɔɔ no sɛ: “Wosomaa yɛn sɛ yɛnkɔhwɛ sɛnea asase no te; yɛakɔ aba. Na ampa ara nufusu ne ɛwo sen wɔ so, na ɛso aba no bi ni. 28 Nanso asɛm a ɛwɔ hɔ ne sɛ, asase no sofo yɛ akantinka, na wɔwɔ nkurow akɛse a wɔabɔ ho ban. Yehuu Anak mma no nso wɔ hɔ. 29 Amalekfo te Negeb asase so, na Hitifo ne Yebusifo ne Amorifo te bepɔw so, na Kanaanfo nso te mpoano ne Yordan ho.” 30 Kaleb bɔɔ mmɔden sɛ obedwudwo nnipa no koma ma wɔatie Mose, na ɔkae sɛ: “Momma yɛnkɔ, na ɔkwan biara so yebedi wɔn so nkonim afa asase no.” 31 Nanso nnipa a wɔne no kɔe no kae sɛ: “Yɛrentumi wɔn efisɛ wɔn ho yɛ den sen yɛn.” 32 Wɔkɔɔ so ara de asase a wɔkɔhwɛɛ so no ho amanneɛ a etu koma bɔɔ Israelfo no sɛ: “Asase a yɛkɔsraa so no yɛ asase a ɛmene ɛsofo, na nnipa a yehuu wɔn hɔ nyinaa yɛ abran a yenhuu wɔn so bi da. 33 Yehuu Nefilimfo no nso wɔ hɔ, Anak mma a wofi Nefilimfo mu no. Nokwarem, yɛyɛe sɛ mmebɛw wɔ yɛn ankasa ani so, na saa nso na yɛyɛe wɔ wɔn ani so.”
^ (Num. 10:1-16) Yehowa ka kyerɛɛ Mose sɛ: 2 “Boro dwetɛ yɛ ntorobɛnto abien. Na bere biara a wopɛ sɛ nnipa no bɔ gua anaa wotu kɔ baabi foforo no, wɔnhyɛn ntorobɛnto no. 3 Wopɛ sɛ wuhyia asafo no nyinaa a, wɔnhyɛn abien no nyinaa mfrɛ wɔn mmra ahyiae ntamadan no ano. 4 Na sɛ wɔhyɛn biako pɛ a, Israel atitiriw a wɔdeda mpempem ano no mmehyia wo. 5 “Sɛ mohyɛn torobɛnto no ma ne nnyigyei kɔ soro ba fam a, ɛsɛ sɛ wɔn a wɔte apuei fam no fi ase tu. 6 Sɛ mohyɛn ma nnyigyei no kɔ soro ba fam ne mprenu so a, wɔn a wɔte anafo fam no befi ase atu. Bere biara a wɔn mu bi betu no, wɔnhyɛn mma nnyigyei no nkɔ soro mmra fam. 7 “Sɛ morefrɛ asafo no abehyiam a, monhyɛn ntorobɛnto no, nanso ɛnsɛ sɛ moma nnyigyei no kɔ soro ba fam. 8 Aaron mma asɔfo no na wɔbɛhyɛn ntorobɛnto no, na mubedi ahyɛde yi so daa, mo awo ntoatoaso nyinaa mu. 9 “Sɛ ɛba sɛ mo ne mo atamfo a wɔretan mo ani no rekɔko a, monhyɛn ntorobɛnto no mfrɛ dɔm. Moyɛ saa a, Yehowa mo Nyankopɔn bɛkae mo na wagye mo afi mo atamfo nsam. 10 “Sɛ moregye mo ani oo, morehyɛ fã oo, morefi ɔsram foforo bi ase oo, monhyɛn ntorobɛnto no ngu ɔhyew ne asomdwoe afɔre a mobɛbɔ no so. Moyɛ saa a, ɛbɛyɛ nkae ade wɔ mo Nyankopɔn anim ama mo. Mene Yehowa mo Nyankopɔn.” 11 Afei afe a ɛto so abien, ɔsram a ɛto so abien no da a ɛto so aduonu no, omununkum no fii Adanse ntamadan no so. 12 Ɛbaa saa no, Israelfo no siim fii Sinai sare so, sɛnea wɔn akwantu nhyehyɛe te, na omununkum no begyinaa Paran sare so. 13 Wotui nea edi kan, sɛnea Yehowa nam Mose so kae no. 14 Mmusua abiɛsa a wɔwɔ Yuda nsraban mu no na wodii kan tui sɛnea wɔn dɔm te. Nea na ɔda wɔn ano ne Aminadab ba Naason. 15 Nea na ɔda Isakar abusuakuw mu dɔm ano ne Suar ba Netanel. 16 Nea na ɔda Sebulon abusuakuw mu dɔm ano ne Helon ba Eliab.
^ ***sn dwom 78 Abodwokyɛre***
Dwom 78
Abodwokyɛre
(Galatifo 5:22)
1. Yɛn Aw’rade Yehowa
Din kronkron no ho hia no paa.
Ofi ne komam pɛ sɛ
Oyi efĩ nyinaa fi ho.
Wada boasetɔ adi
Mfe mpempem bebree mu.
Ɔwɔ abodwokyɛre,
Na ɔremmrɛ nso da.
Ɔpɛ sɛ yɛn mu biara
Benya nkwagye kɛse no,
Enti n’abodwokyɛre,
Ɛso bɛba mfaso daa.
2. Abodwokyɛre ho hia
Na yɛatumi abɔ bra pa.
Ɛma akomatɔyam,
Ɛkwati abufuw bɔne.
Ɛnhwɛ afof’ro bɔne,
Ɛhwɛ wɔn ho adepa.
Ɛma yegyina pintinn
Wɔ ahohia b’re mu.
Honhom no tumi boa yɛn;
Etumi ma yenya su pa;
Abodwokyɛre boa yɛn
Ma yesuasua yɛn Nyankopɔn.
(Hwɛ Ex. 34:14; Yes. 40:28; 1 Kor. 13:4, 7; 1 Tim. 2:4 nso.)
^ ***cl nkr. 114-117 “N’akwan Nyinaa Yɛ Trenee”***
Ɔmma Wonni Bem
17 Ebia ebinom benya adwene sɛ: ‘Sɛ Yehowa mmu n’ani ngu amumɔyɛ so a, ɛnde na yɛbɛyɛ dɛn atumi akyerɛkyerɛ amanehunu a ɛmfata ne nneyɛe bɔne a abu so wɔ wiase nnɛ no mu?’ Nneyɛe bɔne a ɛtete saa no nsɛe Yehowa atɛntrenee ɔkwan biara so. Ntɛnkyea pii a ɛkɔ so wɔ wiase bɔne yi mu no fi bɔne a nnipa nya fii Adam hɔ no mu. Ntɛnkyea abu so wɔ wiase a nnipa a wɔnyɛ pɛ ankasa apaw wɔn akwammɔne no mu—nanso ɛrenkyɛ.—Deuteronomium 32:5.
18 Bere a Yehowa da mmɔborohunu adi kyerɛ wɔn a wɔbɛn no nokwarem no, ɔremma tebea a ɛde ahohorabɔ ba ne din kronkron so no ntra hɔ daa. (Dwom 74:10, 22, 23) Ɛnsɛ sɛ yesi atɛntrenee Nyankopɔn no atwetwe; ɔrenkora wɔn a wɔhyɛ da yɛ bɔne no so wɔ atemmu a wɔn abrabɔ ma ɛfata sɛ ɛba wɔn so no mu. Yehowa yɛ “Onyankopɔn mmɔborohunufo ne ɔdomfoɔ, nea n’abodwo kyɛ na n’adɔeyɛ ne ne nokware dɔɔso pii, . . . na bem na ɔmma ɔbɔnefo nni.” (Exodus 34:6, 7) Nea ɛne nsɛm yi hyia no, mmere bi wɔ hɔ a Yehowa hui sɛ na ɛfata sɛ ɔde atemmu ba wɔn a wɔhyɛ da bu ne trenee mmara so no so.
19 Fa sɛnea Onyankopɔn ne tete Israel dii no sɛ nhwɛso. Bere a Israel traa Bɔhyɛ Asase no so mpo no, wɔkɔɔ so yɛɛ nneɛma bɔne mpɛn pii. Ɛwom sɛ wɔn akwammɔne no maa Yehowa ‘werɛ howee’ de, nanso wampo wɔn amonom hɔ ara. (Dwom 78:38-41) Mmom no, ofii mmɔborohunu mu maa wɔn kwan sɛ wɔnsakra wɔn asetra kwan. Ɔka kyerɛɛ wɔn sɛ: “Ɔbɔnefo wu nyɛ me fɛ, na mmom sɛ ɔbɔnefo bɛsan afi ne kwan so na wanya nkwa. Monsan, monsan mfi mo akwammɔne so! Ɛdɛn nti na morewuwu yi, Israel fi?” (Hesekiel 33:11) Esiane sɛ Yehowa bu nkwa sɛ ade a ɛsom bo nti, ɔsomaa n’adiyifo mpɛn pii sɛnea ɛbɛyɛ a Israelfo no bɛsan afi wɔn akwammɔne so. Nanso, mpɛn pii na komapirimfo no antie ansakra wɔn akwan. Awiei koraa no, esiane nea Yehowa din kronkron no gyina hɔ ma nti, ɔde wɔn hyɛɛ wɔn atamfo nsa.—Nehemia 9:26-30.
20 Sɛnea Yehowa ne Israel dii no ma yehu ne ho nsɛm pii. Yehu sɛ n’ani a ehu ade nyinaa no hu amumɔyɛsɛm, na nea ohu no ka no yiye. (Mmebusɛm 15:3) Ɛyɛ awerɛkyekye nso sɛ yebehu sɛ sɛ hokwan wɔ hɔ sɛ ɔda mmɔborohunu adi a, ɔhwehwɛ kwan a ɔbɛfa so ayɛ saa. Afei nso, yɛahu sɛ ɔmpɛ ntɛm mmu atɛn. Esiane Yehowa boasetɔ ne n’abodwokyɛre nti, nnipa pii di mfomso ka sɛ ɔremmu abɔnefo atɛn da. Nanso, ɛnyɛ nokware da, efisɛ sɛnea Onyankopɔn ne Israel dii no nso kyerɛ yɛn sɛ Onyankopɔn boasetɔ wɔ baabi a ekodu. Yehowa ntoto trenee ase koraa. Nea ɛnte sɛ nnipa a wɔtaa twentwɛn wɔn nan ase wɔ atɛntrenee a wobebu ho no, ɔno de onsuro sɛ obegyina adetrenee akyi. Ɛfata sɛ wɔde gyata a ɛyɛ akokoduru a wɔde bu atɛntrenee ho sɛnkyerɛnne no ka Onyankopɔn trabea ne n’ahengua ho asɛm. (Hesekiel 1:10; Adiyisɛm 4:7) Enti, yebetumi anya ahotoso sɛ obedi ne bɔhyɛ ho dwuma ayi ntɛnkyea afi asase yi so. Yiw, yebetumi abɔ n’atemmu mua aka ho asɛm sɛ: ɔyɛ pintinn bere a ɛho hia, na ɔda mmɔborohunu adi bere a ɛbɛyɛ yiye no.—2 Petro 3:9.
Atɛntrenee Nyankopɔn no a Yɛbɛbɛn No
21 Sɛ yesusuw sɛnea Yehowa bu atɛntrenee no ho a, ɛnsɛ sɛ yenya adwene sɛ ɔyɛ ɔtemmufo a ɔyɛ katee a onhu mmɔbɔ, a nea odwen ho ara ne sɛ obebu abɔnefo atɛn. Mmom no, ɛsɛ sɛ yenya adwene sɛ ɔyɛ Agya a ɔwɔ dɔ na osi pi a bere nyinaa ɔne ne mma di wɔ ɔkwan a eye sen biara so. Sɛ́ Agya a ɔteɛ no, Yehowa da pintinnyɛ adi wɔ nea ɛteɛ ho, na ɔda mmɔborohunu adi kyerɛ ne mma a wɔwɔ asase so a wohia ne mmoa ne ne fafiri no.—Dwom 103:10, 13.
22 Hwɛ anisɔ a yebetumi anya sɛ ɛnyɛ nea Onyankopɔn atɛntrenee kyerɛ ara ne sɛ obebu abɔnefo atɛn! Yehowa atɛntrenee ama yɛatumi anya anidaso a ɛyɛ anigye ankasa—nkwa a ɛyɛ pɛ a enni awiei wɔ wiase a “trenee te mu” mu. (2 Petro 3:13) Yɛn Nyankopɔn no ne yɛn di wɔ saa kwan yi so efisɛ n’atɛntrenee hwehwɛ sɛ ogye nnipa nkwa mmom sen sɛ obebu wɔn fɔ. Nokwarem no, ntease a edi mu a yenya wɔ Yehowa atɛntrenee ho no ma yɛbɛn no! Wɔ ti a edidi hɔ mu no, yɛbɛhwehwɛ sɛnea Yehowa da su titiriw yi adi no mu yiye.
^ ***cl ti 11 “N’akwan Nyinaa Yɛ Trenee”***
Yeremia 18:1-11 Ɔkwan bɛn so na Yehowa kyerɛkyerɛɛ Yeremia sɛ Ɔmpɛ ntɛm mmu atɛn?
Habakuk 1:1-4, 13; 2:2-4 Ɔkwan bɛn so na Yehowa maa Habakuk nyaa ahotoso sɛ Ɔremma ntɛnkyea ntra hɔ daa?
Sakaria 7:8-14 Yehowa te nka dɛn wɔ wɔn a wotiatia hokwan a afoforo wɔ so no ho?
Romafo 2:3-11 Dɛn na Yehowa gyina so bu ankorankoro ne amanaman atɛn?
[Adesua no ho Nsɛmmisa]
^ ***fg nkr. 14-15 Dɛn Ne Onyankopɔn Ahenni?***
3. Henanom na wɔne Yesu bedi hene?
Nnipakuw bi a wɔfrɛ wɔn “akronkronfo” ne Yesu bedi hene wɔ soro. (Daniel 7:27) Akronkronfo a wodii kan paw wɔn ne Yesu asomafo anokwafo no. Yehowa akɔ so apaw mmarima ne mmea anokwafo sɛ akronkronfo de abesi nnɛ. Wɔn nso, wonyan wɔn wɔ honhom nipaduam sɛnea wonyanee Yesu no.—Kenkan Yohane 14:1-3; 1 Korintofo 15:42-44.
Nnipa a wɔbɛkɔ soro no dodow yɛ ahe? Yesu frɛɛ wɔn sɛ “nguankuw ketewa.” (Luka 12:32) Awiei koraa no, wɔn dodow bɛba abɛyɛ 144,000. Wɔne Yesu bedi asase so hene.—Kenkan Adiyisɛm 14:1.
^ ***ol kr. 21 So Onyankopɔn Pene Ɔsom Ahorow Nyinaa So?***
11 Sɛ yɛkenkan Adiyisɛm nhoma a ɛwɔ Bible no mu no a, yebetumi ahu nea Yehowa susuw wɔ atoro som ho. Ɛhɔ no, wɔka atoro som ho asɛm sɛnkyerɛnne kwan so sɛ ɔbea, “Babilon Kɛse.” (Adiyisɛm 17:5) Hyɛ sɛnea Onyankopɔn kaa ne ho asɛm no nsow:
● ‘Aguaman kɛse ɔno na wiase ahene ne no abɔ aguaman.’ (Adiyisɛm 17:1, 2) Sɛ anka atoro som bedi Onyankopɔn nokware no, ɛde ne ho ahyɛ amammuisɛm mu, na mpɛn pii no ɛkyerɛ nniso ahorow nea ɛsɛ sɛ wɔyɛ.
● “Ɛno mu na wohuu adiyifo ne ahotefo ne wɔn a wɔakum wɔn asase so no nyinaa mogya.” (Adiyisɛm 18:24) Atoro som ataa Onyankopɔn asomfo anokwafo akum wɔn na nnipa mpempem pii a wɔawuwu wɔ akodi mu ho asodi abɛda wɔn so.
● “Ɔhyɛɛ ne ho anuonyam na odii taamu.” (Adiyisɛm 18:7) Atoro som wɔ ahonyade kɛse, na ɛma n’akannifo no di taamu.
● ‘Ɔde n’aduto adaadaa amanaman nyinaa.’ (Adiyisɛm 18:23) Atoro som nam n’atoro nkyerɛkyerɛ a ɛkyerɛ sɛ ɔkra no nwu da so abue hokwan ama ahonhonsɛmdi ne abayisɛm ahorow nyinaa bi, na wɔahyɛ awufo ho suro ne nananom a wɔawuwu som ho nkuran.
^ ***sn dwom 74 Yehowa Mu Anigye***
Dwom 74
Yehowa Mu Anigye
(Nehemiah 8:10)
1. B’ribiara ky’rɛ sɛ Ahenni no aba.
Yɛka asɛm no baabiara.
Momma mo ti so nhwɛ nkwagye kwan;
Efisɛ mo nkwagye abɛn!
(Nnyeso)
2. Monhwehwɛ Nyankopɔn, n’adɔfo nyinaa.
Na munnsuro, ne ho yɛ den.
Momma mo nne so na munyi no ayɛ,
Monto dwom mma Onyankopɔn!
(NNYESO)
Yehowa mu anigye hyɛ yɛn den.
To dwom na di ahurusi.
Ma w’ani nnye wɔ anidaso no mu,
Kamfo Nyankopɔn, yi no ayɛ.
Yehowa mu anigye hyɛ yɛn den.
Ma obiara nhu ne din.
Yɛbɛsom Onyankopɔn, yɛn Hene no.
Yebenya ne som mu anigye.
(Hwɛ 1 Be. 16:27; Dw. 112:4; Luka 21:28; Yoh. 8:32 nso.)
^ ***sn dwom 103 ‘Afie Afie’***
Dwom 103
‘Afie Afie’
(Asomafo Nnwuma 20:20)
1. Afie afie, apon ano,
Yɛka asɛmpa no.
Nkurow mu ne mfuw mu,
Yɛhwɛ Yehowa nguan.
Ahenni ho asɛmpa no,
Sɛnea Kristo kae no,
Aman nyinaa mu, baabiara,
Kristofo ka asɛm.
2. Afie afie, apon ano,
Yɛka nkwagye asɛm.
Yɛka kyerɛ wɔn a wɔbɔ
Yɛn Nyankopɔn din no.
Nanso wɔbɛyɛ dɛn afrɛ
Obi a wɔnnim no?
Enti afie, apon ano,
Yɛbɔ din kronkron no.
3. Enti yɛkɔ apon ano,
Yɛka Ahenni no.
Ebi betie, ebi rentie,
Yebegyae ama wɔn.
Yɛbɛbɔ Yehowa din no
Aka ne nokware.
Yɛbɛkɔ pon biara ano,
Yebehu ne nguan no.
(Hwɛ Aso. 2:21; Rom. 10:14 nso.)
^ (Num. 14:1-16:50) Afei nnipa no nyinaa maa wɔn nne so sui anadwo no nyinaa. 2 Na Israelfo fii ase nwiinwii tiaa Mose ne Aaron, na asafo no nyinaa kae sɛ: “Sɛ yewuwui wɔ Egypt anaa sare yi so mpo a, anka eye! 3 Dɛn nti na Yehowa de yɛn reba asase yi so sɛ yemmewuwu wɔ nkrante ano? Wɔbɛfa yɛn yerenom ne yɛn mma nketewa. So enye mmom sɛ yɛbɛsan akɔ Egypt?” 4 Na wɔkae mpo sɛ: “Momma yɛmpaw obi nni yɛn anim nsan nkɔ Egypt!” 5 Ɛbaa saa no, Mose ne Aaron de wɔn anim butubutuw fam wɔ Israel asafo no nyinaa anim. 6 Na Nun ba Yosua ne Yefune ba Kaleb a wɔka wɔn a wɔkɔhwɛɛ asase no ho no sunsuanee wɔn ntade mu. 7 Wɔka kyerɛɛ Israel asafo no nyinaa sɛ: “Asase a yɛkɔhwɛe no yɛ asase pa ankasa. 8 Sɛ yɛanya Yehowa anim dom a, ɔbɛhwɛ de yɛn akɔ hɔ na ɔde asase no ama yɛn, asase a nufusu ne ɛwo sen wɔ so no. 9 Ahwɛyiye ara na monyɛ na moantew atua antia Yehowa. Munnsuro nnipa a wɔte asase no so no, na wɔyɛ koko ma yɛn. Wɔn nkataso afi wɔn so, na yɛn de Yehowa ka yɛn ho. Munnsuro wɔn.” 10 Nanso asafo no nyinaa kae sɛ wonsiw wɔn abo. Na Yehowa anuonyam baa ahyiae ntamadan no so maa Israelfo no nyinaa hui. 11 Afei Yehowa bisaa Mose sɛ: “Da bɛn koraa na ɔman yi de obu bɛma me, na nsɛnkyerɛnne a mayɛ wɔ wɔn mu yi nyinaa akyi no, da bɛn na wobegye me adi? 12 Ma memfa owuyare ntɔre wɔn ase na menyɛ wo ɔman kɛse a ɛyɛ den nsen wɔn.” 13 Ɛnna Mose ka kyerɛɛ Yehowa sɛ: “Sɛ woyɛ saa a, Egyptfo bɛte sɛ wode wo tumi ayi nnipa yi afi wɔn man mu. 14 Na wɔbɛka akyerɛ nnipa a wɔte asase yi so, efisɛ wɔate sɛ wo Yehowa wowɔ ɔman yi mu, na woayi wo ho adi akyerɛ wɔn anim ne anim. Wone Yehowa, na wo mununkum na ɛkata wɔn so. Na wudi wɔn anim awia wɔ omununkum dum mu, na anadwo nso ogya dum mu. 15 Sɛ wukum nnipa yi nyinaa prɛko te sɛ onipa biako bi a, aman a wɔate wo ho asɛm no bɛka sɛ, 16 ‘Esiane sɛ Yehowa ntumi mfa ɔman yi nkɔ asase a ɔkaa ntam sɛ ɔde bɛma wɔn no so nti na wakunkum wɔn wɔ sare so no.’ 17 Enti Yehowa, mesrɛ wo, da wo tumi adi, efisɛ wo na wokae sɛ, 18 ‘Yehowa bo kyɛ fuw na n’adɔe dɔɔso, na ɔde mfomso ne mmarato firi, nanso ɔremma nea odi fɔ mfa ne ho nni. Na ɔde agyanom bɔne ho asotwe ba mma ne mmanana ne nanankansowanom mpo so.’ 19 Mesrɛ wo, hwɛ w’adɔe so fa nnipa yi bɔne kyɛ wɔn, sɛnea wode wɔn bɔne afiri wɔn fi Egypt abesi nnɛ no.” 20 Ɛnna Yehowa kae sɛ: “Nea woaka yi nti mede akyɛ wɔn. 21 Nanso mete ase yi, Yehowa anuonyam bɛhyɛ asase nyinaa mã. 22 Wɔn a wɔahu m’anuonyam ne anwonwade ahorow a mayɛ wɔ Egypt ne sare yi so, nanso mpɛn du yi nyinaa wɔasɔ me ahwɛ na wɔantie me no de, 23 wɔrenhu asase a mekaa wɔn agyanom ntam sɛ mede bɛma wɔn no. Wɔn a wobu me animtiaa no mu biara nni hɔ a obehu. 24 Nanso m’akoa Kaleb de, esiane sɛ honhom foforo wɔ no so na ɔde ne koma nyinaa adi m’akyi nti, mede no bɛkɔ asase a ɔkɔhwɛɛ so no so, na ɛbɛyɛ n’asefo dea. 25 Amalekfo ne Kanaanfo tete asasetaw no so, enti ɔkyena monnan mo ho nkɔfa Po Kɔkɔɔ no ho nkɔ sare no so.” 26 Yehowa san ka kyerɛɛ Mose ne Aaron sɛ: 27 “Enkosi da bɛn na memma amumɔyɛfo asafo yi nnwiinwii ntia me? Mate anwiinwii a Israelfo nwiinwii tia me no nyinaa. 28 Ka kyerɛ wɔn sɛ, ‘Sɛ Yehowa se ni, “Sɛ mete ase yi, nea moaka ma adu m’asom no, saa ara na mɛyɛ mo! 29 Mo a wɔkan mo a moadi mfe aduonu rekɔ a munwiinwii tia me nyinaa, mo afunu bɛdeda sare yi so. 30 Mo nan rensi asase a memaa me nsa so kaa ntam sɛ me ne mo bɛtena so no so, gye Yefune ba Kaleb ne Nun ba Yosua. 31 “‘“Na mo mma nketewa a mokae sɛ asase no sofo bɛfa wɔn no, mede wɔn nso bɛkɔ bi, na wobehu asase a moapo no. 32 Mo de, mo afunu bɛdeda sare yi so. 33 Mo mma bɛyɛ nguanhwɛfo wɔ sare no so mfe aduanan, na wɔbɛsoa mo aguamammɔ akosi sɛ mo mu nea otwa to bewu ada sare yi so. 34 Nna a mode kɔhwɛɛ asase no yɛ adaduanan, na mode mfe aduanan bɛsoa mo bɔne. Da koro biara bɛyɛ afe kosi sɛ mubehu ampa sɛ minni mo akyi bio. 35 “‘“Me Yehowa, nea maka sɛ mɛyɛ amumɔyɛfo asafo a wɔasɔre atia me yi, sɛ manyɛ a na ɛnyɛ me: Sare yi so na wɔn awiei bɛba, na ɛha na wobewuwu agu. 36 Na esiane sɛ mmarima a Mose somaa wɔn kɔhwɛɛ asase no so no de asase no ho amanneɛ a etu koma na ɛbae na wɔmaa asafo no nyinaa nwiinwii tiaa no nti, 37 saa mmarima a wɔbɛkaa asase no ho asɛmmɔne no bewu amanehunu wu wɔ Yehowa anim. 38 Wɔn a wɔkɔhwɛɛ asase no nyinaa mu no, Nun ba Yosua ne Yefune ba Kaleb nko na wɔbɛka.”’” 39 Bere a Mose kaa eyi nyinaa kyerɛɛ ɔman no, wɔn nyinaa werɛ howee yiye. 40 Afei wɔsɔree anɔpatutuutu sɛ wɔrekɔ bepɔw no so, na wɔkae sɛ: “Yɛbɛforo akɔ faako a Yehowa kaa ho asɛm no, efisɛ yɛayɛ bɔne.” 41 Ɛnna Mose kae sɛ: “Dɛn nti na mopɛ sɛ mosɔre tia Yehowa mmara? Ɛrensi mo yiye. 42 Monhwɛ na moamforo ankɔ hɔ ankodi nkogu wɔ mo atamfo anim, efisɛ Yehowa nka mo ho. 43 Hwɛ, Amalekfo ne Kanaanfo wɔ mo anim, na mobɛtotɔ nkrante ano efisɛ moasan afi Yehowa akyi, na Yehowa nso renni mo akyi bio.” 44 Nanso wosii wɔn bo sɛ wɔbɛforo akɔ bepɔw no so, na Yehowa apam adaka no ne Mose amfi nsraban no mu ankɔ. 45 Na Amalekfo ne Kanaanfo a wɔte bepɔw no so no bɛtow hyɛɛ wɔn so kunkum wɔn, na wɔbɔɔ wɔn a wɔaka no hwete kɔɔ Horma tɔnn.
15 Yehowa san ka kyerɛɛ Mose sɛ: 2 “Ka kyerɛ Israelfo sɛ, ‘Sɛ mudu asase a mede ama mo sɛ monkɔtena so no so, 3 na mode nantwi anaa oguan bɔ ogya afɔre ma Yehowa a, sɛ ɛyɛ ɔhyew afɔre oo, bɔhyɛ ho afɔre oo, afɔre a obi fi ne pɛ mu bɔ oo, sɛ ɛyɛ afahyɛ bere oo, sɛ mopɛ sɛ ɛyɛ afɔre huamhuam ma Yehowa a, 4 ɛsɛ sɛ nea ɔbɛbɔ afɔre no de ngo hin nkyem anan mu biako fɔtɔw esiam muhumuhu efa nkyem du mu biako bɔ aduan afɔre nso ma Yehowa. 5 Na ɔmfa nsã hin nkyem anan mu biako nka ɔhyew afɔre anaa oguammaa nini afɔre no ho. 6 Na sɛ odwennini na ɔde reba a, ɔmfa ngo hin nkyem abiɛsa mu biako mfɔtɔw esiam muhumuhu nkyem du mu abien mmɛbɔ aduan afɔre. 7 Na ɔmfa nsã hin nkyem abiɛsa mu biako mmɛbɔ afɔre huamhuam mma Yehowa. 8 “‘Na sɛ ɔde nantwinini bɛbɔ ɔhyew afɔre anaa bɔhyɛ afɔre anaa asomdwoe afɔre ma Yehowa a, 9 ɔmfa ngo hin fã mfɔtɔw esiam muhumuhu nkyem du mu abiɛsa nka nantwinini no ho mmɛbɔ aduan afɔre. 10 Afei ɔmfa nsã hin fã mmɛbɔ ogya afɔre huamhuam mma Yehowa. 11 Bere biara a obi de nantwinini anaa odwennini anaa oguammaa anaa abirekyi bɛba no, saa na ɛsɛ sɛ ɔyɛ. 12 Dodow biara a mode bɛbɔ afɔre no, saa ara na monyɛ emu biara. 13 Kuromanni biara a ɔbɛbɔ ogya afɔre huamhuam ama Yehowa no, saa na ɛsɛ sɛ ɔyɛ no. 14 “‘Sɛ ɔhɔho bi abɛsoɛ mo mu, anaa obi abɛtena mo mu mo awo ntoatoaso pii mu na ɔpɛ sɛ ɔbɔ ogya afɔre huamhuam ma Yehowa a, sɛnea moyɛ no no, saa ara na ɔnyɛ. 15 Ahyɛde koro na ɛda hɔ ma asafo mma ne ɔhɔho a wabɛsoɛ mo no nyinaa. Ɛbɛyɛ ahyɛde a mubedi so daa, mo awo ntoatoaso nyinaa mu. Ɔhɔho ne mo nyinaa bɛyɛ pɛ wɔ Yehowa anim. 16 Mmara koro ne atemmusɛm koro na ɛda hɔ ma mo ne ɔhɔho a wabɛsoɛ mo no nyinaa.’” 17 Yehowa toaa so ka kyerɛɛ Mose sɛ: 18 “Ka kyerɛ Israelfo no sɛ, ‘Sɛ mudu asase a mede mo rekɔ so no so, 19 na munya aduan di wɔ asase no so a, munyi ntoboa mma Yehowa. 20 Momfa awisiam a edi kan ntõ paanoo a ɛte sɛ kawa mmra. Sɛnea mode awiporowbea ayɛyɛde ba no, saa ara na momfa eyi nso mmra. 21 Momfa mo awisiam a edi kan no bi nyɛ ntoboa mma Yehowa, mo awo ntoatoaso nyinaa mu. 22 “‘Ebia mfomso bi nti muntumi nni nsɛm a Yehowa ka kyerɛɛ Mose no nyinaa so, 23 kyerɛ sɛ nea Yehowa nam Mose so ahyɛ mo nyinaa, fi da a Yehowa de mmara no mae kosi mo nkyirimma so. 24 Sɛ ɛba sɛ mfomso no yɛ anipaso na asafo no nyinaa nnim a, ɔman no nyinaa mfa nantwinini kumaa biako mmɛbɔ ɔhyew afɔre huamhuam mma Yehowa, ne ɛho aduan afɔre ne nsã afɔre sɛnea wɔyɛ daa no, na wɔmfa abirekyi ba nso mmɔ bɔne ho afɔre. 25 Afei ɔsɔfo no mpata mma Israel asafo no nyinaa, na wɔde wɔn bɔne befiri wɔn, efisɛ wɔanhyɛ da na wɔyɛe, na wɔde wɔn ayɛyɛde nso aba sɛ wɔmfa mmɔ ogya afɔre mma Yehowa, na wɔmmɔ wɔn bɔne ho afɔre mma wɔn wɔ Yehowa anim. 26 Na wɔde befiri Israel asafo no ne ahɔho a wɔabɛsoɛ wɔn no nyinaa, efisɛ ɛyɛ mfomso a ɔman no nyinaa dii a wɔanhyɛ da. 27 “‘Sɛ ɔkra bi anhyɛ da na ɔyɛ bɔne a, ɔmfa abirekyibere a wadi afe mmɛbɔ bɔne ho afɔre. 28 Ɔsɔfo no mpata mma ɔkra a wanhyɛ da na ɔyɛɛ bɔne wɔ Yehowa anim no. Ɔmpata mma no na wɔmfa mfiri no. 29 Sɛ Israelni anaa ɔhɔho a wabɛsoɛ mo no anhyɛ da na ɔyɛ bɔne a, mmara koro na ɛwɔ hɔ ma wɔn nyinaa. 30 “‘Nanso sɛ ɔkra bi hyɛ da yɛ bɔne a, wasopa Yehowa, enti ɔyɛ kuromanni oo, ɔhɔho oo, wontwa ɔkra a ɔte saa no mfi ne man mu. 31 Esiane sɛ wabu Yehowa asɛm animtiaa na wabu n’ahyɛde so nti, wontwa ɔkra a ɔte saa no nkyene. Ɔno ara bɛsoa ne bɔne.’” 32 Bere a Israelfo wɔ sare so no, da bi wohuu ɔbarima bi sɛ ɔrepɛ nnyina homeda. 33 Na wɔn a wohui sɛ ɔrepɛ nnyina no de no baa Mose ne Aaron ne asafo no nyinaa anim. 34 Na wɔde no too dan mu efisɛ na wɔnkyerɛɛ nea ɛsɛ sɛ wɔyɛ no. 35 Akyiri yi Yehowa ka kyerɛɛ Mose sɛ: “Wonkum ɔbarima no; asafo no nyinaa nsiw no abo wɔ nsraban no akyi.” 36 Enti asafo no nyinaa de no kɔɔ nsraban no akyi, na wosiw no abo kum no sɛnea Yehowa hyɛɛ Mose no. 37 Yehowa san ka kyerɛɛ Mose sɛ: 38 “Ka kyerɛ Israelfo no sɛ wɔne wɔn nkyirimma nyinaa nyɛ wɔn ntade ano mmɛsã, na wɔmfa ahama bruu nto mmɛsã no ano. 39 ‘Na sɛ muhu atade no ano mmɛsã no a, ɛbɛkae mo Yehowa ahyɛde nyinaa na moadi so, na moanni mo koma ne mo aniwa akyi sɛnea mudi akyi bɔ aguamman no. 40 Eyi bɛma moakae m’ahyɛde nyinaa na moadi so ayɛ kronkron wɔ mo Nyankopɔn anim. 41 Me Yehowa mo Nyankopɔn na miyii mo fii Egypt asase so na ama moahu sɛ mene mo Nyankopɔn. Mene Yehowa mo Nyankopɔn.’”
16 Afei Lewi ba Kohat ba Yisar ba Kora ne Eliab mma Datan ne Abiram ne Pelet ba On a wofi Ruben abusuakuw mu no sɔre gyinae. 2 Na wɔne Israel mpanyimfo ahanu aduonum a wɔyɛ baguafo a wɔwɔ din sɔre tiaa Mose. 3 Wɔsoaa wɔn ho kɔɔ Mose ne Aaron so, na wɔka kyerɛɛ wɔn sɛ: “Yɛabrɛ mo! Asafo yi nyinaa nso yɛ nnipa kronkron, na Yehowa wɔ wɔn mu. Adɛn nti na moama mo ho so wɔ Yehowa asafo so saa?” 4 Bere a Mose tee saa no, ɔde n’anim butuw fam. 5 Afei ɔka kyerɛɛ Kora ne ne baguafo no nyinaa sɛ: “Ɔkyena anɔpa Yehowa bɛkyerɛ nea ɔyɛ ne dea, nea ɔyɛ kronkron ne nea ɛsɛ sɛ ɔba n’anim, na nea obeyi no no na ɔbɛba n’anim. 6 Kora, wo ne wo baguafo nyinaa nyɛ eyi: Momfa ogya kukuwa 7 na momfa ogya ne aduhuam ngu mu mmra Yehowa anim ɔkyena, na nea Yehowa beyi no no, ɔno ne kronkronni. Afei de, mabrɛ mo, Lewi mma!” 8 Mose toaa so ka kyerɛɛ Kora sɛ: “Lewi mma, mesrɛ mo muntie. 9 Mususuw sɛ ɛyɛ ade ketewa sɛ Israel Nyankopɔn ankasa atew mo afi Israel asafo yi ho sɛ monyɛ adwuma wɔ Yehowa ntamadan mu na munnyina asafo no anim nsom wɔn anaa? 10 Ɛyɛ ade ketewa sɛ wama wo ne wo nuanom Lewifo no abɛn no? Eyi nyinaa akyi no, morepɛ asɔfodi no nso aka ho? 11 Ɛyɛ Yehowa na wo ne wo baguafo yi nyinaa asɔre atia no. Aaron de, ɔne hena a munwiinwii hyɛ no?” 12 Akyiri yi Mose soma kɔfrɛɛ Eliab mma Datan ne Abiram sɛ wɔmmra, nanso wɔkae sɛ: “Yɛremma baabiara! 13 Woapia yɛn afi ɔman a nufusu ne ɛwo sen wɔ so so sɛ yemmewuwu wɔ sare so. Ɛnnɔɔso mma wo, afei wopɛ sɛ wudi yɛn so bakomasɛm nso? 14 Asase a nufusu ne ɛwo sen wɔ so a wokae sɛ wode yɛn bɛba so na woama yɛn mfuw ne bobeturo no wɔ he? Adɛn, wopɛ sɛ wututu mmarima no ani anaa? Yɛremma baabiara!” 15 Mose tee saa no, ne bo fuwii na ɔka kyerɛɛ Yehowa sɛ: “Nhwɛ wɔn aduan afɔre. Minnyee wɔn afurum biako mpo, na menyɛɛ wɔn mu biara bɔne nso.” 16 Afei Mose ka kyerɛɛ Kora sɛ: “Wo ne wo baguafo no nyinaa ne Aaron mmra Yehowa anim ɔkyena. 17 Obiara mfa ogya kukuwa na ɔmfa aduhuam ngu so, na obiara mfa ne kukuwa mmra Yehowa anim. Ɛbɛyɛ ogya nkukuwa ahanu aduonum, na wo ne Aaron nso, obiara mfa ne kukuwa mmra.” 18 Enti wɔn mu biara faa ne kukuwa de ogya ne aduhuam guu mu na wobegyinaa ahyiae ntamadan no ano, wɔne Mose ne Aaron. 19 Bere a Kora maa asafo no nyinaa bɔɔ wɔn so gua wɔ ahyiae ntamadan no ano no, Yehowa yii n’anuonyam adi kyerɛɛ asafo no nyinaa. 20 Afei Yehowa ka kyerɛɛ Mose ne Aaron sɛ: 21 “Montwe mo ho mfi nkurɔfo yi ho na mensɛe wɔn mprempren yi ara.” 22 Wɔtee saa no, wɔde wɔn anim butubutuw fam kae sɛ: “Onyankopɔn, wo a woma honam nyinaa honhom, onipa biako bɔne nti wobɛma w’abufuw apae agu asafo yi nyinaa so?” 23 Yehowa nso ka kyerɛɛ Mose sɛ: 24 “Ka kyerɛ asafo no sɛ, ‘Mumfi Kora ne Datan ne Abiram ntamadan no ho ntɛm!’” 25 Ɛnna Mose sɔre kɔɔ Datan ne Abiram nkyɛn, na Israel mpanyimfo ne no kɔe. 26 Afei ɔka kyerɛɛ asafo no sɛ: “Montwe mo ho mfi nnipa abɔnefo yi ntamadan ho, na mommfa mo nsa nnka wɔn biribiara na wɔampra mo anka wɔn bɔne ho ankɔ.” 27 Na ntɛm ara wɔtwee wɔn ho fii Kora ne Datan ne Abiram ntamadan ho. Na Datan ne Abiram ne wɔn yerenom ne wɔn mmabarima ne wɔn mma nketewa nyinaa fii adi begyinagyinaa wɔn ntamadan ano. 28 Afei Mose kae sɛ: “Eyi na ɛbɛma moahu sɛ Yehowa na asoma me sɛ menyɛ eyinom nyinaa, na emfi m’ankasa: 29 Sɛ nnipa yi wu sɛnea obiara wu anaasɛ asotwe a nnipa nyinaa nya no bi ba wɔn so a, ɛnde na ɛnyɛ Yehowa na asoma me. 30 Na sɛ Yehowa yɛ biribi foforo na ɔma asase bue n’anom mene wɔn ne nea wɔwɔ nyinaa ma wɔkɔ Adamoa mu anikan a, afei mubehu ampa sɛ nnipa yi ayɛ Yehowa so aniammɔho.” 31 Owiee kasa no ara pɛ na asase a wogyina so no mu paee. 32 Afei asase no mu buei na ɛmenee wɔne wɔn fiefo ne Kora ho nnipa ne wɔn agyapade nyinaa. 33 Enti wɔne wɔn a wɔka wɔn ho nyinaa wuraa asase mu. Wɔkɔɔ Adamoa mu anikan, na asase kataa wɔn so maa wɔn ase hyew fii asafo no mu. 34 Afei bere a Israelfo a wɔwɔ hɔ no tee sɛ wɔreteɛteɛm no, wɔn nyinaa guan fii hɔ kae sɛ: “Anhwɛ a na asase amene yɛn nso!” 35 Na ogya fi Yehowa hɔ bɛhyew mmarima ahanu aduonum a na wokurakura aduhuam no. 36 Afei Yehowa ka kyerɛɛ Mose sɛ: 37 “Ka kyerɛ ɔsɔfo Aaron ba Eleasar sɛ onyi ogya nkukuwa no mfi ogya no mu, na si so kyerɛ no sɛ, ‘Piapia ogya no fi ho efisɛ ɛyɛ kronkron. 38 Ogya nkukuwa a nnipa a wɔyɛɛ wɔn ankasa kra bɔne yi kurakura no yɛ kronkron. Wɔmmobɔ so nyɛ no ntraantraa mfa nkata afɔremuka no ho. Esiane sɛ wɔde baa Yehowa anim nti, ɛyɛ ade kronkron. Ma ɛnyɛ sɛnkyerɛnne mma Israelfo no.’” 39 Enti ɔsɔfo Eleasar faa ogya nkukuwa a nnipa a wɔhyewee no de bae no na ɔbobɔɔ so de yɛɛ ade a wɔde bɛkata afɔremuka no ho. 40 Ɛbɛyɛɛ nkae ade maa Israelfo sɛ ɛnsɛ sɛ onipahunu biara a omfi Aaron abusua mu hyew aduhuam wɔ Yehowa anim. Afei nso na ɛbɛkae wɔn na obiara anyɛ sɛ Kora ne ne bagua no, sɛnea Yehowa nam Mose so ka kyerɛɛ no no. 41 Nanso ade kyee ara pɛ na Israel asafo no nyinaa fii ase nwiinwii tiaa Mose ne Aaron sɛ: “Mo saa nkurɔfo yi na moakum Yehowa nnipa.” 42 Afei bere a nnipa no piaa wɔn ho baa Mose ne Aaron so no, wɔde wɔn ani kyerɛɛ ahyiae ntamadan no. Na Yehowa anuonyam puei. 43 Afei Mose ne Aaron begyinaa ahyiae ntamadan no anim. 44 Na Yehowa ka kyerɛɛ Mose sɛ: 45 “Mumfi asafo yi mu na mentɔre wɔn ase mprempren yi ara.” Na wɔde wɔn anim butubutuw fam. 46 Afei Mose ka kyerɛɛ Aaron sɛ: “Yɛ ntɛm, fa ogya kukuwa na yi afɔremuka no so gya no bi gu so na fa aduhuam gu so na kɔ asafo no nkyɛn kɔpata ma wɔn, efisɛ Yehowa bo afuw. Ɔhaw no afi ase!” 47 Ɛhɔ ara na Aaron kɔfaa kukuwa no, sɛnea Mose kae no, na otuu mmirika kɔɔ asafo no mu. Oduu nnipa no mu no, na ɔhaw no afi ase dedaw, na ɔde aduhuam guu so pata maa ɔman no. 48 Afei obegyinaa wɔn a wɔawu ne wɔn a wonwui no ntam, na mmusu no gyaee. 49 Nnipa a mmusu a ɛbae yi ma wowuwui no nyinaa yɛ mpem dunan ne ahanson. Wɔn a Kora asɛm no nti wowuwui no nka ho. 50 Bere a Aaron san baa Mose nkyɛn wɔ ahyiae ntamadan no ano no, na mmusu no agyae.
^ ***sn dwom 112 Onyankopɔn Tumfoɔ Yehowa***
Dwom 112
Onyankopɔn Tumfoɔ Yehowa
(Exodus 34:6, 7)
1. Nyankopɔn Tumfoɔ, wofata nkamfo,
Wo na ayeyi sɛ wo.
Wuye na w’akwan di mũ.
W’ahengua atim atɛntrenee so;
Wone yɛn Nyankopɔn daa.
2. Wode yɛn bɔne, yɛn mfomso kyɛ yɛn.
Wɔn a wɔhu mmɔbɔ no,
Wuhu wɔn nyinaa mmɔbɔ.
W’atɛntrenee no ne w’ayamye nso,
Yehu wɔ wo nnwuma mu.
3. Yɛne abɔfo, yɛbom yi w’ayɛ.
Ma wo din kronkron ho ntew,
Ma wɔnka ho asɛmpa.
Wo s’ro Ahenni a edi tumi,
Ma ɛnyɛ w’apɛde daa.
(Hwɛ Deut. 32:4; Mmeb. 16:12; Mat. 6:10; Adi. 4:11 nso.)
^ ***cl nkr. 118-121 ‘So Onyankopɔn Bu Ntɛnkyea?’***
WƆASISI aberewa kunafo bi agye ne sika a wasie ne nkwa nna nyinaa. Ɛna tirimɔdenfo bi akɔtow ne ba akokoaa a onnim hwee akyene. Wɔde ɔbarima bi ato afiase wɔ bɔne a ɛnyɛ ɔno na ɔyɛe ho. Woyɛ w’ade dɛn wɔ nsɛm a ɛtete saa ho? Ɛda adi sɛ emu biara haw w’adwene, na ntease wom. Nnipa wɔ nea ɛteɛ ne nea ɛnteɛ ho nkate a emu yɛ den. Sɛ wobu ntɛnkyea a, ɛhyɛ yɛn abufuw. Yɛpɛ sɛ wɔpata nea wɔasisi no no, na wɔtwe ɔbɔnefo no aso. Sɛ wɔanyɛ eyi a, ebia yebebisa sɛ: ‘So Onyankopɔn hu nea ɛrekɔ so no? Dɛn nti na ɔnyɛ ho biribi?’
2 Wɔ abakɔsɛm nyinaa mu no, Yehowa asomfo anokwafo abisa nsɛm a ɛtete saa ara. Sɛ nhwɛso no, odiyifo Habakuk bɔɔ Onyankopɔn mpae sɛ: “Ɛdɛn nti na woma mehwɛ ntɛnkyea a ɛyɛ hu saa? Dɛn nti na woma basabasayɛ, amumɔyɛ, nsɛmmɔnedi, ne atirimɔdensɛm trɛw kɔ baabiara?” (Habakuk 1:3, Contemporary English Version) Yehowa ankasa antia Habakuk wɔ nokwasɛm a obisae no ho, efisɛ ɔno Yehowa na ɔde atɛntrenee ho adwene hyɛɛ nnipa mu. Yiw, Yehowa de n’atɛntrenee a emu dɔ no kakra ahyɛ yɛn mu.
Yehowa Kyi Ntɛnkyea
3 Yehowa nyɛ obi a obu n’ani gu ntɛnkyea so. Ohu nea ɛrekɔ so no. Ɛdefa Noa bere so ho no, Bible ka kyerɛ yɛn sɛ: “[Yehowa, NW] hui sɛ nnipa bɔne dɔɔso pii asase so, na wɔn komam adwene nyinaa yɛ bɔne nko daa nyinaa.” (Genesis 6:5) Susuw nea saa asɛm no kyerɛ no ho hwɛ. Ntɛnkyea ho adwene a yɛwɔ no taa gyina nsɛm kakraa bi a ebia yɛate anaa nea yɛn ankasa ahyia so. Nanso, Yehowa nim ntɛnkyea a ɛrekɔ so wɔ wiase nyinaa no. Ohu ne nyinaa! Nea ɛsen saa no, otumi hu nneɛma a koma tɔ kɔ so—nsusuwii a ɛmfata a ɛma nnipa yɛ amumɔyɛde no.—Yeremia 17:10.
4 Nanso, Yehowa yɛ pii sen ntɛnkyea a ohu ara kwa. Odwen wɔn a wɔapira wɔn no ho nso. Bere a aman a wɔtan Yehowa nkurɔfo yɛɛ wɔn ayayade no, “wɔn ahawfo ne wɔn taafo anim apinisi” no hyɛɛ no awerɛhow. (Atemmufo 2:18) Ebia woahyɛ no nsow sɛ dodow a nnipa binom hu ntɛnkyea no, dodow no ara na ɛho nsɛm nhaw wɔn pii bio. Ɛnte saa wɔ Yehowa fam! Wahu ntɛnkyea biara a akɔ so bɛyɛ mfirihyia 6,000 ni, nanso ɔda so ara kyi denneennen. Ampa, Bible ma yɛn awerɛhyem sɛ okyi nneɛma te sɛ “atoro tɛkrɛma,” “nsa a ehwie mogya a edi bem gu,” ne “ɔdansekurumfo a ohuw atosɛm.”—Mmebusɛm 6:16-19.
5 Susuw sɛnea Yehowa kasa tiaa Israel akannifo a na wobu ntɛnkyea denneennen no nso ho hwɛ. Ɔde honhom kaa ne diyifo no ma obisae sɛ: ‘So ɛnyɛ mo na ɛsɛ sɛ muhu atɛntrenee?’ Bere a Yehowa kyerɛkyerɛɛ wɔn tumi a wɔde di dwuma ɔkwammɔne so mu fann wiei no, ɔkaa nea ɛbɛba mmarima a wɔn bra asɛe yi so ho asɛm siei sɛ: “Wobesu afrɛ [Yehowa, NW], na ɔremmua wɔn, na ɔde n’anim behintaw wɔn bere no mu, sɛnea wɔmaa wɔn nsɛnni yɛɛ bɔne no.” (Mika 3:1-4) Hwɛ sɛnea Yehowa kyi ntɛnkyea! Hwɛ, ɔno ankasa ahu bi! Satan abɔ no ahohora wɔ ɔkwan a ɛmfata so mfirihyia mpempem pii ni. (Mmebusɛm 27:11) Afei nso, atɛnkyea a ɛsen biara a wɔabu, bere a wokum Yehowa Ba a “wanyɛ bɔne” no sɛ ɔbɔnefo no, ɛkaa ne koma. (1 Petro 2:22; Yesaia 53:9) Ɛda adi pefee sɛ, ɛnyɛ ade a Yehowa nhu wɔn a wobu wɔn ntɛnkyea no amanehunu no, na saa ara na ommu n’ani ngu so.
6 Nanso, sɛ yehu ntɛnkyea—anaasɛ wɔne yɛn ankasa anni no yiye a—ɛnyɛ nwonwa sɛ yɛbɛko atia denneennen. Wɔbɔɔ yɛn Onyankopɔn suban so, na ntɛnkyea ne Yehowa su nhyia ɔkwan biara so. (Genesis 1:27) Ɛnde, dɛn nti na Onyankopɔn ma ntɛnkyea ho kwan?
Onyankopɔn Tumidi Ho Ɔsɛmpɔw No
7 Asɛmmisa yi ho mmuae fa tumidi ho ɔsɛmpɔw no ho. Sɛnea yɛahu no, Ɔbɔadeɛ no wɔ hokwan sɛ odi asase ne wɔn a wɔte so nyinaa so. (Dwom 24:1; Adiyisɛm 4:11) Nanso, wotwaa Yehowa tumidi mpoa wɔ adesamma abakɔsɛm mfiase. Ɛyɛɛ dɛn na eyi bae? Yehowa hyɛɛ onipa a odi kan, Adam, sɛ onnni dua bi a esi turo a na ɛyɛ ne Paradise fie no mu no so aba. Na sɛ wantie ɛ? Onyankopɔn ka kyerɛɛ no sɛ: “Owu na wubewu.” (Genesis 2:17) Ná Onyankopɔn ahyɛde no remma Adam anaa ne yere, Hawa, ho nkyere no. Nanso, Satan maa Hawa gye dii sɛ Onyankopɔn yɛ katee dodo. Sɛ odi dua no aba a, dɛn na na ɛbɛba? Satan ka kyerɛɛ Hawa pefee sɛ: ‘Ɛnyɛ owu na mubewu: na Onyankopɔn nim sɛ da a mubedi bi no, mo ani bebue, na moayɛ sɛ Onyankopɔn ahu papa ne bɔne.’—Genesis 3:1-5.
8 Wɔ asɛm yi mu no, na ɛnyɛ sɛ Satan rekyerɛ sɛ Yehowa de asɛm bi a ɛho hia asie Hawa kɛkɛ, na mmom na ɔrekyerɛ nso sɛ Yehowa adi atoro akyerɛ no. Satan hwɛɛ yiye sɛ ɔrennye nokwasɛm a ɛyɛ sɛ Onyankopɔn wɔ tumi no ho kyim. Nanso, ogyee fata a ɛfata ne teɛ a ɛteɛ no ho kyim. Ɔkwan foforo so no, ɔkyerɛe sɛ ɛnyɛ nea Yehowa de Ne tumi redi dwuma wɔ ɔkwan a ɛteɛ na ɛso bɛba Ne nkoa mfaso asen biara so.
^ ***sn dwom 96 Hwehwɛ Wɔn a Wɔfata***
Dwom 96
Hwehwɛ Wɔn a Wɔfata
(Mateo 10:11-15)
1. Kristo ky’rɛɛ yɛn Ahenni asɛnka no,
Ɔmaa yɛn akwankyerɛ sɛ:
‘Monhwehwɛ wɔn a wɔpɛ Nyankopɔn som,
Wɔ baabiara a mobɛkɔ no.
Kyia fie hɔfo no, ka asomdwoe asɛm,
Ma wɔn a wɔfata asomdwoe.
Ebinom bɛpam wo adi wo ho fɛw.
P’row wo nan ase mfut’ru na kɔ.’
2. Wɔn a wɔtie wo no tie Nyankopɔn nso.
Yehowa bebue wɔn komam.
Wɔda no adi sɛ wɔpɛ nkwagye,
Enti wɔne wo nyinaa bɛsom.
Ɛnsɛ sɛ wudwen nea wobɛka ho pii,
Yehowa bɛboa ma woakasa.
Wo kasa yɛ dɛ na sɛ ɛma denhyɛ,
Ahobrɛasefo ani begye.
(Hwɛ Aso. 13:48; 16:14; Kol. 4:6 nso.)
^ ***be kr. 280 nky. 1-4 Nkrasɛm a Ɛsɛ sɛ Yɛka***
Ahenni no a Wobɛkyerɛkyerɛ Mu. Yɛbɛyɛ dɛn atumi adi Nyankopɔn Ahenni ho dawurubɔ a wɔde ahyɛ yɛn nsa no ho dwuma? Yebetumi de nsɛm ahorow pii a ɛkanyan anigye afi yɛn nkɔmmɔbɔ ase, nanso ɛsɛ sɛ yɛma ɛda adi ntɛm ara sɛ yɛn asɛm no fa Nyankopɔn Ahenni ho.
Ade foforo a ɛho hia a ɛka adwuma yi ho ne sɛ wobɛkenkan kyerɛw nsɛm bi a ɛfa Ahenni no ho anaa wobɛfa mu asɛm aka. Sɛ woretwe adwene asi Ahenni no so a, hwɛ hu sɛ wɔn a wo ne wɔn rekasa no te nea ɛkyerɛ no ase. Ebia nkyerɛkyerɛmu pii ho behia sen sɛ wobɛka kɛkɛ sɛ Onyankopɔn Ahenni no yɛ aban. Ebetumi ayɛ den ama ebinom sɛ wobesusuw aban bi a wontumi mfa wɔn aniwa nhu ho. Wubetumi afa akwan bi so ne wɔn asusuw nsɛm ho. Sɛ nhwɛso no, wɔmfa aniwa nhu tumi a ɛtwe ade ba fam, nanso ɛwɔ yɛn asetra so tumi kɛse. Yentumi mfa yɛn aniwa nhu nea ɔyɛɛ tumi a ɛtwe ade ba fam no, nanso ɛda adi sɛ ɔwɔ tumi kɛse. Bible ka ne ho asɛm sɛ “mmeresanten hene.” (1 Tim. 1:17) Anaa wubetumi aka sɛ wɔ ɔman bi a ɛso mu no, nnipa bi wɔ hɔ a wɔnkɔɔ ahenkuro no mu da anaasɛ wonhuu wɔn sodifo no ankasa da. Wɔte wɔn ho nsɛm fi nsɛm ho amanneɛbɔ mu. Saa ara na Bible no a wɔatintim wɔ kasa ahorow bɛboro 2,200 mu no ka Onyankopɔn Ahenni no ho asɛm kyerɛ yɛn; ɛma yehu nea wɔde tumidi ahyɛ ne nsa ne nea Ahenni no reyɛ. Ɔwɛn-Aban a wɔatintim no wɔ kasa horow pii mu kyɛn nsɛmma nhoma biara no dwuma titiriw ne sɛ ‘Ɛbɛka Yehowa Ahenni Akyerɛ,’ sɛnea wɔada no adi wɔ anim no.
Nea ɛbɛyɛ na nkurɔfo ahu nea Ahenni no kyerɛ no, wubetumi abobɔ nneɛma bi a wɔhwɛ kwan sɛ aban bɛyɛ te sɛ: sikasɛm a eye, asomdwoe, nsɛmmɔnedi a ebefi hɔ, mmusua nyinaa a wobebu wɔn pɛ, nhomasua, ne akwahosan, so. Ma ɛnna adi sɛ Onyankopɔn Ahenni nkutoo so na adesamma nam benya wɔn ahiade a ɛfata nyinaa.—Dw. 145:16.
Bɔ mmɔden sɛ wobɛkanyan afoforo ma wɔanya ɔpɛ sɛ wɔbɛyɛ Ahenni a Yesu Kristo bedi so sɛ Ɔhene no mma. Twe adwene si anwonwade ahorow a ɔyɛe no so sɛ ɛyɛ nea sɛ odi ade sɛ ɔsoro Hene a, ɔbɛyɛ no ho nhwɛso. Taa ka su horow a ɛyɛ anigye a ɔdaa no adi no ho asɛm. (Mat. 8:2, 3; 11:28-30) Kyerɛkyerɛ mu sɛ ɔde ne nkwa too hɔ maa yɛn na ɛno akyi no Onyankopɔn nyan no kɔɔ asetra a owu nnim mu wɔ soro. Ɛhɔ na ofi di ade sɛ Ɔhene.—Aso. 2:29-35.
^ ***be kr. 280 nky. 5-kr. 281 nky. 1 Nkrasɛm a Ɛsɛ sɛ Yɛka***
Si so dua sɛ mprempen Onyankopɔn Ahenni fi soro redi tumi. Nanso, hu sɛ nnipa pii nhu tebea horow a wosusuw sɛ ɛsɛ sɛ edi nniso a ɛte saa ho adanse no. Gye tom, na bisa sɛ ebia wonim nea Yesu Kristo kae sɛ ebedi ho adanse no. Si sɛnkyerɛnne ahorow a wɔaka ho asɛm wɔ Mateo ti 24, Marko ti 13, anaa Luka ti 21 no bi so dua. Na afei bisa nea enti a Kristo a wɔde no asi agua so wɔ soro no bɛma tebea horow a ɛte saa aba asase so no ho asɛm. Twe adwene si Adiyisɛm 12:7-10, 12 so.
Kenkan Mateo 24:14 fa kyerɛ nea Onyankopɔn Ahenni no reyɛ ho adanse pefee, na kyerɛkyerɛ wiase nyinaa Bible ntetee a ɛrekɔ so mprempren no mu. (Yes. 54:13) Ka sukuu ahorow a Yehowa Adansefo nya mu mfaso—a ne nyinaa gyina Bible no so a wonnye hwee no ho asɛm kyerɛ afoforo. Kyerɛkyerɛ mu sɛ, afie afie asɛnka adwuma a yɛyɛ akyi no, yɛde Bible mu akwankyerɛ ma ankorankoro ne mmusua ahorow a wɔwɔ aman bɛboro 230 so a yennye hwee. Nnipa nniso bɛn na ebetumi ayɛ ntetee ho nhyehyɛe a ɛkɔ akyiri saa ama nnipa a wɔhyɛ wɔn ase ne nnipa a wɔwɔ asase so nyinaa nso? To nsa frɛ nkurɔfo ma wɔmmra Ahenni Asa so, wɔnkɔ Yehowa Adansefo amansin ne amantam nhyiam ase nkohu sɛnea saa ntetee no reka nnipa asetra.—Yes. 2:2-4; 32:1, 17; Yoh. 13:35.
^ ***sn dwom 101 Ma Nnipa Nhu Ahenni Nokware No***
Dwom 101
Ma Nnipa Nhu Ahenni Nokware No
(Asomafo Nnwuma 20:20, 21)
1. B’re a atwam no na yenhu
Kristofo abrabɔ kwan no.
Yehowa somaa ne hann;
Ahenni nokware hann no.
Yehuu Agya no apɛde.
Yebetie yɛn Nyankopɔn daa.
Yɛbɛbɔ Yehowa din.
Yɛbɛhyɛ ne din no anuonyam daa.
Yedi obiara adanse;
Apon ano, abɔnten so.
Yɛky’rɛky’rɛ wɔn boasetɔ mu
Ma wɔfa wɔn ho di ampa.
Yɛbɔ mmɔden wɔ baabiara;
Yɛbɛtrɛw Yehowa som mu.
Yɛsom no biakoyɛ mu
Kosi sɛ ɔbɛse yɛn sɛ yɛawie.
(Hwɛ Yos. 9:9; Yes. 24:15; Yoh. 8:12, 32 nso.)
^ ***w02 2/1 kr. 29 Nsɛmmisa a Efi Akenkanfo Hɔ***
Nsɛmmisa a Efi Akenkanfo Hɔ
Abusua ntam aware ho anohyeto a ɛwɔ Mose Mmara no mu no fa Kristofo ho dɛn nnɛ?
Mmara a Yehowa de maa Israel man no nka nsɛm pii mfa aware ho guasodeyɛ ne akwan a wɔfa so yɛ no ho. Nanso, ɛbara aware binom. Sɛ nhwɛso no, wɔ Leviticus 18:6-20 no, yehu anohyeto a ɛfa ‘obi busuani a ɔbɛn no pɛɛ’ a ɔbɛware no no ho. Saa nsɛm no kyerɛ pii fa nea ɔyɛ obi busuani a ɔbɛn no pɛɛ a ɛnsɛ sɛ ɔne no nya nna mu kyɛfa ho. Nokwarem no, Kristofo nni Mose Mmara no ase anaa emu nsɛm no nkyekyere wɔn. (Efesofo 2:15; Kolosefo 2:14) Nanso, eyi nkyerɛ sɛ Kristofo betumi abu wɔn ani agu saa asɛm yi so bere a wɔrepaw obi a wɔbɛware no no. Ntease pii nti na eyi te saa.
Nea edi kan no, yɛwɔ wiase mmara horow a ɛfa abusuafo a wɔbɛn pɛɛ aware ho, na ɛyɛ Kristofo asɛyɛde sɛ wodi ɔman a wɔte mu no mmara so. (Mateo 22:21; Romafo 13:1) Nokwarem no, ɛsono sɛnea mmara horow yi te wɔ beae biara. Wonya mmara a ɛwɔ hɔ nnɛ no pii fi awosu mu. Ɛyɛ ampa sɛ abusuafo a wɔbɛn pɛɛ aware betumi ama wɔn mma anya nyarewa afi awo mu. Esiane eyi ne wɔn ho ase a ‘wɔbrɛ hyɛ tumi a ɛwɔ anuonyam no ase’ nti, Kristofo a wɔde wɔn ho hyɛ aware mu di mpɔtam hɔ aware mmara so.
Afei nso, ɛwɔ nneɛma a wogye tom ne nea wɔmpene so wɔ baabi a obi te no. Ɛkame ayɛ sɛ amammerɛ biara wɔ mmara ne amanne a ɛfa wɔn a wɔyɛ mogya koro aware ho, na mpɛn pii no wobu nkabom a ɛte saa sɛ mogyafra na wokyi koraa. Ɛwom sɛ ɛsono mmara pɔtee bi a wɔbara wɔ amammerɛ ahorow bi mu koraa de, nanso, The Encyclopædia Britannica ka sɛ, “ɛkame ayɛ sɛ dodow a nnipa baanu no abusua bɛn pɛɛ no, dodow no ara na ɔmanfo no bara anaa wɔnhyɛ ho nkuran koraa sɛ wobenya nna mu kyɛfa.” Na baabi a mogyafra ho asɛm nnim mpo no, Kristofo mpɛ sɛ wɔbɛyɛ ade ma abu amammerɛ a ɛwɔ hɔ animtiaa, sɛnea ɛbɛyɛ a wɔmfa ahohorabɔ mma Kristofo asafo no anaa Onyankopɔn din so.—2 Korintofo 6:3.
Nea ɛnsɛ sɛ yebu ani gu so ne ahonim a Onyankopɔn de ama yɛn no. Wɔde nea eye ne nea enye, papa ne bɔne ho adwene awo obiara. (Romafo 2:15) Wɔn ahonim kyerɛ wɔn nea ɛyɛ ne kwan so ne nea ɛfata ne nea ɛnyɛ ne kwan so ne nea wokyi, gye sɛ ebia ahonim no asɛe anaa nneyɛe bɔne bi ama akum. Yehowa twee adwene sii eyi so bere a ɔde ne mmara a na ɛkyerɛ sɛ ɛnsɛ sɛ abusuafo a wɔbɛn pɛɛ no ware maa Israelfo no. Yɛkenkan sɛ: “Misraim asase a motraa hɔ no so nneyɛe de, monnyɛ. Na Kanaan asase a mede mo merekɔ hɔ no so nneyɛe nso, monnyɛ, na munnni wɔn ahyɛde so.” (Leviticus 18:3) Kristofo ani sɔ wɔn ahonim a wɔde Bible atete no no na wɔmma adwene a ɛnteɛ a amanaman no kura wɔ papa ne bɔne ho no nsɛe no.—Efesofo 4:17-19.
Ɛnde, na yɛde asɛm no bɛba awiei dɛn? Ɛwom sɛ Kristofo nni Mose Mmara no ase de, nanso wɔn ahonim kyerɛ wɔn pefee sɛ abusuafo aware—te sɛ agya a ɔware ne babea, ɛna a ɔware ne babarima, nuabarima a ɔware ne nuabea no—mfata koraa wɔ Kristofo mu. Bere a nnipa a wofi abusua koro mu dɔɔso no, Kristofo hu sɛ mmara ne ahyɛde ahorow wɔ hɔ a wogyina so hyehyɛ aware wɔ mmara kwan so, ɛne sɛ gyinapɛn ahorow wɔ hɔ a ɔmanfo gye tom na ɛne amammerɛ hyia. Ɛsɛ sɛ yesusuw eyinom ho yiye na ama yɛatumi adi Kyerɛwnsɛm mu ahyɛde yi so: “Wonni aware ni, ade nyinaa mu.”—Hebrifo 13:4.
^ ***w06 6/15 nkr. 22-23 “Medɔ Wo Mmara Dɛn Ara!”***
13 Mpɛpɛwadi ho nnyinasosɛm a na ɛwɔ mmara no mu no nsakrae. Yehowa hwɛ kwan sɛ n’asomfo bɛda ayamye adi, titiriw akyerɛ ahiafo. Sɛ yɛkɔ so da ayamye adi a, wobehyira yɛn kɛse. Yesu kae sɛ: “Momma, na nkurɔfo bɛma mo. Susukora pa a wɔamia so, awosow no ma abu so na wɔde begu mo ntama mu. Na susukora ko a mode susuw no, ɛno ara na wɔde besusuw ama mo.”—Luka 6:38.
^ ***w09 10/1 kr. 18 Bere a Obi Ayɛ Wo Bɔne***
Ebinom te nka sɛ Bible no foa aweredi so. Wɔka sɛ, “So Bible no nka sɛ ‘aniwa nsi aniwa ananmu, ɛse nsi ɛse ananmu’?” (Leviticus 24:20) Sɛ wohwɛ sɛnea mmara yi te a, wobɛka sɛ ɛhyɛ aweredi ho nkuran. Nanso nea ɛte ankasa ne sɛ, ɛtew aweredi a ntease nnim so. Ɔkwan bɛn so?
Sɛ Israelni bi boro ne yɔnko Israelni na otu n’aniwa a, na Mmara no ma kwan sɛ wotu ɔno nso aniwa hyɛ ananmu. Nanso, na ɛnyɛ nea wotuu n’aniwa no anaa ne busuani bi adwuma sɛ ɔbɛyɛ saa. Ná Mmara no hwehwɛ sɛ ɔde asɛm no kɔ atumfoɔ a wɔwɔ hɔ—atemmufo—no nkyɛn ma wodi ho dwuma sɛnea ɛsɛ. Nim a na wonim sɛ sɛ obi boapa di awu anaa opira obi a, wɔbɛyɛ no bi atua ka no ma wosuroe sɛ wɔn ankasa bedi were. Nanso, ɛnyɛ asɛm no nyinaa ni.
^ ***w04 5/15 kr. 24 nky. 3 Leviticus Nhoma no Mu Nsɛntitiriw***
25:35-37—So na ɛyɛ mfomso bere nyinaa sɛ Israelfo no begye mfɛntom? Sɛ na onii a wɔde sika no abɔ no bosea no de rekɔyɛ adwuma a, na nea ɔde sika no maa no no betumi agye mfɛntom. Nanso, Mmara no baraa mfɛntom a wobegye wɔ bosea a wɔde ma obi a ahia no ho. Wobuu no sɛ ɛyɛ mfomso sɛ wɔbɛpɛ onua a ahia no ho mfaso.—Exodus 22:25.
^ ***w08 7/1 kr. 21 So Wunim?***
So Wunim?
Wɔ Efesofo 2:11-15 no, so na ɔsomafo Paulo reka ɔfasu ankasa ho asɛm bere a ɔkaa ɔfasu a na etwa Yudafo ne Amanaman mufo ntam ho asɛm no?
Ɔsomafo Paulo maa nsonsonoe a ɛda Israelfo ne “ananafo” ntam no daa adi wɔ krataa a ɔkyerɛw kɔmaa Efesofo no mu. Ɔkae sɛ na “ɔfasu” bi ‘atwa’ nnipakuw abien no ntam. (Efesofo 2:11-15) Ná Paulo reka “Mmara nsɛm a ahyɛde ahorow wom no” a wɔnam Mose so de mae no ho asɛm. Nanso ebia asɛmfua “ɔfasu” a ɔde dii dwuma no maa akenkanfo no kaee ɔfasu bi a wɔde abo ato a na ɛwɔ hɔ no.
Wɔ afeha a edi kan no mu no, na abangua pii wɔ Yehowa asɔrefie a ɛwɔ Yerusalem no mu a na nnipa bi nkutoo na wotumi kɔ hɔ. Ná obiara betumi akɔ Amanaman mufo Abangua no mu, nanso na Yudafo ne wɔn a wɔasakra abɛyɛ Yudafo no nkutoo na na wotumi kɔ abangua ahorow a ɛwɔ asɔrefie hɔ no mu. Ná ɔfasu kɛse bi a wɔde abo ato a wɔkyerɛ sɛ ne tenten bɛyɛ anammɔn anan, a wɔfrɛ no Soreg, atwa baabi a nkurɔfo bi nkutoo na wotumi kɔ hɔ, ne baabi a obiara tumi kɔ hɔ no ntam. Sɛnea afeha a edi kan Yudani abakɔsɛm kyerɛwfo Flavius Josephus kyerɛ no, na wɔde Hela ne Latin kasa akyerɛw asɛm bi abɔ ɔfasu no ho, a na ɛbɔ Amanaman mufo no kɔkɔ sɛ ɛnsɛ sɛ wɔtra kɔ kronkronbea hɔ.
Wɔahu Hela nkyerɛwee a ɛwɔ ɔfasu a na atwa asɔrefie abangua no ntam ho no biako a emu nsɛm no nyinaa wom. Ɛkenkan sɛ: “Ɛnsɛ sɛ ɔnanani biara kɔ abangua no ne baabi a wɔagye ho wɔ asɔrefie hɔ no mu. Obiara a wobehu no wɔ hɔ no, obewu.”
Ɛda adi sɛ Soreg a na egyina hɔ ma Mose Mmara apam a na atetew Yudafo ne Amanaman mufo ntam mfe pii no ho asɛm na na Paulo reka. Yesu afɔrebɔ wu no yii Mmara apam no fii hɔ, ma enti ‘ɛsɛee ɔfasu a na atwa wɔn ntam no.’
Dɛn nti na Bible taa ka Israel mmusuakuw 12 ho asɛm bere a mmusuakuw no yɛ 13 ankasa?
Israel mmusuakuw no yɛ Yakob a wɔsesaa ne din yɛɛ no Israel no mmabarima no asefo. Ná Yakob wɔ mmabarima 12—Ruben, Simeon, Lewi, Yuda, Dan, Naftali, Gad, Aser, Isakar, Sebulon, Yosef, ne Benyamin. (Genesis 29:32–30:24; 35:16-18) Wɔde nuabarimanom dubiako yi din too mmusuakuw no so, nanso wɔamfa Yosef din anto abusuakuw biara so. Mmom no, wɔde ne mmabarima Efraim ne Manase din na ɛtoo mmusuakuw abien no so ma wɔn mu biara bɛyɛɛ abusuakuw no ti. Enti Israel bɛyɛɛ mmusuakuw 13. Ɛnde, dɛn nti na Bible taa ka mmusuakuw 12 ho asɛm?
Wɔ Israelfo mu no, wɔpaw Lewi abusuakuw no mu mmarima sɛ wɔnsom wɔ Yehowa ntamadan no mu, na akyiri yi wɔsomee wɔ asɔrefie hɔ. Ne saa nti, na wɔnkɔ asraadi. Yehowa ka kyerɛɛ Mose sɛ: “Lewi abusuakuw no nko de, nkan wɔn, nanso mmu wɔn dodow ano mfra Israelfo, na wo ara, fa Lewi mma no sisi adanse trabea no ne ɛho nneɛma nyinaa ne ade biara a ɛka ho no so.”—Numeri 1:49, 50.
Afei nso, Lewifo no annya asase biara wɔ Bɔhyɛ Asase no so. Mmom no, wɔma wɔtratraa nkurow 48 mu wɔ Israel asase so nyinaa.—Numeri 18:20-24; Yosua 21:41.
Nneɛma abien yi nti, na wɔntaa mmɔ Lewi abusuakuw no din nka mmusuakuw a aka no ho. Ɛno nti, wɔtaa ka sɛ Israel mmusuakuw no dodow yɛ 12.—Numeri 1:1-15.
^ ***w04 8/1 kr. 25 nky. 1 Numeri Nhoma no Mu Nsɛntitiriw***
8:25, 26. Sɛnea ɛbɛyɛ a wobenya mmarima a wɔwɔ ahoɔden ayɛ Lewifo som adwuma no, ne susuw a na wosusuw wɔn mfe ho nti, wɔhyɛɛ mmarima a wɔanyinyin no sɛ wonnyae adwuma no nkogye wɔn ahome. Nanso, na wobetumi atu wɔn ho ama aboa Lewifo afoforo. Ɛwom sɛ ɛnnɛ wɔnka sɛ obi nnyae Ahenni dawurubɔ nkɔtra fie de, nanso adwene a ɛwɔ saa mmara no mu no ma yɛn asuade a mfaso wɔ so. Sɛ esiane Kristoni bi mfe a akɔ anim nti, ontumi nnni asɛyɛde ahorow bi ho dwuma a, obetumi ayɛ ɔsom adwuma no fã a n’ahoɔden betumi.
^ ***w95 3/1 kr. 16 Yɛn Asetra a Yɛbɛma Ɛne Yɛn Ahosohyira Ahyia “Daa”***
10 Nea edi kan no, Paulo bɔɔ yɛn kɔkɔ sɛ ‘yɛn kɔn nnnɔ bɔne.’ (1 Korintofo 10:6) Ebia ɛno bɛma woakae bere a Israelfo no nwiinwii sɛ mana nkutoo na wodi no. Yehowa maa wɔn mmoko. Ná biribi a ɛte saa ara asi wɔ Sin sare so bɛyɛ afe a na atwam no mu, bere a na aka bere tiaa bi pɛ ma Israelfo no ahyira wɔn ho so ama Yehowa no. (Exodus 16:1-3, 12, 13) Nanso na tebea no nyɛ pɛ. Bere a Yehowa dii kan maa wɔn mmoko no, wamfa Israelfo no anwiinwii no ho asodi anto wɔn so. Nanso, amma saa wɔ bere yi mu. “Na nam no da so wɔ wɔn se mu a wonnya nwesawee no, [Yehowa] bo huru hyɛɛ ɔman no, na [Yehowa] de ɔyaredɔm kɛse pa bobɔɔ ɔman no.” (Numeri 11:4-6, 31-34) Dɛn na na asakra? Sɛ ɔman a wɔahyira wɔn ho so no, afei de wɔde ho asodi too wɔn so. Wɔn ani a ansɔ Yehowa nsiesiei no ma wonwiinwii tiaa Yehowa, ɛmfa ho sɛ na wɔahyɛ bɔ sɛ wɔbɛyɛ nea Yehowa aka nyinaa! Ɛte saa ara wɔ Yehowa aduan a yebenwiinwii wɔ ho nnɛ no ho. Ebinom ani nsɔ Yehowa honhom mu nsiesiei a ɔnam “akoa nokwafo ne ɔbadwemma” no so de ma no. (Mateo 24:45-47) Nanso, yɛn ahosohyira hwehwɛ sɛ yɛde anisɔ ma nea Yehowa ayɛ ama yɛn no tra yɛn adwenem, na yegye honhom mu aduan a Yehowa de ma no tom.
^ ***w04 8/1 kr. 26 nky. 4 Numeri Nhoma no Mu Nsɛntitiriw***
12:9-11—Dɛn nti na Miriam nkutoo na kwata yɛɛ no? Ɛda adi yiye sɛ ɔno na ɔde adwene no bae na ɔdaadaa Aaron ma ɔbɛkaa ne ho. Aaron daa su pa adi denam ka a ɔkaa ne bɔne no so.
^ ***w04 8/1 kr. 26 nky. 10 Numeri Nhoma no Mu Nsɛntitiriw***
15:37-41. Na ɛsɛ sɛ Israelfo no ntama ano nnwow soronko no kae wɔn sɛ wɔyɛ nnipa a wɔayi wɔn sɛ wɔnsom Onyankopɔn na wonni ne mmara nsɛm so. So ɛnsɛ sɛ yɛn nso yɛde Onyankopɔn mmara bɔ yɛn bra na yɛyɛ soronko wɔ wiase no ho?
^ (Num. 17:1-21:35) Afei Yehowa ka kyerɛɛ Mose sɛ: 2 “Wo ne Israelfo no nkasa na agyanom fie biara mu panyin mma wo poma biako. Ne nyinaa bɛyɛ mpoma dumien, sɛnea wɔn agyanom fie te. Na kyerɛw obiara din wɔ ne poma ho. 3 Kyerɛw Aaron din wɔ Lewifo poma ho, efisɛ abusuapanyin biara de poma biako bɛba ama n’agyanom fie. 4 Fa ne nyinaa kogu Adanse no anim wɔ ahyiae ntamadan no mu, baabi a miyi me ho adi kyerɛ mo no. 5 Afei nea ne poma bɛfefɛw no, ɔno na mapaw no. Eyi bɛma anwiinwii bebrebe a Israelfo nwiinwii tia me ne mo no abrɛ ase.” 6 Enti Mose ne Israelfo no kasae, na wɔn mpanyimfo no nyinaa de wɔn mpoma maa no, ɔpanyin biara poma biako, na ne nyinaa bɛyɛɛ mpoma dumien, sɛnea wɔn agyanom fie te. Ná Aaron poma nso ka wɔn mpoma no ho. 7 Mose de mpoma no nyinaa beguu Adanse ntamadan no mu wɔ Yehowa anim. 8 Afei ade kyee a Mose kɔɔ Adanse ntamadan no mu no, na Aaron poma a ɛyɛ Lewi fie de no afefɛw agu nhwiren, na na asow ɔsonkoran aba ma abere. 9 Na Mose de mpoma no nyinaa fii Yehowa anim bɛkyerɛɛ Israelfo no, na obiara bɛhwɛ yii ne poma. 10 Afei Yehowa ka kyerɛɛ Mose sɛ: “San fa Aaron poma no kɔto Adanse no anim, na ɛnyɛ sɛnkyerɛnne mma atuatewfo no na wɔankɔ so annwiinwii antia me, na wɔanwuwu.” 11 Na Mose yɛɛ nea Yehowa kae no ntɛm ara. Ɔyɛɛ saa pɛpɛɛpɛ. 12 Na Israelfo no ka kyerɛɛ Mose sɛ: “Eyi de, yebewuwu, yɛbɛsɛe, yɛn nyinaa bɛsɛe. 13 Obiara a ɔbɛbɛn Yehowa ntamadan no bewu! Afei de, yɛn awiei ni?”
18 Yehowa ka kyerɛɛ Aaron sɛ: “Biribiara a obi bɛyɛ atia kronkronbea no, wo ne wo mma ne w’agyanom fiefo bɛsoa, na biribiara a obi bɛyɛ atia w’asɔfodi no, wo ne wo mma a wɔka wo ho no bɛsoa. 2 Afei fa wo nuanom, Lewi abusuakuw, a wɔyɛ w’agya fiefo no ka wo ho na wɔnsom wo ne wo mma wɔ Adanse ntamadan no anim. 3 Adwuma biara a ɛsɛ sɛ wɔyɛ ma wo no wɔnyɛ, na adwuma biara a ɛsɛ sɛ wɔyɛ wɔ ntamadan no ho nso wɔnyɛ. Nanso kronkronbea hɔ nneɛma anaa afɔremuka no de, ɛnsɛ sɛ wɔba ho na wɔne mo nyinaa anwuwu. 4 Wɔnka wo ho nyɛ ahyiae ntamadan no ho adwuma nyinaa, na ɛnsɛ sɛ onipahunu biara bɛn mo. 5 Na monhwɛ nyɛ asɛde a wɔde ama mo wɔ kronkronbea hɔ ne afɔremuka no ho nyinaa na abufuhyew amma Israelfo no so bio. 6 Me nso mayi mo nuanom Lewifo afi Israelfo mu ama mo sɛ akyɛde. Eyinom na wɔde wɔn ama Yehowa sɛ wɔnyɛ ahyiae ntamadan no ho adwuma. 7 Na wo ne wo mma a wɔka wo ho no nhwɛ nyɛ mo asɔfodwuma no pɛpɛɛpɛ, afɔremuka no ne nea ɛwɔ ntwamutam no akyi no ho biribiara. Na monsom wɔ hɔ. Mede asɔfodi adwuma no ama mo sɛ akyɛde, na onipahunu a ɔbɛbɛn ho no, wonkum no.” 8 Yehowa toaa so ka kyerɛɛ Aaron sɛ: “Tie, mede afɔrebɔde a wɔde ama me no ahyɛ wo nsa. Akronkronne a Israelfo de ama me nyinaa mede ama wo ne wo mma. Ɛbɛyɛ mo kyɛfa daa. 9 Akronkronne mu ade kronkron a efi ogya afɔre mu bɛyɛ mo kyɛfa. Afɔre biara a ɔman no bɛbɔ ama me te sɛ aduan afɔre, bɔne ho afɔre, ne asodi afɔre bɛyɛ akronkronne mu ade kronkron ama wo ne wo mma. 10 Na munni no baabi a ɛhɔ yɛ kronkron paa. Ɛsɛ sɛ ɔbarima biara di bi, na ɛnyɛ ade kronkron mma mo. 11 Nea ɛbɛyɛ mo dea ni: Wɔn akyɛde no mu bi a wobeyi asi hɔ ne nneɛma a Israelfo de bɛbɔ ohim afɔre nyinaa. Mede ama wo ne wo mmabarima ne wo mmabea sɛ mo kyɛfa daa. Obiara a ne ho tew wɔ wo fie betumi adi bi. 12 “Ngo ne nsã foforo ne awi ne aba a edi kan mu nea eye a wɔde bɛbrɛ Yehowa nyinaa, mede ama wo. 13 Asase no so aba a ebedi kan abere a wɔde bɛbrɛ Yehowa nyinaa bɛyɛ mo dea. Obiara a ne ho tew wɔ wo fie betumi adi bi. 14 “Biribiara a wɔahyira so wɔ Israel no bɛyɛ wo dea. 15 “Onipa anaa aboa a obue yafunu ano biara a wɔde no bɛma Yehowa no bɛyɛ wo dea. Nanso nnipa mu mmakan de, ma wontua sika nnye wɔn. Saa ara na aboa a ne ho akum abakan nso ma wontua sika nnye no. 16 Wɔn a wɔadi ɔsram biako rekɔ no, wontua nnwetɛbona anum a wɔatwa ato hɔ no mfa nnye wɔn. Dwetɛbona biako biara yɛ gerah aduonu, sɛnea wobu dwetɛbona ano wɔ kronkronbea hɔ no. 17 Nanso nantwinini anaa odwennini anaa abirekyi a ɔyɛ abakan de, mfa sika nsesa, efisɛ ɔyɛ kronkron. Fa ne mogya petepete afɔremuka no so, na hyew ne srade sɛ ogya afɔre huamhuam ma Yehowa. 18 Afei ne nam no bɛyɛ mo kyɛfa te sɛ aboa nan nifa ne ne koko a wɔde bɔ ohim afɔre no. 19 Ntoboa kronkron a Israelfo de bɛbrɛ Yehowa nyinaa mede ama wo ne wo mmabarima ne wo mmabea sɛ mo kyɛfa daa. Ɛyɛ nkyene apam ma wo ne w’asefo wɔ Yehowa anim daa.” 20 Yehowa toaa so ka kyerɛɛ Aaron sɛ: “Worennya wɔn asase no bi sɛ agyapade, na worennya kyɛfa biara wɔ wɔn mu. Mene wo kyɛfa ne w’agyapade wɔ Israelfo mu. 21 “Lewifo no de, mede Israel biribiara mu nkyem du mu biako ama wɔn sɛ wɔn agyapade na ama wɔakɔ so ayɛ ahyiae ntamadan no ho adwuma daa. 22 Enti mma Israelfo mmmɛn ahyiae ntamadan no ho bio na bɔne biara anka wɔn amma wɔanwuwu. 23 Lewifo no nyɛ ahyiae ntamadan no ho adwuma, na bɔne biara a ɔman no bɛyɛ no, wɔn na wɔbɛsoa. Na wɔrennya agyapade biara wɔ Israelfo mu. Eyi yɛ ahyɛde a mo ne mo nkyirimma nyinaa bedi so daa. 24 Sɛ Israelfo kyɛ wɔn agyapade mu du de biako brɛ Yehowa a, ɛbɛyɛ Lewifo no agyapade. Eyi nti na maka akyerɛ wɔn sɛ, ‘Wɔrennya agyapade biara wɔ Israelfo mu’ no.” 25 Afei Yehowa ka kyerɛɛ Mose sɛ: 26 “Ka kyerɛ Lewifo no sɛ, ‘Israelfo no de wɔn nneɛma mu nkyem du mu biako a mede ama mo no bɛma mo sɛ mo agyapade. Na mo nso monkyɛ nea mo nsa bɛka no mu du na momfa biako mma Yehowa. 27 Na wobebu no sɛ mo ntoboa, te sɛ awi a efi awiporowbea ne ngo anaa nsã a efi nsã-kyĩ-amoa mu. 28 Enti mo nso mubeyi ntoboa ama Yehowa afi Israelfo nneɛma mu nkyem du mu biako a mubenya no nyinaa mu. Eyi mu na munyi ntoboa mma Yehowa na ɛnkɔ ɔsɔfo Aaron hɔ. 29 Akyɛde biara a mubenya no, munyi mu nea eye paa mma Yehowa. Ɛnyɛ wɔn akronkronne.’ 30 “Na ka kyerɛ wɔn sɛ, ‘Sɛ muyi nneɛma no mu nea eye sɛ mo ntoboa a, wobebu nea aka no ama Lewifo no te sɛ awi a efi awiporowbea ne ngo anaa nsã a efi nsã-kyĩ-amoa mu. 31 Na wo ne wo fiefo betumi adi no baabiara, efisɛ ɛyɛ adwuma a moyɛ wɔ ahyiae ntamadan no ho no ho akatua. 32 Munyi nneɛma no mu nea eye sɛ mo ntoboa na bɔne biara amma mo so, na monhwɛ na moangu Israelfo akronkronne no ho fĩ na moanwuwu.’”
19 Afei Yehowa ka kyerɛɛ Mose ne Aaron sɛ: 2 “Mmara a Yehowa ahyɛ no mu ahyɛde bi ne sɛ, ‘Ka kyerɛ Israelfo sɛ wɔnhwehwɛ nantwi kɔkɔɔ a ɔte apɔw a dɛm biara nni ne ho a wɔmfaa kɔndua ntoo ne kɔn mu pɛn mmra. 3 Momfa mma ɔsɔfo Eleasar na ɔmfa nkɔ nsraban no akyi, na wonkum no wɔ n’anim. 4 Na ɔsɔfo Eleasar mfa ne nsateaa mmɔ mogya no mu mpete ahyiae ntamadan no anim mpɛn ason. 5 Afei wɔnhyew nantwi mũ no nyinaa wɔ n’anim. Ne nhoma, ne ne nam ne ne mogya ne ne bin nyinaa, wɔnhyew. 6 Na ɔsɔfo no mfa kyeneduru ne sommɛ ne koogyan na ɔntow ngu ogya a wɔde rehyew nantwi no mu. 7 Afei ɔsɔfo no nhoro ne ntade na ɔmfa nsu nguare ansa na waba nsraban no mu, nanso ne ho begu fĩ akosi anwummere. 8 “‘Na nea ɔbɛhyew aboa no nhoro ne ntade na ɔmfa nsu nguare, nanso ne ho begu fĩ akosi anwummere. 9 “‘Afei obi a ne ho tew nsesaw nantwi no nsõ nkogu baabi a ɛhɔ tew wɔ nsraban no akyi. Sɛ ɛho behia sɛ Israel asafo no dwira wɔn ho a, nsõ yi bi na wɔde begu nsu mu adwira wɔn ho. Ɛyɛ bɔne ho afɔre. 10 Na nea ɔbɛsesaw nantwi no nsõ no nhoro ne ntade, nanso ne ho begu fĩ akosi anwummere. “‘Eyi yɛ ahyɛde a Israelfo ne ahɔho a wɔabɛsoɛ wɔn no bedi so daa. 11 Afei obiara a obeso onipa bi funu mu no, ne ho begu fĩ nnanson. 12 Da a ɛto so abiɛsa no ɔmfa nsu no bi nnwira ne ho, na da a ɛto so ason no ne ho bɛtew. Na sɛ wannwira ne ho da a ɛto so abiɛsa no a, ɛnde da a ɛto so ason no ne ho rentew. 13 Sɛ ɔkra bi wu na obi so funu no mu na wannwira ne ho a, wagu Yehowa ntamadan ho fĩ na ɛsɛ sɛ wotwa ɔkra a ɔte saa no fi Israel man mu. Esiane sɛ wɔamfa ahodwira nsu no bi ampete ne ho nti, ne ho ntew ara. Ɔda so ara wɔ ne fĩ mu. 14 “‘Sɛ obi wu wɔ ntamadan bi mu a, mmara a ɛwɔ hɔ ni: Obiara a ɔwɔ ntamadan no mu anaa obiara a ɔbɛba mu no ho begu fĩ nnanson. 15 Na ade biara a ano da hɔ a mmuaso nni so no ho ntew. 16 Afei nso sɛ obi wɔ wuram na ɔde ne nsa ka nea wawu wɔ nkrante ano anaa efunu anaa onipa dompe anaa ɔda bi a, ne ho begu fĩ nnanson. 17 Ɛba saa a, wɔmfa nsõ a wɔsesaw fii baabi a wɔhyew aboa no de bɔɔ bɔne ho afɔre no bi mmra. Wɔmfa ngu ade mu mma nea ne ho agu fĩ no, na wonhwie mmasu ngu so. 18 Afei obi a ne ho tew mfa sommɛ mmɔ nsu no mu na ɔmfa mpete ntamadan no ne emu nneɛma nyinaa ne akra a wɔwɔ hɔ so. Na sɛ obi ho ka dompe anaa nea wawu wɔ nkrante ano anaa efunu anaa ɔda bi a, ɔmfa bi mpete ne ho. 19 Nea ne ho tew no mfa mpete nea ne ho agu fĩ no so da a ɛto so abiɛsa ne da a ɛto so ason no, na onnwira ne ho da a ɛto so ason no. Afei ɔnhoro ne ntade na onguare na ne ho bɛtew anwummere. 20 “‘Na sɛ obi ho ntew na wannwira ne ho a, ɛnde wontwa ɔkra a ɔte saa no mfi asafo no mu, efisɛ Yehowa kronkronbea no na wagu ho fĩ. Esiane sɛ wɔamfa ahodwira nsu no bi ampete ne ho nti, ne ho ntew. 21 “‘Wobedi ahyɛde yi so daa: Nea ɔbɛpete ahodwira nsu no nso nhoro ne ntade, na nea ɔde ne nsa bɛka ahodwira nsu no nso nyɛ saa ara. Ne ho begu fĩ akosi anwummere. 22 Na biribiara a nea ne ho agu fĩ no besom no nso ho begu fĩ, na ɔkra biara a obeso dekode no mu nso ho begu fĩ akosi anwummere.’”
20 Afei ɔsram a edi kan no mu no, Israel asafo mũ no nyinaa baa Sina sare so, na wɔtenaa Kades. Ɛhɔ na Miriam wu ma wosiee no. 2 Ná nsu nni hɔ a asafo no bɛnom, enti wɔsoaa wɔn ho kɔɔ Mose ne Aaron so. 3 Na ɔman no ne Mose hamee, na wɔkae sɛ: “Yehui mpo a, anka bere a yɛn nuanom wuwui wɔ Yehowa anim no yɛn nso yewuwui bi! 4 Adɛn nti na mode Yehowa asafo aba sare yi so sɛ yɛne yɛn mmoa mmewuwu? 5 Na dɛn nti koraa na mupiaa yɛn fii Egypt baa asase bɔne yi so? Aba biara nni ha, borɔdɔma oo, bobe oo, granate akutu oo, biribi a ɛte saa biara nni ha. Na nsu a yɛbɛnom nso abɔ yɛn.” 6 Ɛnna Mose ne Aaron fii asafo no mu baa ahyiae ntamadan no ano, na wɔde wɔn anim butubutuw fam. Na Yehowa yii n’anuonyam adi kyerɛɛ wɔn. 7 Afei Yehowa ka kyerɛɛ Mose sɛ: 8 “Fa poma no kura na wo ne wo nua Aaron mfrɛ ɔman no nyinaa nhyia. Monkasa nkyerɛ ɔbotan a esi wɔn anim no na nsu befi mu aba. Afei momfa nsu a ebefi ɔbotan no mu aba no mma asafo no ne wɔn mmoa nnom.” 9 Enti Mose faa poma no fii Yehowa anim sɛnea ɔka kyerɛɛ no no. 10 Ɛnna Mose ne Aaron frɛɛ asafo no nyinaa baa ɔbotan no anim, na ɔka kyerɛɛ wɔn sɛ: “Muntie, mo atuatewfo! Ɔbotan yi mu na yɛmma nsu mfi mma mo anaa?” 11 Afei Mose maa ne poma no so de bɔɔ ɔbotan no mprenu, na nsu pii ba maa asafo no ne wɔn mmoa nyinaa nomee. 12 Akyiri yi Yehowa ka kyerɛɛ Mose ne Aaron sɛ: “Esiane sɛ moannye me anni na moanyɛ me kronkron wɔ Israelfo anim nti, moremfa asafo yi nkɔ asase a mede bɛma wɔn no so.” 13 Na esiane sɛ Israelfo ne Yehowa hamee nti, wɔfrɛɛ nsu no Meriba, na ɔma wohui sɛ ɔyɛ kronkron. 14 Afei Mose tuu nnipa fi Kades kɔɔ Edom hene nkyɛn kɔka kyerɛɛ no sɛ: “Nea wo nua Israel se ni, ‘W’ankasa wunim amanehunu a yɛafa mu. 15 Yɛn agyanom tu kɔɔ Egypt na yɛtenaa hɔ nna pii. Akyiri yi Egyptfo no fii ase dii yɛne yɛn agyanom ani. 16 Afei yesu frɛɛ Yehowa na ɔtee yɛn nne, na ɔsomaa ne bɔfo beyii yɛn fii Egypt. Seesei yɛabedu Kades wɔ wo hye so. 17 Yɛsrɛ wo ma yentwam mfa w’asase so. Yɛremfa afuw anaa bobeturo biara mu, na yɛrennom abura biara mu nsu. Yɛbɛfa ɔhene tempɔn so, na yɛremman nifa anaa benkum kosi sɛ yebetwam afi w’asase so.’” 18 Nanso Edom ka kyerɛɛ no sɛ: “Mmɛfa ha; anyɛ saa a mede nkrante behyia wo.” 19 Ɛnna Israelfo no bua see no sɛ: “Ɔkwantempɔn no so kɛkɛ na yɛbɛfa, na sɛ yɛne yɛn mmoa nom wo nsu mpo a yebetua ka. Nea yɛresrɛ ara ne baabi a yɛde yɛn nan betia.” 20 Nanso osii so kae sɛ: “Mmɛfa ha.” Na Edom boaboaa nnipa pii ano de nsa a ɛyɛ den behyiaa wɔn. 21 Enti Edom amma Israel amfa n’asase so, na Israel dan fii ne ho kɔe. 22 Afei Israelfo asafo mũ no nyinaa tu fii Kades baa Bepɔw Hor ho. 23 Ɛnna Yehowa ka kyerɛɛ Mose ne Aaron wɔ Bepɔw Hor ho wɔ Edom hye so sɛ: 24 “Wobesie Aaron akɔka ne nkurɔfo ho, na ne nan rensi asase a mede bɛma Israelfo no so. Nea enti a ɛte saa ne sɛ, motew atua wɔ ahyɛde a mede mae wɔ Meriba nsu ho no ho. 25 Fa Aaron ne ne ba Eleasar na wo ne wɔn mmra Bepɔw Hor so. 26 Na yi Aaron ntade no fa hyɛ ne ba Eleasar; na ɛhɔ na Aaron bewu akɔka n’agyanom ho.” 27 Enti Mose yɛɛ nea Yehowa hyɛe no pɛpɛɛpɛ, na wɔforo kɔɔ Bepɔw Hor so wɔ asafo no nyinaa anim. 28 Afei Mose yii Aaron ntade no de hyɛɛ ne ba Eleasar, na Aaron wui wɔ bepɔw no so. Na Mose ne Eleasar si fii bepɔw no so bae. 29 Afei asafo no nyinaa hui sɛ Aaron awu, na Israel mmusua nyinaa suu Aaron adaduasa.
21 Na Arad hene yɛ Kanaanni a ɔte Negeb, na bere a ɔtee sɛ Israelfo nam Atarim kwan so reba no, ɔne wɔn kɔkoe na ɔfaa wɔn mu bi nnommum. 2 Afei Israel hyɛɛ Yehowa bɔ sɛ: “Sɛ wode saa nkurɔfo yi hyɛ me nsa a, ɛnde me nso mɛsɛe wɔn nkurow pasaa.” 3 Yehowa tiee Israel na ɔde Kanaanfo no hyɛɛ ne nsa, na ɔsɛee wɔn ne wɔn nkurow pasaa. Enti wɔtoo hɔ din Horma. 4 Bere a wofi Bepɔw Hor ho rekɔ no, wɔkɔnwonwan faa Po Kɔkɔɔ no ho twaa Edom asase no gyawee. Ɔkwan no nti, na nkurɔfo no kra abrɛ. 5 Ɛnna nkurɔfo no kasa tiaa Onyankopɔn ne Mose sɛ: “Dɛn nti na mode yɛn afi Egypt aba sare yi so sɛ yemmewuwu? Hwɛ, aduan ne nsu biara nni ha, na aduan hunu yi afono yɛn kra.” 6 Enti Yehowa maa awɔ a wɔn ano wɔ bɔre baa nkurɔfo no mu bɛkekaa wɔn, na Israelfo pii wuwui. 7 Afei nkurɔfo no bɛka kyerɛɛ Mose sɛ: “Yɛayɛ bɔne efisɛ yɛakasa atia Yehowa ne wo. Pa Yehowa kyɛw ma yɛn na ɔmma awɔ no nkɔ.” Ɛnna Mose kɔpaa kyɛw maa ɔman no. 8 Afei Yehowa ka kyerɛɛ Mose sɛ: “Yɛ ɔwɔ a ne ho yɛ hu fa sɛn dua so. Na sɛ ɔwɔ ka wɔn mu bi a, ɔmma n’ani so nhwɛ nea ɛsɛn dua so no na onnya nkwa.” 9 Enti Mose de kɔbere yɛɛ ɔwɔ ntɛm ara de sɛn dua so. Afei sɛ ɔwɔ ka obi na ɔhwɛ ɔwɔ a wɔde kɔbere ayɛ a ɛsɛn dua so no a, na wanya nkwa. 10 Akyiri yi Israelfo tu kɔtenaa Obot. 11 Wɔsan tu fii Obot kɔtenaa Ye-Abarim wɔ sare so. Na ɛwɔ apuei fam, baabi a ɛne Moab di nhwɛanim. 12 Wofii hɔ kɔtenaa Sered subon ho. 13 Wɔsan tu fii hɔ kɔtenaa Arnon mpɔtam a ɛwɔ sare a ano kɔpem Amorifo hye so no so. Na Arnon da Moab ne Amorifo ntam. 14 Ɛno nti na wɔakyerɛw wɔ Yehowa Akodi nhoma no mu sɛ: “Waheb a ɛwɔ Sufa ne Arnon nsubon no ho, 15 ne nsubon no ano, nea ɛtrɛw kɔ Ar san kɔfa Moab hye so no.” 16 Wofii hɔ kɔɔ Beer. Eyi ne abura a Yehowa kaa ho asɛm kyerɛɛ Mose sɛ: “Boaboa nkurɔfo no ano na memma wɔn nsu” no. 17 Saa bere no Israelfo no too dwom sɛ: “Asubura, tue! Munnye no so ɛ! 18 Abura yi na akunini tui. Ɔman no mu mmapɔmma na wotui. Wɔde ahempoma, wɔn ankasa mpoma na etui.” Afei wofi sare so hɔ kɔɔ Matana. 19 Wofi Matana kɔɔ Nahaliel, na wofi Nahaliel kɔɔ Bamot. 20 Wofi Bamot kɔɔ subon a ɛwɔ Moab asase so wɔ Pisga atifi a ɛkyerɛ Yesimon no ho. 21 Afei Israel tuu abɔfo kɔɔ Amorifo hene Sihon hɔ kɔka kyerɛɛ no sɛ: 22 “Mesrɛ wo ma memfa w’asase so. Yɛremfa afuw anaa bobeturo biara mu, na yɛrennom abura biara mu nsu. Yɛbɛfa ɔhene tempɔn so kosi sɛ yebetwam afi w’asase so.” 23 Sihon amma Israelfo no amfa n’asase so, mmom ɔboaboaa ne man nyinaa ano kohyiaa Israelfo wɔ sare so, na ɔbaa Yahas ne Israel bɛkoe. 24 Israel de nkrante kum no, na ɔfaa n’asase fi Arnon kosii Yabok. Ná ɛhɔ bɛn Ammonfo, efisɛ na Yaser wɔ Ammonfo hye so. 25 Enti Israel faa nkurow yi nyinaa, na wɔbɛtenaa Amorifo nkurow mu, Hesbon ne ɛho nkurow nyinaa mu. 26 Na Hesbon yɛ Amorifo hene Sihon kurow. Saa ɔhene yi na ɔne Moab hene koe bere bi, na ogyee ne nsase nyinaa kosii Arnon. 27 Ɛno nti na wɔka wɔ kasabebu mu sɛ: “Bra Hesbon. Wɔnkyekye Sihon kurow no mma ne fapem nyɛ den. 28 Ogya bi fi Hesbon aba, ogyaframa fi Sihon kurow no mu aba. Ahyew Ar a ɛwɔ Moab, Arnon sorɔnsorɔmmea ahwɛfo no. 29 Moab, due! Kemosfo, mo ase bɛhyew! Ne mmabarima bɛdan aguanfo na wɔafa ne mmabea nnommum akɔma Amorifo hene Sihon. 30 Momma yɛntow nhyɛ wɔn so. Hesbon ase bɛhyew akosi Dibon, Na wobekunkum ne mmea akosi Nofa, ne ne mmarima nso akosi Medeba tɔnn.” 31 Na Israelfo no tenaa Amorifo asase so. 32 Afei Mose soma ma wɔkɔhwɛɛ Yaser. Na wɔfaa ɛho nkurow, na wotuu Amorifo a wɔte hɔ no fii so. 33 Akyiri yi wɔdan wɔn ho de wɔn ani kyerɛɛ Basan. Ɛnna Basan hene Og boaa ne dɔm ano behyiaa wɔn wɔ Edrei sɛ ɔne wɔn rebɛko. 34 Afei Yehowa ka kyerɛɛ Mose sɛ: “Nsuro no, na mede ɔne ne nkurɔfo nyinaa ne n’asase bɛhyɛ wo nsa na woayɛ no sɛnea woyɛɛ Amorifo hene Sihon a na ɔte Hesbon no.” 35 Enti wokunkum ɔne ne mma ne ne nkurɔfo nyinaa, na anka onipa biako mpo; na wɔfaa n’asase no.
^ (Num. 17:1-13) Afei Yehowa ka kyerɛɛ Mose sɛ: 2 “Wo ne Israelfo no nkasa na agyanom fie biara mu panyin mma wo poma biako. Ne nyinaa bɛyɛ mpoma dumien, sɛnea wɔn agyanom fie te. Na kyerɛw obiara din wɔ ne poma ho. 3 Kyerɛw Aaron din wɔ Lewifo poma ho, efisɛ abusuapanyin biara de poma biako bɛba ama n’agyanom fie. 4 Fa ne nyinaa kogu Adanse no anim wɔ ahyiae ntamadan no mu, baabi a miyi me ho adi kyerɛ mo no. 5 Afei nea ne poma bɛfefɛw no, ɔno na mapaw no. Eyi bɛma anwiinwii bebrebe a Israelfo nwiinwii tia me ne mo no abrɛ ase.” 6 Enti Mose ne Israelfo no kasae, na wɔn mpanyimfo no nyinaa de wɔn mpoma maa no, ɔpanyin biara poma biako, na ne nyinaa bɛyɛɛ mpoma dumien, sɛnea wɔn agyanom fie te. Ná Aaron poma nso ka wɔn mpoma no ho. 7 Mose de mpoma no nyinaa beguu Adanse ntamadan no mu wɔ Yehowa anim. 8 Afei ade kyee a Mose kɔɔ Adanse ntamadan no mu no, na Aaron poma a ɛyɛ Lewi fie de no afefɛw agu nhwiren, na na asow ɔsonkoran aba ma abere. 9 Na Mose de mpoma no nyinaa fii Yehowa anim bɛkyerɛɛ Israelfo no, na obiara bɛhwɛ yii ne poma. 10 Afei Yehowa ka kyerɛɛ Mose sɛ: “San fa Aaron poma no kɔto Adanse no anim, na ɛnyɛ sɛnkyerɛnne mma atuatewfo no na wɔankɔ so annwiinwii antia me, na wɔanwuwu.” 11 Na Mose yɛɛ nea Yehowa kae no ntɛm ara. Ɔyɛɛ saa pɛpɛɛpɛ. 12 Na Israelfo no ka kyerɛɛ Mose sɛ: “Eyi de, yebewuwu, yɛbɛsɛe, yɛn nyinaa bɛsɛe. 13 Obiara a ɔbɛbɛn Yehowa ntamadan no bewu! Afei de, yɛn awiei ni?”
^ ***sn dwom 46 Yehowa Ne Yɛn Hene!***
Dwom 46
Yehowa Ne Yɛn Hene!
(Dwom 97:1)
1. Fa anuonyam ma yɛn Nyankopɔn,
Na ɔsoro ma yehu ne trenee no.
Momma yɛnto anigye dwom mma Nyankopɔn.
Ma w’ani nku ne nnwuma no ho.
(Nnyeso)
2. Monka n’anuonyam wɔ aman mu;
Ka ne nkwagye nnwuma akɛse no daa.
Yehowa yɛ Hene; Ɔfata ayeyi.
Yɛkotow n’ahengua no anim.
(Nnyeso)
3. Wɔde ne nniso no asi hɔ.
Ɔde ne Ba no asi ahengua so.
Momma wiase anyame anim ngu ase.
Ayeyi nka yɛn Nyankopɔn no.
(NNYESO)
Ɔsoro ani nnye, Asase, monto dwom,
Efisɛ Yehowa yɛ Hene!
Ɔsoro ani nnye, Asase, monto dwom,
Efisɛ Yehowa yɛ Hene!
(Hwɛ 1 Be. 16:9; Dw. 68:20; 97:6, 7 nso.)
^ ***cl nkr. 121-125 ‘So Onyankopɔn Bu Ntɛnkyea?’***
9 Enti, Adam ne Hawa nyinaa yɛɛ Yehowa so asoɔden denam dua a wɔabara no aba a wodii bi no so. Wɔn asoɔden no ma wɔfatae sɛ wɔde owu twe wɔn aso sɛnea na Onyankopɔn ahyɛ no. Atoro a Satan dii no maa nsɛmmisa bi a ɛho hia sɔree. So Yehowa wɔ hokwan sɛ odi adesamma so ampa, anaasɛ ɛsɛ sɛ onipa ankasa di ne ho so? So Yehowa de ne tumi di dwuma wɔ ɔkwan a ɛfata sen biara so? Anka Yehowa betumi de ne tumi a ɛsen biara no asɛe atuatewfo no amonom hɔ ara. Nanso, na nsɛmpɔw a ɛsɔree no mfa Onyankopɔn tumi ho, na mmom ne nniso. Enti Adam, Hawa, ne Satan a na Onyankopɔn beyi wɔn afi hɔ no remma teɛ a ne nniso teɛ no nna adi. Mmom no, anka ebetumi ama asɛm foforo mpo asɔre wɔ ne nniso ho. Ɔkwan biako pɛ a na wobetumi afa so ahu sɛ ebia nnipa betumi adi wɔn ho so yiye a Onyankopɔn ho nnim ne sɛ ɔbɛma bere abɛsen.
10 Dɛn na mmere a abɛsen kɔ no ama ada adi? Nnipa de mfirihyia mpempem pii asɔ nniso ahorow pii ahwɛ, a ebi ne katabaako nniso, dodow amammu, kwasafo amammu, ne komunis nniso. Nea afi ne nyinaa mu aba ne Bible mu asɛm no hyia pefee: ‘Onipa adi onipa so tumi ma adan no bɔne.’ (Ɔsɛnkafo 8:9) Ntease wom sɛ odiyifo Yeremia kae sɛ: “[Yehowa, NW], mahu sɛ onipa kwan nni ne nsam, enni ɔbarima nsam, sɛnea ɔnam a obetutu n’anammɔn.”—Yeremia 10:23.
11 Ná Yehowa nim fi mfiase sɛ adesamma ahofadi, anaa di a wobedi wɔn ho so no de amanehunu pii na ɛbɛba. Ɛnde, so na ɛnteɛ sɛ ɔmaa nea na ɛbɛba no ho kwan? Ɛnte saa koraa! Sɛ yɛbɛyɛ mfatoho a: Fa no sɛ wowɔ ɔba bi a ɛsɛ sɛ wɔyɛ no oprehyɛn de sa ɔyare bi a ebetumi akum no. Wuhu sɛ oprehyɛn no bɛma abofra no ate yaw kɛse, na eyi ma wo werɛ how yiye. Bere koro no ara no, wunim sɛ oprehyɛn no bɛma wo ba no anya apɔwmuden wɔ n’asetram akyiri yi. Saa ara na na Onyankopɔn nim—na ɔka siei mpo—sɛ hokwan a ɔde ama nnipa no de ɛyaw ne amanehunu bi bɛba. (Genesis 3:16-19) Ná onim nso sɛ, gye sɛ wama adesamma nyinaa ahu aba bɔne a atuatew asow no ansa na wɔanya ahotɔ a ɛte hɔ daa na mfaso wɔ so. Saa kwan yi so na na wobetumi asiesie ɔsɛmpɔw no koraa akosi daa.
Onipa Mudi Mu Kura Ho Ɔsɛmpɔw No
12 Asɛm yi ho ade foforo wɔ hɔ. Bere a Satan twaa fata a Onyankopɔn nniso fata ne teɛ a ɛteɛ mpoa no, na ɛnyɛ Yehowa tumidi nko na watwiri; otwirii Onyankopɔn asomfo nso wɔ wɔn mudi mu kura ho. Sɛ nhwɛso no, hyɛ no nsow sɛ, Satan kaa ɔtreneeni Hiob ho asɛm kyerɛɛ Yehowa sɛ: “So ɛnyɛ wo na woabɔ ɔno ne ne fi ne ade a ɔwɔ nyinaa ho ban ahyia? Ne nsa ano adwuma woahyira so, na n’afieboa ase afɛe asase no so. Na afei teɛ wo nsa ka nea ɔwɔ nyinaa hwɛ, sɛ ɔrennome anaa!”—Hiob 1:10, 11.
13 Satan kyerɛe sɛ na Yehowa de Ne tumi a ɛbɔ nneɛma ho ban no retɔ Hiob ma wasom no. Na nea eyi kyerɛ ne sɛ na Hiob mudi mu kura no yɛ nyaatwom adeyɛ, ɛne sɛ biribi a na obetumi anya afi Onyankopɔn hɔ nkutoo nti na na ɔsom no. Satan kyerɛe sɛ sɛ Hiob hwere Onyankopɔn nhyira a, na saa ɔbarima no bɛdome ne Bɔfo no mpo. Ná Satan nim sɛ Hiob yɛ soronko, “odi mu na ɔteɛ, osuro Onyankopɔn, na oyi ne ho fi bɔne ho.” Enti sɛ Satan tumi sɛee Hiob mudi mu a okura no a, dɛn na na ɛbɛkyerɛ ama adesamma a aka no? Ɛno nti, na Satan regye wɔn a wɔpɛ sɛ wɔsom Onyankopɔn nyinaa nokwaredi ho kyim. Nokwarem no, bere a Satan retrɛw asɛm no mu no, ɔka kyerɛɛ Yehowa sɛ: ‘Nea onipa [nyɛ Hiob nko] wɔ nyinaa, ɔde ma pere ne kra.’—Hiob 1:8; 2:4.
14 Nea ɛne asɛm a Satan kae no bɔ abira no—abakɔsɛm ada no adi sɛ nnipa pii te sɛ, Hiob, kɔɔ so dii Yehowa nokware wɔ ɔtaa mu. Wɔn nokwaredi no ama Yehowa koma atɔ ne yam, na eyi ama Yehowa anya biribi abua mpoa a Satan de ahomaso twae sɛ sɛ nnipa hyia ahokyere a wobegyae Onyankopɔn som no. (Hebrifo 11:4-38) Yiw, nnipa komapafo annan wɔn akyi ankyerɛ Onyankopɔn. Bere a tebea horow a emu yɛ den ma wɔhawee no, wɔde wɔn ho too Yehowa so kɛse ma ɔmaa wɔn ahoɔden de gyinae.—2 Korintofo 4:7-10.
15 Nanso, ɛnyɛ tumidi ho nsɛmpɔw ne onipa mudi mu kura ho nko na Yehowa bu atɛntrenee. Bible ka atɛn a Yehowa abu ankorankoro ne aman mũ nyinaa mpo ho asɛm kyerɛ yɛn. Atɛn a obebu no daakye ho nkɔmhyɛ ahorow nso wom. Dɛn nti na yebetumi anya ahotoso sɛ Yehowa adi asɛntrenee wɔ n’atemmu mu na ɔbɛkɔ so ayɛ saa?
^ ***fg kr. 15 Dɛn Ne Onyankopɔn Ahenni?***
4. Bere a Yesu fii ase dii hene no, dɛn na esii?
Onyankopɔn Ahenni no fii ase dii tumi wɔ afe 1914 mu. Ade a edi kan a Yesu yɛe bere a obedii ade sɛ Ɔhene ne sɛ ɔtow Satan ne n’adaemone no fi soro guu asase so. Satan bo fuwii yiye, na ofii ase de amanehunu baa asase nyinaa so. (Adiyisɛm 12:7-10, 12) Efi saa bere no, amanehunu a nnipa wom no mu akɔ so ayɛ den kɛse. Akodi, aduankɔm, ɔyaredɔm, ne asasewosow a ɛrekɔ so no nyinaa ka “sɛnkyerɛnne” a ɛkyerɛ sɛ Ahenni no bedi asase nyinaa so tumi nnansa yi ara no ho.—Kenkan Luka 21:7, 10, 11, 31.
^ ***ol kr. 21 So Onyankopɔn Pene Ɔsom Ahorow Nyinaa So?***
12 Bible no bɔ nnipa nyinaa kɔkɔ sɛ wɔntwe wɔn ho mfi atoro som ho, na ɛka sɛ: “Me man, mumfi no mu, na moanyɛ ne nnebɔne no bi, na moannya ne haw no bi.”—Adiyisɛm 18:4, 5.
13 Ɛrenkyɛ koraa, wɔbɛsɛe Babilon Kɛse, wiase nyinaa atoro som ahemman no pasaa. Bible no ka sɛ: “Eyi nti na ne haw bɛba da koro pɛ, owu ne awerɛhow ne ɔkɔm, na wɔde gya bɛhyew no, efisɛ [Yehowa, NW] Nyankopɔn a obu no atɛn no yɛ ɔhoɔdenfo.” (Adiyisɛm 18:8) Nea ɛbɛyɛ a yɛrennya ne haw no bi no, ɛsɛ sɛ yɛtwe yɛn ho fi nkitahodi biara a yɛne atoro som wɔ no ho, na ɛnsɛ sɛ yɛde yɛn ho hyɛ ne nneyɛe, amanne ne gyidi ahorow a Onyankopɔn ani nnye ho mu. Asɛm no yɛ aniberesɛm. Yɛn nkwa gyina so!—2 Korintofo 6:14-18.
^ ***sn dwom 98 Gu Ahenni Aba***
Dwom 98
Gu Ahenni Aba
(Mateo 13:4-8)
1. O Yehowa nkoa nyinaa mommra;
Momfa mo koma ne mo kra.
Mommra Aw’rade adwuma mu;
Munsua n’akwan ne n’adwuma.
Monka Ahenni asɛm, munnsuro;
Momma ahobrɛasefo nte.
Yɛbɛkamfo yɛn soro Nyankopɔn no;
Yɛbɛyɛ pii wɔ n’adwuma mu.
2. Aba no bi nso begu koma
A ɛyɛ den sɛ botan so.
Ebia wɔbɛyɛ ɛho b’ribi,
Nanso ɛrenkã wɔn koma.
Nsɔe mia asɛm no, wɔn koma sɛe;
Wiase nneɛma na wɔhwehwɛ.
Aba no bi nso bɛsow, na wubehu
Wɔ asase pa a eye mu.
3. Adwuma no bɛkɔ so yie a,
Ebi nso begyina wo so.
Wunya boasetɔ ne ɔdɔ a,
Ɛbɛma wɔabue wɔn komam.
Fa w’ani to fam na woahyɛ wɔn den;
Boa wɔn nanso gyina pintinn.
Wubetumi de anigye ahwɛ kwan;
Wubetwa aduasa, ɔha mpo.
(Hwɛ Mat. 13:19-23; 22:37 nso.)
^ ***sn dwom 45 Kɔ W’anim!***
Dwom 45
Kɔ W’anim!
(Hebrifo 6:1)
1. Kɔ w’anim kosi sɛ wo ho bɛkokwaw!
Yɛn Nyankopɔn pɛ sɛ yɛn nyinaa kɔ yɛn anim.
Bɔ mmɔden yɛ asɛnka adwuma no.
Nyankopɔn behyira wo.
Obiara betumi ayɛ bi.
Ɛno ne adwuma Yesu yɛe.
Fa wo ho to Nyankopɔn so daa nyinaa;
Gyina pintinn trenee mu.
2. Kɔ w’anim; fa ahoɔden ka asɛm no!
Ka nkwagye asɛmpa kyerɛ nnipa nyinaa.
Kamfo Yehowa Nyankopɔn yɛn Hene;
Ka asɛm apon ano.
Atamfo pɛ sɛ yɛn koma tu.
Kɔ w’anim, ka ma obiara nte,
Efisɛ Kristo Ahenni no aba.
Kɔ so ky’rɛky’rɛ daa nyinaa.
3. Kɔ w’anim, na yɛ sankɔhwɛ b’re nyinaa,
Ma w’asɛnka nkɔ so, na adwuma pii wɔ hɔ.
Ma wo Nyankopɔn honhom no nkanyan wo.
Hwehwɛ ne hɔ anigye.
Dɔ nnipa wunya wɔn no nyinaa.
Ma wo nky’rɛky’rɛ no nkã wɔn koma.
Boa wɔn nyinaa ma wɔnkɔ wɔn anim daa,
Nokware hann bɛhyerɛn.
(Hwɛ Filip. 1:27; 3:16; Heb. 10:39 nso.)